Yameen ge dhifaau gai Riyaz Rasheed PPM muzaaharaa ah\nޕީޕީއެމްއިން މިއަދު ބޭއްވި މުޒާހަރާގައި ރިޔާޒު ރަޝީދު ބައިވެރިވަނީ - ފޮޓޯ: އަހުމަދު ޝުރާއު\nމީގެ ދުވަސްކޮޅެއް ކުރިން ޕީޕީއެމްއިން ވަކިވެވަޑައިގަތް، ވިލުފުށީ ދާއިރާގެ މެންބަރު ރިޔާޒު ރަޝީދު ޕީޕީއެމްއިން މިއަދު ކުރި މުޒާހަރާގައި އަމަލީ ގޮތުން ބައިވެރިވެވަޑައިގެންފި އެވެ.\nޕީޕީއެމްގެ ރައީސް އަބްދުﷲ ޔާމީން އަބްދުލްގައްޔޫމް މިއަދުު ފުލުހަށް ހާޒިރުކޮށްފައިވާއިރު ސަޕޯޓަރުން ވަނީ މަގުމަތީގައި އަޑު އުފުލާފަ އެވެ. ޕީޕީއެމް އޮފީސް ކުރިމަތިން ފުލުހުންގެ އިދާރާއާ ހަމައަށް ސަޕޯޓަރުން އަޑު އުފުލަމުން ހިނގާލާފައިވެ އެވެ.\nއެ މުޒާހަރާގައި ބައިވެރިވެވަޑައިގެންނެވުމަށް ރިޔާޒު ރަޝީދު ޕީޕީއެމް އޮފީހަށް ވަޑައިގެންނެވީ އެ ޕާޓީގެ ޕީޖީ ލީޑަރު އަހުމަދު ނިހާން ހުސެއިން މަނިކާ އެވެ. އެއަށްފަހު މަގުމަތީގައި ރައީސް ޔާމީންގެ ދިފާއުގައި އަޑު އުފުއްލަވާފައިވެ އެވެ.\nރިޔާސީ އިންތިހާބުގައި ޕީޕީއެމްއަށް ލިބުނު ބައްޔާއެކު ރިޔާޒު ރަޝީދު ވަނީ އެ ޕާޓީއަށް ވަރަށް ބޮޑަށް ފާޑުވިދާޅުވެފަ އެވެ. ހާއްސަކޮށް ޕާޓީގެ ލީޑަޝިޕަށް ވަރަށް ބޮޑަށް ނުރުހުން ފާޅުކުރައްވައިފައިވެ އެވެ. އޭގެ ފަހުން ޖުމްހޫރީ ޕާޓީއާ ގުޅިވަޑައިގެންނެވީ އެވެ.\nޖުމްހޫރީ ޕާޓީއާ ގުޅިވަޑައިގެންނެވި ސަބަބެއް ކަމަށް ރިޔާޒު ވިދާޅުވެފައިވަނީ އެ ޕާޓީގެ މުސްތަގުބަލު އޮވެފައި އޭނާގެ ދާއިރާގެ ރައްޔިތުންގެ އުއްމީދުތައް ވެސް އެގޮތަށް ހުރުމުން ކަމަށެވެ. ރިޔާޒު ޖުމްހޫރީ ޕާޓީއަށް ގުޅިވަޑައިގެންނެވުމަކީ އެ ޕާޓީގެ ލީޑަރު ގާސިމް އިބްރާހިމް ވަރަށް ބޮޑަށް އުއްމީދު ކުރެއްވި ކަމެއް ކަމަށް ވަނީ އޭނާ ވަނީ ވިދާޅުވެފަ އެވެ.\nރައީސް އަބްދުﷲ ޔާމީން ޕީޕީއެމް ރިޔާޒް ރަޝީދު + ޖުމްހޫރީ ޕާޓީ


Ooredoo SuperNet Dhevvadhu ah - Hali News\nއުރީދޫ ސުޕަރނެޓް ދެއްވަދުއަށް\n29 March 2021, 18:02\nސަތޭކަ އެމްބީޕީއެސް އާ ހަމައަށް ހަލުވި ސްޕީޑްތަކާއި އެކު، އުރީދޫ ސުޕަރނެޓް ފިކްސްޑް ބްރޯޑްބޭންޑުގެ ޚިދުމަތް ގއ.ދެއްވަދުއަށް މިއަދު ތައާރަފްކޮށްފިއެވެ.\nއުރީދޫން ވިދާޅުވީ ހަލުވި ސްޕީޑްތަކާއި، ބޮޑެތި އެލަވަންސްތައް ލިބޭ ޕެކޭޖްތަކުގެ އިތުރުން ސުޕަރނެޓްގެ ޚިދުމަތް ގއ.ދެއްވަދޫއިން ބައްލަވައިގަންނަ ފުރަތަމަ 20 ފަރާތަކަށް މައިކްރޮސޮފްޓް 360 ލައިސެންސް ލިބޭނެ ކަމަށެވެ.\n"ރާއްޖޭގެ އެކި ކަންކޮޅުތަކުގައި ދިރިއުޅޭ އެންމެހާ ބޭފުޅުންނަށްވެސް ފެންވަރު ރަނގަޅު އިންޓަނެޓްގެ ޚިދުމަތް ފޯރުކޮށްދިނުމަކީ އެންމެ މުހިންމުކަމެއްކަމުގައި ދެކިގެން އަޅުގަނޑުމެން މިކުރާ މަސައްކަތުގެ ތެރެއިން އުރީދޫ ހޯމް ބްރޯޑްބޭންޑް، ސުޕަރނެޓްގެ ޚިދުމަތް ގއ.ދެއްވަދޫއަށް މިއަދު މިވަނީ ތައާރަފްކޮށްފަ. ހަލުވި ސްޕީޑުގެ ބްރޯޑްބޭންޑް ޚިދުމަތް މެދުވެރިކޮށް ހޯދޭ ގިނަ ފައިދާތަކާއި ދެއްވަދޫގެ ރައްޔިތުން ގުޅުވާދެވުމަކީ، އަޅުގަނޑުމެންނަށް ލިބުނު ވަރަށް ބޮޑު އުފަލެއް. ދިވެހި ރައްޔިތުންނަށް އިޤްތިސޯދީ އަދި އިޖްތިމާއީ ކުރިއެރުން ހޯދައިދިނުމަށް އަޅުގަނޑުމެން ކުރަމުންދާ މިފަދަ މަސައްކަތްތަށް ރާއްޖޭގެ ހުރިހާ ކަންކޮޅުތަކެއްގައިވެސް ކުރިއަށްގެންދާނެކަމުގެ ޔަގީންކަންއަރުވަން." އުރީދޫގެ އެކްޓިންގް ޗީފް ކޮމަރޝަލް އޮފިސަރ ހުސައިން ނިޔާޒު ވިދާޅުވިއެވެ.\nފެންވަރު ރަނގަޅު އަދި އަގުހެޔޮ ޚިދުމަތްތަކެއް ކަސްޓަމަރުންނަށް ފޯރުކޮށްދިނުމަށް އުރީދޫ މޯލްޑިވްސްއިން އިން ކުރާ މަސައްކަތުގެ ތެރެއިން، ދާދި ފަހުން ވަނީ އުރީދޫ ސުޕަރނެޓް ޕެކޭޖްތަކަށް ބޮޑެތި ބަދަލުތަކެއް ގެނެސް އަޕްގްރޭޑްކޮށްފައެވެ. މި ބަދަލުގެ ދަށުން ސުޕަރނެޓް ކަސްޓަމަރުންނަށް 5ގުނަ އިތުރު ސްޕީޑާއެކު %68 އާއި ހަމައަށް އިތުރު ޑޭޓާ އަދި ކުރިއަށްވުރެ ހަލުވި ތްރޮޓްލް އިންޓަނެޓް ސްޕީޑްވެސް ކަސްޓަމަރުންނަށް ލިބިގެންދެއެވެ. މިގޮތުން ދެއްވަދޫގެ ރައްޔިތުންނަށް، އެންމެ ހެޔޮއަގުގައި އިންޓަނެޓްގެ ޚިދުމަތް، ސުޕަރނެޓް ފިކްސްޑް ބްރޯޑްބޭންޑް މެދުވެރިކޮށް މިހާރު ލިބިގެންދާނެއެވެ.\nމި ޚިދުމަތް ހޯއްދެވުމަށް ނުވަތަ ސުޕަރނެޓް ޕެކޭޖްތަކާއި ބެހޭ އިތުރު މައުލޫމާތު ހޯއްދެވުމަށް، http://ore.do/getsupernet އަށް ޒިޔާރަތްކުރައްވާށެވެ.


Barcelona aa gulhen Griezmann ah Messi dhauvathu dheefi | Mihaaru\nއެތުލެޓިކޯ މެޑްރިޑުގެ ފޯވާޑް އެންޓޮއިން ގްރިޒްމަން ބޯޅަ ފޮނުވާލަނީ. --ފޮޓޯ: އޭއެފްޕީ\n16 އޮކްޓޯބަރ 2017 - 11:12 12 comments\nމެސީ މި ދައުވަތު ދިނީ ސްޕެނިޝް ލީގުގައި މި ދެ ޓީމު ކުޅެ 1-1 އިން އެއްވަރުވި މެޗުގަ އެވެ. މި މެޗުގައި މެސީ އާއި ގްރީޒްމަން ވަނީ މޮޅު ކުޅުމެއް ދައްކައިފަ އެވެ. މެސީ ފޮނުވާލި ހިލޭ ޖެހުމެއް ދަނޑިއަށް އަމާޒުވިއިރު، ގްރީޒްމަން ފޮނުވާލި ހަމަލާތައް ބާސެލޯނާގެ ޖަރުމަނު ކީޕަރު ޓާ ސްޓެގެން ވަނީ މަތަކޮށްފަ އެވެ.\nގްރީޒްމަންގެ ގާތް މީހަކާ ހަވާލާދީ މީޑިއާ ރިޕޯޓްތައް ބުނާގޮތުގައި މެސީ ވަނީ ގްރީޒްމަނަށް އަންނަ އަހަރު މެންޗެސްޓާ ޔުނައިޓެޑަށް ބަދަލުނުވެ ބާސެލޯނާއާ ގުޅުމަށް ދައުވަތުދީފަ އެވެ. ޖަވާބުގައި ގްރީޒްމަން ވަކި އެއްޗެއް ނުބުނާ ކަމަށް ރިޕޯޓްތައް ބުނެ އެވެ.\nނިމިދިޔަ ޓްރާންސްފާ މާކެޓްގައި ގްރީޒްމަން ހޯދަން ޔުނައިޓެޑުން ވަރަށް މަސައްކަތްކުރި އެވެ. ގްރީޒްމަން އެތުލެޓިކޯ ދޫކޮށްނުލީ ފީފާއިން އެ ޓީމަށް ދީފައިވާ ޓްރާންސްފާ އަދަބުގެ ސަބަބުން އެ ޓީމަށް ކުޅުންތެރިން ގެނެވޭނެ ގޮތެއް ނެތުމުންނެވެ. އަދި ގްރީޒްމަން ވަނީ އެތުލެޓިކޯއާ އެކު 2022 ގެ ނިޔަލަށް އެއްބަސްވުން އާ ކޮށްފަ އެވެ.\nރިޕޯޓްތައް ބުނާގޮތުން ގްރީޒްމަންގެ ކޮންޓްރެކްޓްގައި އޭނާ ވަނީ ހާއްސަ މާއްދާއެއް ހިމަނައިފަ އެވެ. އެއީ މި ސީޒަނަށް ފަހު އޭނާ އިހުތިޔާރު ކުރާ ކްލަބަކުން 100 މިލިއަން ޔޫރޯ އަށް ވުރެ މަތީ އަގެއް ހުށަހަޅައިފިނަމަ އޭނާ ދޫކޮށްލަން އެތުލެޓިކޯ އިން އެއްބަސްވާ ގޮތަށެވެ.\nމެސީ ވަނީ މީގެ ކުރިން ވެސް ދަނޑުމަތީގައި ބާސެލޯނާ އަށް އަންނަން ކުޅުންތެރިންނަށް ދައުވަތުދީފަ އެވެ. އެގޮތުން ބްރެޒިލް އާއި އާޖެންޓީނާ ކުޅުނު މެޗެއްގެ ތެރެއިން ބްރެޒިލްގެ މިޑްފީލްޑަރު ޕައުލީނިއޯ އަށް ވެސް ދައުވަތު ދީފަ އެވެ. ޕައުލީނިއޯ ވަނީ މިދިޔަ ޓްރާންސްފާ މާކެޓްގައި ބާސެލޯނާއާ ގުޅިފަ އެވެ.\nއިތުރު ލިޔުންތައް ލިއޮނަލް މެސީ ބާސެލޯނާ އެތުލެޓިކޯ މެޑްރިޑް


Series: Hukuru dhuvahuge faidhaathah (5)\nހުކުރުދުވަހުގެ ފައިދާތައް (5)\nލިޔުއްވީ: އާޒިމް ޚާލިދް|2020-07-02T20:42:50+05:00July 2nd, 2020|އަޅުކަން, ފިޤުހު, ދީން|\nމި ލިޔުމަކީ ހުކުރުދުވަހުގެ ފައިދާތައް ސިލްސިލާގައި ހިމެނޭ5ލިޔުމުގެތެރެއިން5ވަނަ ލިޔުމެވެ.\nހުކުރު ދުވަހުގެ މާތްކަމާ މަތިވެރިކަން އެންމެ ފުރިހަމަ ގޮތުގައި ލިބިގަތުމަށްޓަކައި އެދުވަހުގެ ވަޤުތުތައް އަޅުކަމަށް ޚާއްޞަ ކުރެއްވުމަކީ މާތް ނަބިއްޔާ ﷺ ގެ މަތިވެރި ހިދާޔަތުގެ ތެރެއިންވާ ކަމެކެވެ. އެގޮތުން އެދުވަހުގައި އެކަލޭގެފާނުގެ ބައެއް ޢަމަލުފުޅުތަކަށް ބަލާލައިފި ކަމުގައިވާނަމަ އަޅުގަނޑުމެންނަށް މިކަން ވަރަށް ރަނގަޅަށް ސާފުވެގެންދާނެއެވެ. ހުކުރު ދުވަހުގެ ފަތިސްނަމާދުގައި އެކަލޭގެފާނު سورة السجدة އަދި سورة الإنسان ކިޔަވާވިދާޅުވައެވެ. އަދި ހަމައެހެންމެ ހުކުރު ނަމާދަށް ޚާއްޞަކޮށް ހިނައިގަތުމާއި، މީރުވަސްދުވާ ހުނވަދު ތުރުކުރައްވަވައެވެ. އެދުވަހުގެ ޖަމާޢަތަށް ޙާޟިރުވާހިނދު އެންމެ ރީތި ހެދުން ތުރުކުރައްވައެވެ. އަދި އެދުވަހުގެ ޖަމާޢަތަށް މިސްކިތަށް އަވަހަށް ދިއުމަށް ބާރުއަޅުއްވާފައި ވެއެވެ. ހަމައެހެންމެ އިމާމު މީހާ މިންބަރަށް އަރައިފުމަށްދާންދެން ސުންނަތް ނަމާދުކުރުމާއި، ޤުރުއާން ކިޔެވުމުގައި މުޝްޣޫލުވުމަށް ބާރު އަޅުއްވާފައިވެއެވެ. ހަމައެފަދައިން ހުކުރު ދުވަހު ކަހްފު ސޫރަތް ކިޔުމަކީ މަތިވެރި ސުންނަތެކެވެ. އެދުވަހުގައި އެކުލެވިގެންވާ ساعة الإجابة (ދުޢާ އިޖާބަ ކުރެވޭ ވަޤުތު) ހާޞިލުކުރުމަށް އެކަލޭގެފާނު އުންމަތައް އިރުޝާދު ދެއްވާފައިވެއެވެ. ހުކުރު ދުވަހު މާތް ނަބިއްޔާ ﷺ ގެ މައްޗަށް ޞަލަވާތް ކިޔުމަކީވެސް މަތިވެރިވެގެންވާ ސުންނަތެކެވެ. މަތީގައި ބަޔާންވެފައި އެވަނީ ހުކުރު ދުވަހު މާތް ނަބިއްޔާ ﷺ ގެ ހަދްޔުގެ ތެރޭ ހިމެނިގެންވާ ބައެއް ކަންކަމެވެ. އޭގެ ތަފްޞީލުތައް މިފޮތުގެ ކުރިއަށްހުރި ބައިތަކުގައި އަންނާނެއެވެ. އަޅުގަނޑުމެންގެ މައްޗަށް ލާޒިމުވެގެންވަނީ މިކަންތައްތަކުގައި ހިފައި މި ބަރަކާތްތެރި ދުވަހުގެ މަތިވެރިކަން ފުރިހަމަ ގޮތުގައި ލިބިގަނެވޭތޯ މަސައްކަތް ކުރުމެވެ.\nހުކުރު ދުވަހު ނުވަތަ ހުކުރުވިލޭރޭ ކަހްފު ސޫރަތް ކިޔެވުމަކީ މަތިވެރި ސުންނަތެކެވެ. މާތް ނަބިއްޔާ ﷺ ޙަދީޘްފުޅު ކުރައްވާފައިވެއެވެ.((مَنْ قَرَأَ سُورَةَ الْكَهْفِ يَوْمِ الْجُمُعَةِ أَضَاءَ لَهُ مِنَ النُّورِ مَا بَيْنَ الْجُمُعَتَيْنِ)) މާނައީ: “ހުކުރު ދުވަހުގެ ކަހްފު ސޫރަތް ކިޔަވައިފި މީހާއަށް ދެން ޖެހިގެން އަންނަ ހުކުރާއި ހަމައަށް އަލިކޮށްދެނިވި ނޫރެއް ލެއްވިގެންވެއެވެ.” އަދިވެސް އެހެން ޙަދީޘްފުޅެއްގައި ވެއެވެ. ((من قرأ سورة الكهف يوم الجمعة أضاء له من النور ما بينه وبين البيت العتيق)) މާނައީ: “ހުކުރު ދުވަހު ކަހްފު ސޫރަތް ކިޔަވައިފި މީހަކަށް، ﷲ ތަޢާލާ އެމީހަކާއި ކަޢުބަތުﷲ ގެފުޅާ ދެމެދު ނޫރަކުން އަލިކޮށްދެއްވާނެއެވެ.”\nހުކުރު ދުވަހު މާތް ނަބިއްޔާ صلى الله عليه وسلم ގެ މައްޗަށް ޞަލަވާތް ކިޔެވުން ގިނަ ކުރާށެވެ. އެހެނީ ﷲ ތަޢާލާ ވަނީ އެކަމަށް އީމާންވީ މީސްތަކުންނަށް ގޮވާލައްވާ އަމުރު ކުރައްވާފައެވެ. އެއިލާހު ވަޙީކުރެއްވިއެވެ.(إِنَّ اللَّـهَ وَمَلَائِكَتَهُ يُصَلُّونَ عَلَى النَّبِيِّ ۚيَا أَيُّهَا الَّذِينَ آمَنُوا صَلُّوا عَلَيْهِ وَسَلِّمُوا تَسْلِيمًا) މާނައީ: “ހަމަކަށަވަރުން ﷲ އާއި އެއިލާހުގެ މަލާއިކަތުން ނަބިއްޔާގެ މައްޗަށް ޞަލަވާތް ލައްވައެވެ. އޭ އީމާންވީ މީސްތަކުންނޭވެ. ތިޔަބައިމީހުންގެ އެކަލޭގެފާނު މައްޗަށް ޞަލަވާތް ލެއްވުން އެދި ދުޢާކުރަށެވެ. އަދި ސަލާމްކުޅައުމުން ސަލާމްކުރާހުށިކަމެވެ.” އިބުނު ކަޘީރު رحمه الله ވިދާޅުވެފައިވެއެވެ. “ބައެއް ޢިލްމުވެރިންގެ ކިބައިން މާތް ނަބިއްޔާގެ މައްޗަށް ޞަލަވާތް ކިޔެވުން އުމުރުން އެއްފަހަރުގައި، ވާޖިބުވެގެންވާ ކަމަށް އައިސްފައިވެއެވެ. އެއީ މިއާޔަތަށް ޢަމަލުކުރުމުގެ ގޮތުންނެވެ. އެޔަށްފަހު ކޮންމެ ޙާލެއްގައިވެސް ސުންނަތް ވެގެންވެއެވެ.”\nކުރިންވެސް ބަޔާންވެދިޔަ ފަދައިން ދުވަސްތަކުގެ ތެރެއިން އެންމެ މާތްދުވަހަކީ ހުކުރު ދުވަހެވެ. އަދި ޚަލްޤުތަކުން ކުރެ އެންމެ މާތް ޚަލްޤަކީ މާތް ނަބިއްޔާއެވެ. ހުކުރު ދުވަހު އެކަލޭގެފާނުގެ މައްޗަށް ޞަލަވާތް ކުޔެވުންގިނަ ކުރަން ޖެހޭ ސަބަބަކީ އެއީއެވެ. އެކަލޭގެފާނު ޙަދީޘްފުޅު ކުރައްވާފައިވެއެވެ. (إِنَّ مِنْ أَفْضَلِ أَيَّامِكُمْ يَوْمَ الْجُمُعَةِ، فَأَكْثِرُوا عَلَيَّ مِنَ الصَّلَاةِ فِيهِ) މާނައީ: “ހަމަކަށަވަރުން ތިޔަބައިމީހުންގެ މައްޗަށްވާ އެންމެ މާތް ދުވަހަކީ ހުކުރު ދުވަހެވެ. ފަހެ އެދުވަހުގައި ތިޔަބައިމީހުން ތިމަންކަލޭގެފާނުގެ މައްޗަށް ޞަލަވާތް ކިޔެވުން ގިނަކުރާށެވެ.”\n رواه البيهقي والحاكم وصححه الألباني\n سورة الأحزاب: 56


ސްކޫލު ބޮޑު ޗުއްޓީގައި ނައިޓްމާކެޓް ހިންގަން ހުޅުވާލުން\n2019 ވަނަ އަހަރުގެ ސްކޫލުތަކުގެ ބޮޑު ޗުއްޓީގެ ތެރޭ މާލެ ސިޓީގައި ނައިޓްމާކެޓް ބޭއްވުމަށް ބޭނުންފުޅުވާ ފަރާތްތަކަށް އެ ފުރުޞަތު ދިނުމަށް މި ކައުންސިލުން ނިންމައިފީމެވެ. އެ ގޮތުން ނައިޓްމާކެޓް ބޭއްވުމަށް މި ހުޅުވާލަނީ 10 ޑިސެމްބަރ 2019 ވަނަ ދުވަހުން ފެށިގެން 10 ޖެނުއަރީ 2020 ގެ ނިޔަލަށް މާލެސިޓީގެ މާލެއިންނާއި މާލެ ސިޓީގެ ހުޅުމާލެއިން އަދި މާލެ ސިޓީގެ ވިލިމާލެއިންނެވެ. އަދި އެ މުއްދަތުގެ ތެރޭގައި ކޮންމެ ފަރާތަކަށް ގިނަވެގެން7ދުވަހަށްވުރެ އިތުރުނުވާނޭ ގޮތުގެ މަތިންނެވެ.\nވީމާ، މިކަމަށް ޝަޢުގުވެރިވެލައްވާ ފަރާތްތަކުން މަޢުލޫމާތު ސާފުކުރެއްވުމަށާއި، ޕްރޮޕޯސަލް ހުށަހެޅުއްވުމަށް ތިރީގައި މިދަންނަވާ ދުވަސްތަކުގައި މާލޭ ސިޓީ ކައުންސިލް އިދާރާގެ މާފަންނު އޮފީހަށް ވަޑައިގެން ދެއްވުން އެދެމެވެ.\nމަތީގައި ދަންނަވާފައިވާ ގަޑީގައި މަޢުލޫމާތު ސާފުކުރަން ވަޑައިނުގަންނަވާ ފަރާތްތަކާއި ގަޑިޖެހުމުގެ ފަހުން ޕްރޮޕޯސަލް ހުށަހަޅަން ހާޒިރުވާ ފަރާތްތަކުގެ ޕްރޮޕޯސަލް ބަލައި ނުގަނެވޭނެއެވެ. އިތުރު މައުލޫމާތު ސާފުކުރެއްވުމަށް މިކައުންސިލްގެ ނަންބަރު 3323901 އަށް ގުޅުއްވުން އެދެމެވެ.\n29 ރަބީޢުލްއޫލާ 1441\nސުންގަޑި: 01 ޑިސެންބަރު 2019 1300


Quraan tharujamaage Audiovisual PSM in nerefi\nގުރުއާން ތަރުޖަމާގެ އޯޑިއޯ ވިޒުއަލްއެއް ޕީއެސްއެމް އިން ނެރެފި\nކީރިތި ގުރުއާނުގެ އޯޑިއޯ ވިޒްއަލް ރައީސް ޔާމީން މިއަދު އިފްތިތާހުކޮށް ދެއްވަނީ -- ފޮޓޯ: ރައީސް އޮފީސް\nކީރިތި ގުރުއާންގެ ދިވެހި ތަރުޖަމާ އޯޑިއޯ ވިޝުއަލްކޮށް ޕީއެސްއެމް އިން މިއަދު ނެރެފި އެވެ. އެ ތަރުޖަމާ ނެރެދެއްވީ ރައީސް އޮފީހުގައި ބޭއްވި ރަސްމިއްޔާތެއްގައި ރައީސް އަބްދުﷲ ޔާމީން އެވެ.\nޕީއެސްއެމް އިން މިއަދު ނެރުނު ގުރުއާންގެ އޯޑިއޯ ވިޝުއަލް ތަރުޖަމާއަށް އަޑު އަޅައި ދެއްވާފައި ވަނީ، ޑރ. މުހައްމަދު ހަނީފް އެވެ. އޭނާ ވަނީ ޓީވީއެމް އިން ދައްކަމުން އަންނަ މުހައްމަދު ރަސޫލުﷲ ޑްރާމާ ސިލްސިލާގެ އިބްރާހިމްގެފާނުގެ ބަޔަށް ވެސް އަޑުއަޅާ ދެއްވާފަ އެވެ. ޓީވީއެމް އާއި ދިވެހިރާއްޖޭގެ އަޑުން، މީގެ ކުރިން ވެސް ގުރުއާންގެ ވަކިވަކި ސޫރަތްތަކަށް އަޑުއަޅައިގެން ގެނެސްދީފައިވެ އެވެ.\nޕީއެސްއެމްގެ ޑެޕިއުޓޯ މެނޭޖިން ޑިރެކްޓަރު، މުހައްމަދު އިކްރާމް އަބްދުއްލަތީފް ހަފްލާގައި ވިދާޅުވީ، މުޅި ގުރުއާނުގެ ދިވެހި ތަރުޖަމާގެ އޯޑިއޯ ވިޝުއަލްއެއް ތައްޔާރު ކުރުމަށް ނިންމީ، ޓެކްނޮލޮޖީގެ ޒަރިއްޔާ އިން ގުރުއާނުގެ ތަރުޖަމާ ގިނަ ބަޔަކަށް އަޑުއިވޭނެ ގޮތް ހެދުމުގެ ބޭނުމުގައި ކަމަށެވެ. އަދި އެއީ ވަރަށް ބުރަ އުނދަގޫ މަސައްކަތެއްކަން ފާހަގަ ކުރައްވާ އިކްރާމް ވިދާޅުވީ އެޕްލިކޭޝަނެއްގެ ޒަރިއްޔާ އިންނާއި އަދި ޔޫއެސްބީ އާއި ސީޑީ ފަދަ ތަކެއްޗަށް ގުރުއާންގެ ތަރުޖަމާ އަޅައިދިނުމުގެ ހިދުމަތް ވެސް ޕީއެސްއެމް އިން ދެމުން ގެންދާނެ ކަމަށެވެ.\nޓީވީއެމްގެ ފަރާތުން އެ މަސައްކަތުގައި އިސްކޮށް އުޅުއްވީ، ޓެކްނިކަލް ޑިޕާޓްމަންޓުން، އައްޔޫބު އަލީ އެވެ. އޭނާގެ މަސައްކަތުގެ އަގު ވަޒަންކޮށް ޕީއެސްއެމްގެ ފަރާތުން އޭނާއަށް ދިން ހަދާނީ ފިލާ ހަވާލުކޮށްދެއްވީ، ރައީސް އަބްދުﷲ ޔާމީން އެވެ. އަދި ތަރުޖަމާއަށް އަޑުއަޅާދެއްވި، ޑރ. ހަނީފް އަށް ވެސް ވަނީ މަސައްކަތުގެ އަގު ވަޒަން ކުރުމުގެ ގޮތުން ހަދާނީ ފިލައެއް ރައީސް ހަވާލުކޮށްދެއްވައިފަ އެވެ.\nޕީއެސްއެމް ކީރިތި ގުރުއާން\n"އެންމެ އަލި ގަދަ ތަރި" މި އަހަރު ނުހޮވާނެ\nއެންމެ އަލިގަދަ ތަރީގެ ގަދަ ތިނެއް ހޮވައިފި\nފުވައްމުލަކު އޮޑިޝަން ނިމިއްޖެ، ލިބުނު ޓީމް ހައިރާންވާހާ މޮޅު!


RDC in Kanba'aisaarani hingun tharahgeekurun negee challenge ehge gothugai, natheejaa varah foni | Jazeera\tއާރުޑީސީއިން ކަނބާއައިސާރަނި ހިނގުން ތަރައްގީކުރުން ނެގީ ޗެލެންޖެއްގެ ގޮތުގައި، ނަތީޖާ ވަރަށް ފޮނި - Jazeera\nއާރުޑީސީއިން ކަނބާއައިސާރަނި ހިނގުން ތަރައްގީކުރުން ނެގީ ޗެލެންޖެއްގެ ގޮތުގައި، ނަތީޖާ ވަރަށް ފޮނި\nސާއިފް ޝިޔާދު January 12, 2021 125 views0\nމާލެއަށް ކުޑަކުޑަ ވާރޭކޮޅެއް ވެހިލާ އިރަށް ވެސް އެންމެ ފުރަތަމަ ފެން ބޮޑުވާ މަގަކީ އެސްޓީއޯ ހެޑް އޮފީސް ކުރިމަތިން މޫކައި ހޮޓެލް ހުންނަ ކަނބާއައިސާރަނި ހިނގުމުގައެވެ. ކަކޫތާ ފެނަށް ފެން ބޮޑުވާ ދުވަސްތައް މަދެއް ނޫނެވެ. ވެހިކަލްތައް ނުދުއްވި އަރިމަތީގައި ޕާކްކޮށްފައި ހުންނަ ވެހިކަލްތައް ފުރޮޅާލައި އިންޖީނަށް ފެން ވަދެ ފެން ހިނދޭ ތަނުން އާއްމު ގޮތެއްގައި ސައިކަލްތައް ގެންދަން ޖެހެނީ ސާރވިސް ސެންޓަރަކަަށެވެ.\nއެހެން މިއަދު ހެނދުނު މާލެއަށް ބޯކޮށް ވާރޭ ވެހުނުއިރު މުޅިން މަންޒަރު ތަފާތެވެ. އަބަދުވެސް އެ މަގެއްގެ ޝަކުވާ ސޯޝަލް މީޑިއާގައި ރައްޔިތުން ކުރަމުން ދިޔަ މަގު އޮތީ ފެން ބޮޑު ނުވެ ވެހިކަލް ދުއްވާލެވި އަދި ހިނގާ ވެސް ލެވޭނެ ފަދަ ހާލަތެއްގައެވެ. މިއީ މާލެ ސިޓީ ކައުންސިލްގެ ފަރާތުން ރޯޑް ޑިވެލޮޕްމެންޓް ކޯޕަރޭޝަނާއި ހަވާލުކޮށްގެން ކުރިޔަށް ގެންދާ މާލޭ ސްޓްރީޓް ސްކޭޕިންގ ޕްރޮޖެކްޓްގެ ފުރަތަމަ ފިޔަވަހީގެ ދަށުން އެ ކުންފުނިން ތަރައްގީ ކުރި ފުރަތަމަ މަގެވެ.\n"ޖަޒީރާ" އަށް މައުލޫމާތު ދެއްވަމުން އެކުންފުނީގެ މެނޭޖިން ޑިރެކްޓަރު މޫސާ އަލި މަނިކު (މޫކޭ) ވިދާޅުވީ އެންމެ ފުރަތަމަ މަގުގެ މަސައްކަތް ކުރަމުންދިޔަ ވަގުތު ރައްޔިތުންގެ ފަރާތުން ލަސްވާކަމުގެ ޝަކުވާ ލިބުނު ކަމަށެވެ. އެގޮތަށް އެކަން ދިމާވީ ކޮވިޑްގެ ސަބަބުން ކުރިމަތިވި ދަތުރުފަތުރުގެ ގޮންޖެހުންތަކާއެކު ބޭރުން ގެންނަންޖެހޭ މެޓީރިއަލް ގެނައުން ލަސްވުމުގެ ސަބަބުންވެ. ކިތަންމެ ލަސްވި ނަމަވެސް އާރުޑީސީއިން ބަލާފައިވަނީ މަސައްކަތުގެ ކޮލިޓީ ކޮމްޕްރޮމައިސް ނުކޮށް ރަނގަޅު ފެންވަރުގެ މަގެއް ތަރައްގީ ކުރުމަށް ކަމަށް މޫކޭ ވިދާޅުވިއެވެ.\nމި މަގު ތަރައްގީ ކުރުން ވީ އާރުޑީސީއަށް ބޮޑު ޗެލެންޖަކަށެވެ. އައު ކުންފުންޏަކަށް ވެސް ތިބެ މިފަދަ ބޮޑު ޗެލެންޖެއް އެ ކުންފުނިން ނެގީ ރައްޔިތުންގެ އިތުބާރު ހޯދުމަށެވެ. މާލޭގެ އެންމެ ބިން ތިރި އަދި ކުރިން އެންމެ ފެން ބޮޑުވި މަގު މިއަދު އޮތް ގޮތް ފެނުމުން އެ ޗެލެންޖުން އެ ކުންފުންޏަށް އެންމެ މަތީ ފާސް ދެވޭނެ ކަމާމެދު ދެބަސް ވެވެން ނެތެވެ. މޫކޭ ވިދާޅުވި ގޮތުގައި ރައްޔިތުންނަށް ބޮޑު އުނދަގޫތަކެއް އެ މަގުގެ ސަބަބުން މީގެކުރިން ކުރިމަތިވިއިރު އެފަދަ ބޮޑު ޗެލެންޖެއް އާރުޑީސީ ފަދަ އައު ކުންފުންޏަކުން ނުވެސް ނަގާނެއެވެ.\nމި މަގު މިއަހަރުގެ ފުރަތަމަ ދުވަހު ހުޅުވިއިރު މާލޭގައި މި ފެންވަރަށް ތަރައްގީ ކޮށްފައިވާ އެހެން އެއްވެސް މަގެއް ނެތްކަން ފާހަގަކޮށްލަން ޖެހެއެވެ. ލޯފަން މީހުންނަށް ހިނގޭ ގޮތަށް ޚާއްސަ ބްރެއިލް ބްލޮކްސް އަޅާފައިވާއިރު އަލުން މަގު ލެވެލްކޮށް ފެން ހިންދުމަށް ވެސް ކުރިޔަށް ވުރެ ބޮޑެތި ހޮޅި އަޅާފައިވާނެ ކަމަށް މޫކޭ ވިދާޅުވިއެވެ. ހަމައެހެންމެ މަގު ކޮނެގެން އެހެން ކުންފުނިތަކުން ކުރަމުންދާ މަސައްކަތްތައް ކުރުމަށް ވެސް ބޮޑެތި ފަސޭހަތަކެއް ވެގެންދާނެ ކަމަށާއި މަގުގެ ދެ ފަރާތުގައި ގަސް އިންދުމުގައި ވެސް އެކުންފުނިން ބޭނުންކުރަމުންދަނީ ތަފާތު ކޮންސެޕްޓެއް ކަމަށް މޫކޭ ވިދާޅުވިއެވެ.\nމިއަދު އާރުޑީސީއަށް ލިބިގެންދިޔަ އެންމެ ބޮޑު ޔަގީންކަމަކީ މާލޭ ސްޓްރީޓް ސްކޭޕިންގ ޕްރޮޖެކްޓް ނިމިގެންދާއިރު ޖުމްލަ ގޮތެއްްގައި މާލޭގައި ފެން ބޮޑުވުމުގެ މައްސަލައަށް ހައްލެއް ލިބިގެންދިޔުމެވެ. މިއީ އެ ކުންފުނީގެ ހީވާގި މުވައްޒިފުންނާއި ހުނަރުވެރި އިންޖީނިއަރުންގެ އިތުރުން މެނޭޖްމަންޓްގެ ނުހަނު ބޮޑު ބައިވެރިވުމާއެކު މާލޭގައި ދިރިއުޅޭ ރައްޔިތުންނަށް ލިބިގެންދިޔަ ބޮޑު ފަސޭހައެކެވެ. މާލޭގައި އުޅޭ ރައްޔިތުންގެ އުއްމީދަކީ ވެސް މި ޕްރޮޖެކްޓް ނިމިގެންދާއިރު މާލޭގެ މަގުތަކަކީ ހިނގާލަން ފަސޭހަ އަދި ދުއްވާލަން އަރާމު މަގުތަކަކަށް ވެގެން ދިޔުމެވެ.\nދެއަހަރާއި ބައިގެ މުއްދަތަށް ހިންގާ މި މަޝްރޫޢުއަށް ގާތްގަނޑަކަށް 462 މިލިއަން ރުފިޔާ ޚަރަދަވާނެކަމަށް އަންދާޒާކުރެވެއެވެ. މަޝްރޫޢުގެ ދަށުން5ވައްތަރެއްގެ މަގުތައް ތަރައްޤީކުރާއިރު ޖުމްލަ 18.08 ކިލޯމީޓަރގެ މަގު މާލޭގެ އެކި ސަރަޙައްދުތަކުން ހެދޭނެއެވެ. މިހާރު ފެށިގެން މިދަނީ މަޝްރޫޢުގެ ފުރަތަމަ ސެގްމެންޓެވެ. މި ސެގްމެންޓްގެ ދަށުން 1.94 ކިލޯމީޓަރގެ މަގުހެދުމަށްވަނީ ހަމަޖެހިފައެވެ. މި މަޝްރޫއު ކުރިޔަށް ގެންދަނީ އާރުޑީސީއާ ހަވާލުކޮށްގެންނެވެ.


“ Raajjeyge Kulhivaruge Thaareehugai Ran Akurun Favaalevey Ahareh “ - Vaguthu\n7 މަސް ކުރިން ( ނޮވެމްބަރު 18, 2019 )\nމިއަހަރަކީ ކުޅިވަރުގައި ރާއްޖެ އަށް ކާމިޔާބު އަހަރެކެވެ. ބައިނަލްއަގްވާމީ ކުޅިވަރުގެ މައިދާނުގައި ރާއްޖޭން ވާދަކުރަން ފެށި ހިސާބުން މިހާތަނަށް މިގައުމުން ޖުމްލަގޮތެއްގައި އެންމެ ގިނަ ކާމިޔާބީތައް ހޯދާފައިވަނީ މިއަހަރުއެވެ. ރާއްޖޭގެ ކުޅިވަރުގެ ތާރީޚުގައި މީގެ ކުރިން އެއްވެސް ސަރުކާރަކުން ހާސިލްކޮށްފައި ނުވާވަރުގެ ބޮޑެތި ކާމިޔާބީ ތަކެއް ރައީސް އިބްރާހިމް މުހައްމަދު ސާލިޙްގެ ސަރުކާރުގެ ފުރަތަމަ އަހަރުގައި ވަނީ ހޯދައިފަ އެވެ.\nއެގޮތުން ރައީސް ސާލިޙުގެ ވެރިކަމުގެ ފުރަތަމަ އަހަރުގައި އެކިއެކި ކުޅިވަރުތަކުން ދިވެހި އެތްލީޓުން ވަނީ ބައިނަލްއަގުވާމީ މުބާރާތްތަކުގައި ވާދަކޮށް މުޅިއެކު 36 މެޑަލް ހާސިލްކޮށްފައެވެ. އެއީ 11 ރަން މެޑެއްޔާއި އަށް ރިހި މެޑަލްގެ އިތުރުން 17 ލޯ މެޑެއްޔެވެ. މިއީ މިހާތަނަށް އެއް އަހަރެއްގެ މައްޗަށް އެންމެ ގިނައިން ރާއްޖޭން މެޑަލް ކާމިޔާބުކުރި ފަހަރެވެ.\nދިވެހި އެތްލީޓުންނަށް މިއަހަރު މޮރިޝަސްގައި ކުރިއަށްދިޔަ އިންޑިއަން އައިލޭންޑް އޯޝަން ގޭމްސް (އައިއޯއައިޖީ) އަކީ ކާމިޔާބު ކުޅިވަރު ޢީދެކެވެ. މީގެ ކުރިން 2015 ވަނަ އަހަރު ސީޝެލްސްގަައި ބޭއްވި ގޭމްސްގައި9މެޑަލް ހާސިލްކުރުމަށްފަހު ރާއްޖޭން މިފަހަރު އަމާޒު ހިފީ 15 މެޑެއްޔަށެވެ. މޯލްޑިވްސް އޮލިމްޕިކް ކޮމިޓީއާ ދިވެހި އެތްލީޓުން ކުރި ބުރަ މަސަތްކަތުން ރާއްޖޭން މިފަހަރު އެ އަމާޒަށް ވަނީ ވާސިލްވެފައެވެ.\nބެޑްމިންޓަން އިން މިއަހަރު ބައިނަލްއަގްވާމީ ތިން މުބާރާތެއްގައި ރާއްޖޭން ވަނީ ވާދަކޮށްފައެވެ. އައިއޯއައިޖީގައި ދިވެހި ބެޑްމިންޓަން ކުޅުންތެރިންގެ ފަރާތުން މޮޅު ކުޅުމެއް ފެނިގެންދިޔައިރު އެ މުބާރާތުގައި މިކުޅިވަރުން ރާއްޖެ އަށް5މެޑަލް ލިބިގެންދިޔައެވެ. އެގޮތުން ގޭމްސްގެ ވިމެންސް ސިންގަލްސް އިވެންޓުން ރާއްޖޭގެ އައިމިނަތު ނަބީހާ އަބްދުއްރައްޒާޤް ރަން މެޑަލް ހޯދިއިރު މިއީ ރާއްޖޭގެ ބެޑްމިންޓަން ތާރީހުގައި ބައިނަލްއަގްވާމީ މުބާރާތަކުން ހޯދި ފުރަތަމަ ރަން މެޑަލްކަން ފާހަގަކޮށްލެވެ އެވެ.\nނަބީހާގެ ތާރީހީ ރަން މެޑަލްގެ އިތުރުން ގޭމްސްގެ ވިމެންސް ޑަބަލް ކެޓަގަރީން ރާއްޖޭގެ ދެބެން ކަމަށްވާ އައިމިނަތު ނަބީހާ އަދި ފާތިމަތު ނަބާހާގެ ޕެއާ ވަނީ ރިހި މެޑަލް ހޯދައިފައެވެ. އަދި ވިމެންސް ޓީމް އިވެންޓާއި މެންސް ޓީމް އިވެންޓުން ދިވެހި ކުޅުންތެރިން ލޯ މެޑަލް ހޯދިއިރު މިކްސް ޑަބަލްސް އިވެންޓުން މުހައްމަދު އަޖުފާން ރަޝީދު އަދި މައިސާ ފަތުހުﷲގެ ޕެއާ ވަނީ ލޯ މެޑަލް ހޯދައިފައެވެ.\nމީގެ އިތުރުން ޕާކިސްތާނުގައި ދާދިފަހުން ބޭއްވި ޔޮނެކްސް ސަންރައިސް ޕާކިސްތާން އިންޓަނޭޝަނަލް ސީރީސް ގައި ވެސް ރާއްޖޭގެ ބެޑްމިންޓަން ކުޅުންތެރިން ވަނީ ބައިވެރިވެ ރަނގަޅު ނަތީޖާތަކެއް ނެރެފައެވެ. މި މުބާރާތުގެ ވިމެންސް ޑަބަލްސް އިވެންޓުން އައިމިނަތު ނަބީހާ އަދި ފާތިމަތު ނަބާހާ އަދި މިކްސް ޑަބަލްސް އިވެންޓުން ނަބާހާ އަދި ޒަޔާން ޒަކީގެ ޕެއާ ވަނީ ރަން މެޑަލް ހޯދައިފައެވެ. އަންހެން ޑަބަލްސްގައި ރާއްޖޭގެ ދެބެން ހޯދި ކާމިޔާބާއެކު މިދެކުޅުންތެރިންގެ ޕެއާ ވަނީ ރާއްޖެ އަށް ބައިނަލްއަގުވާމީ މުބާރާތްތަކުން މިހާތަނަށް ނުވަ މެޑަލް ގެނެސްދީފަ އެވެ. މީގެ އިތުރުން މި މުބާރާތުން ލިބުނު ކާމިޔާބީ ވެގެންދިޔައީ ބެޑްމިންޓަން ވޯލްޑް ފެޑެރޭޝަން (ބީޑަބްލިއުއެފް) އިން ރުހުން ދީފައިވާ މުބާރާތަކުން ރާއްޖެ އަށް ލިބުުނު ފުރަތަމަ ރަން މެޑެއްޔަށެވެ.\nޕާކިސްތާން މުބާރާތުގައި ރާއްޖޭގެ ނީލާ ނަޖީބު ވަނީ އަންހެން ސިންގަލްސް ބައިން ލޯ މެޑަލް ހޯދައިފަ އެވެ. އަދި އަންހެން ޑަބަލްސް ބައިން ނީލާ އާއި މައިސާ ފަތުހުﷲގެ ޕެއާ ވަނީ ލޯ މެޑަލް ހޯދައިފައެވެ.\nމި ދެ މުބަރާތުގެ އިތުރުން ރާއްޖޭގެ ބެޑްމިންޓަން ޓީމުން ވަނީ ސައުތު އޭޝިއަން އަންޑަރ 21 ބެޑްމިންޓަން މުބާރާތުގައި ވެސް ވާދަކޮށްފައެވެ. އެގޮތުން ނަބީހާ އަދި ނަބާހާގެ ޕެއާ ވަނީ މި މުބާރާތުގެ ވިމެންސް ޑަބަލްސް ބައިން ލޯ މެޑަލް ހޯދައިފައެވެ.\nސްޕެޝަލް އޮލިމްޕިކްސް އަދި ޕެރަލިމްޕިކްސް\nސްޕެޝަލް އޮލިމްޕިކްސް އަދި ޕެރަލިމްޕިކްސް އަކީ މިއަހަރު އަލަށް ނެޝަނަލް ކެޓަގަރީގައި ހިމެނުނު ކުޅިވަރު ބައެކެވެ. ނުކުޅެދުންތެރިކަން ހުންނަ ކުޅުންތެރިން ބާކީ ނުކުރުމަށް ސަރުކާރުން ކަނޑައެޅި ސިޔާސަތުގެ ދަށުން މި ކެޓަގަރީން ކުޅުންތެރިން ތަމްރީނު ކުރުމަށާއި މުބާރާތް ތަކުގައި ވާދަކުރުމުގެ ފުރުސަތު ދިނުމަށް ސަރުކާރުން ވަނީ ފަށާފައެވެ.\nއެގޮތުން ސްޕެޝަލް އޮލިމްޕިކްސް ވޯލްޑް ގޭމްސްގައި ރާއްޖޭގެ އެތުލީޓުންވަނީ ބައިވެރިވެ މެޑަލް ހޯދައިފައެވެ. މިއަހަރުގެ މާޗް މަހު ޔުނައިޓެޑް އަރަބް އެމިރޭޓްސްގައި ކުރިއަަށްދިޔަ ސްޕެޝަލް އޮލިމްޕިކްސްގެ ވިމެންސް 100 މީޓަރު ދުވުމުން ރާއްޖޭގެ ޝިފްނާ އިބްރާހީމް ރަން މެޑަލް ހޯދިއިރު ވަސްމީ ވަހީދު ވަނީ މެންސް 100 މީޓަރު ދުވުމުން ރިހި މެޑަލް ހޯދައިފައެވެ.\nއިންޑިއަން އޯޝަން އައިލޭންޑް ގޭމްސްގައި ރާއްޖޭގެ މުހައްމަދު މާޒިން 100 މީޓަރު ދުވުމުން ލޯ މެޑަލް ހޯދިއިރު ދާދިފަހުން ތައިލޭންޑްގައި ބޭއްވި ސްޕެޝަލް އޮލިމްޕިކްސް އޭޝިއާ ޕެސިފިކް ޔުނިފައިޑް ބެޑްމިންޓަން ޗެމްޕިއަންޝިޕްގައި ވާދަކުރި ރާއްޖޭގެ ޓީމް ވަނީ އެމުބާރާތުން ލޯ މެޑަލް ހޯދާފައެވެ. މި މުބާރާތުގައި ރާއްޖެ ތަމްސީލުކުރި ދެ ކުޅުންތެރިންނަކީ އެސްއޯ އެތުލީޓް އިބްރާހިމް ރަބީތު އަދި ޔުނިފައިޑް ޕާޓްނާޕެރަ އެތުލީޓް ޢަބްދުއްލަތީފް މުހައްމަދެވެ.\nސައުތް އޭޝިޔާ ހޯޕްސް ޓޭބަލް ޓެނިސް މުބާރާތަކީ ރާއްޖޭގެ ޓޭބަލް ޓެނިސްގެ ތާރީހުގައި ލިޔެވިގެންދާނެ މުބާރާތެއްކަން ކަށަވަރެވެ. ދެކުނު އޭޝިއާގެ 12 އަހަރުން ދަށުގެ ކުޅުންތެރިންނަށް ހާއްސަކޮށްގެން އިންޓަނޭޝަނަލް ޓެނިސް ފެޑެރޭޝަނުން ބޭއްވި މި މުބާރާތުގައި ރާއްޖޭގެ ފާތިމަތު ދީމާ އަލީ ވާދަކޮށް އޭނާ ބައިވެރިވި ކެޓަގަރީ ކަމަށްވާ ވިމެންސް ސިންގަލްސް ބައިން ވަނީ ރަން މެޑަލް ކާމިޔާބުކޮށްފައެވެ. މިއީ ބައިނަލްއަގްވާމީ ޓޭބަލް ޓެނިސް މުބާރާތަކުން ރާއްޖެއަށް ލިބުނު ފުރަތަމަ ރަން މެޑައްޔެވެ.\nރާއްޖޭގެ ޓޭބަލް ޓެނިސް ޓީމުން ވަނީ އައިއޯއައިޖީގައި ވެސް ބޮޑެތި ކާމިޔާބީތަކެއް ހޯދައިފައެވެ. މިފަހަރުގެ ގޭމްސްގައި ރާއްޖޭގެ ޓޭބަލް ޓެނިސް ޓީމުން ވަނީ ފަސް މެޑަލް ހާސިލްކޮށްފައެވެ.\nއައިއޯއައިޖީގައި މޮޅު ކުޅުމެއް ދައްކައި ނޫސްތަކުގެ ފަލަ ސުރުޚީތަކުން ޖާގަ ހޯދި އެއް ކުޅުންތެރިއަކީ އަނެއްކާވެސް ހުނަރުވެރި ކުޅުންތެރިއާ ދީމާ އެވެ. ދީމާ ވަނީ ވިމެންސް ސިންގަލްސް، ވިމެންސް ޑަބަލްސް އަދި ވިމެންސް ޓީމް އިވެންޓުން އައިއޯއައިޖީގައި ރަން މެޑަލް ހޯދައިފައެވެ. ދީމާގެ އިތުރުން އުމުރުން 17 އަހަރުގެ އައިޝަތު ރަފާ ނާޒިމަށް ވެސް މި މުބާރާތް ވެގެން ދިޔައީ ކާމިޔާބު މުބާރާތަކަށެވެ. މުބާރާތުގެ ވިމެންސް ސިންގަލްސް އިވެންޓްގައި ދީމާ އަތުން ބަލިވެ ރަފާ އަށް ރިހި މެޑަލް ލިބުނުއިރު ވިމެންސް ޑަބަލްސް އިން ރަން މެޑަލް އަދި ވިމެންސް ޓީމް އިވެންޓް އިން ރަފާ އަށް ރަން މެޑަލް ލިބުނެވެ. މީގެ އިތުރުން ޓީޓީ ޓީމުގައި ހިމެނުނު ތަޖުރިބާކާރު ދެ ކުޅުންތެރިން ކަމަށްވާ މުއީނާ މުހައްމަދު އަދި ފާތިމަތު ޖުމާނާ ނިމާލް އަށް ވެސް ވަނީ ވިމެންސް ޑަބަލްސް އިވެންޓުން ރިހި މެޑަލް އަދި ޓީމް އިވެންޓް އިން ރަން މެޑަލް ލިބިފައެވެ.\nބޮޑީބިލްޑިން އިން ރާއްޖޭން މިއަހަރު ތިން މުބާރާތެއްގައި ވާދަކޮށްފައިވާއިރު މި ތިން މުބާރާތުންވެސް ރާއްޖޭގެ ބޮޑީބިލްޑަރުން ރަންވަނަތަކެއް ހާސިލްކުރިއިރު މިއަހަރަކީ ރާއްޖޭގެ ބޮޑީބިލްޑިންގެ ތާރީޚުގައި ވެސް އެންމެ ކާމިޔާބު އަހަރެވެ.\nމިކަމުގެ ފަހަތުގައި ވަނީ އެތްލީޓުންނާއި އެސޯސިއޭޝަނުން ކުރި ބުރަ މަސައްކަތެވެ. ރާއްޖޭގެ ބޮޑީބިލްޑަރުން ކުރިއެރުވުމަށް ބޮޑީބިލްޑިން އެސޯސިއޭޝަން (ބީބީއޭއެމް)ގެ ރައީސް އިބްރާހިމް ހަމީދު އަންނަނީ ގިނަ މަސައްކަތްްތަކެއް ކުރަމުންނެވެ. ރާއްޖޭގެ ބޮޑީބިލްޑަރުންނަށް އިތުރު ފުރުސަތު ހޯދައިދިނުމަށް އޭނާ އަންނަނީ ދެކުނު އޭޝިއާ ފެޑެރޭޝަނުގެ ނައިބުގެ މަގާމާއި އޭޝިއާގެ ފެޑެރޭޝަނުގެ އެގްޒެކްޓިވް ނައިބުގެ މަގާމުގެ އިތުރުން ދުނިޔޭގެ ފެޑެރޭޝަނުގެ ޓެކްނިކަލް ކޮމިޓީގައި ވެސް މުހިއްމު މަގާމެއް ފުރުއްވަމުންނެވެ.\nރާއްޖޭގެ ބޮޑީބިލްޑަރުން ވަނީ މިއަހަރު ބޭއްވުނު ސައުތް އޭޝިއަން ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕްގައި ވާދަކޮށް ބޮޑެތި ކާމިޔާބީތަކެއް ހޯދައިފައެވެ. ރާއްޖޭގެ މުހައްމަދު މޫސާ ވަނީ 55 ކިލޯގްރާމްގެ ސީނިއަރ ބޮޑީބިލްޑިން ކެޓަގަރީން ރަން މެޑަލް ހޯދައިފައެވެ. ރާއްޖޭގެ އަހްމަދު މާހިލް ސައީދު މި މުބާރާތުގެ ޖޫނިއަރ ކެޓަގަރީއިން ރަން މެޑަލް ހޯދިއިރު ރާއްޖޭގެ އަޒްނީން ރަޝާދު ވަނީ ސްޕޯޓްސް ފިޒީކް 170 ސެންޓިމީޓަރު ކެޓަގަރީއިން ރަން މެޑަލް ހޯދައިފައެވެ. މީގެ އިތުރުން ރާއްޖޭގެ އަހްމަދު ފަޒީލް ލޯ މެޑަލް ހޯދިއިރު ރާއްޖޭގެ ފަތުހުﷲ މުހައްމަދު ވަނީ މެންސް އެތުލެޓިކް ފިޒީކް 167 ސެންޓިމީޓަރު ކެޓަގަރީއިން ލޯ މެޑަލް ހޯދައިފައެވެ.\nމީގެ އިތުރުން އިންޑޮނޭޝިއާގައި ކުރިއަށްދިޔަ އޭޝިއަން ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕް ގައި ވާދަކޮށް ރާއްޖޭގެ މުހައްމަދު މޫސާ ވަނީ 55 ކިލޯގްރާމްގެ ސީނިއާ މެންސް ބޮޑީބިލްޑިން ކެޓަގަރީން ލޯ މެޑަލް ހޯދައިފައެވެ.\nރާއްޖޭގެ ބޮޑީބިލްޑަރުންނަށް މިއަހަރު ލިބުނު އެންމެ ބޮޑު ކާމިޔާބީއެއް ލިބުނީ ދެކުނު ކޮރެއާގައި އޮތް ވޯލްޑް ބޮޑީބިލްޑިން އެންޑް ފިޒީކް ސްޕޯޓްސް ޗެމްޕިއަންޝިޕްގަ އެވެ. އެ މުބާރާތުގައި ވާދަކޮށް ރާއްޖޭގެ ދެ އެތުލީޓަކު ވަނީ ލޯ މެޑަލް ހާސިލްކޮށްފައެވެ. އެގޮތުން ރާއްޖޭގެ މުހައްމަދު މޫސާ ސީނިއާ މެންސް ބޮޑީބިލްޑިންގެ 55 ކިލޯ ކެޓަގަރީގައި ވާދަކޮށް ލޯ މެޑަލް ހޯދިއިރު އަޒްނީން ރަޝާދު ވަނީ 170 ސެންޓިމީޓަރުގެ ސްޕޯޓްސް ފިޒީކް ކެޓަގަރީން ލޯ މެޑަލް ހޯދައިފައެވެ. މިއީ ދުނިޔޭގެ މުބާރާތަކުން ރާއްޖޭގެ ބޮޑީ ބިލްޑަރުންނަށް ލިބުނު އެންމެ ބޮޑު ކާމިޔާބީ އެވެ.\nރާއްޖޭގެ ބީޗް ވޮލީ ޓީމުން މިއަހަރު ބައިވެރިވެފައިވަނީ އިންޑިއަން އޯޝަން އައިލޭންޑް ގޭމްސްގައި އެކަންޏެވެ. އައިއޯއައިޖީގައި ވާދަކޮށް ރާއްޖޭގެ ބީޗް ވޮލީ ޓީމުން ވަނީ މެންސް ޓީމް އިވެންޓް އިން ރިހި މެޑަލް ހޯދައިފައެވެ. އަދި އިންޑިވިޖުއަލް އިވެންޓުން ރާއްޖޭގެ ޝިއުނާޒް އަބްދުލްވާހިދު އަދި އާދަމް ނަސީމް ވަނީ ލޯ މެޑަލް ހޯދައިފައެވެ. މިއީ ރާއްޖޭގެ ބީޗްވޮލީގެ ތާރީޚުގައި މިހާތަނަށް ހޯދި އެންމެ ބޮޑު ކާމިޔާބީއެވެ.\nއެތުލެޓިކްސް އިން ވެސް ބައިނަލްއަގްވާމީ މުބާރާތެއްގައި މިއަހަރު ވާދަކޮށްފައިވަނީ އައިއޯއައިޖީގައެވެ. މި މުބާރާތުގައި ރާއްޖޭން ވަނީ ދެ މެޑަލް ހޯދައިފައެވެ. އެއީ ހަސަން ސާއިދު 200 މީޓަރު ދުވުމުން ހޯދި ލޯ މެޑެއްޔާއި މެންސް4ގުނަ 100 މީޓަރު އިވެންޓް އިން އެތްލެޓިކްސް ޓީމް ހޯދި ލޯ މެޑެއްޔެވެ.\nނޭޕާލްގައި ކުރިއަށްދިޔަ 19 އަހަރުން ދަށުގެ ސާފް ޗެމްޕިއަންޝިޕްގައި ވާދަކޮށް ރާއްޖޭގެ ޒުވާން ޓީމުން ވަނީ މުބާރާތުގެ ތިންވަނަ ހޯދައިފައެވެ. ގްރޫޕް ސްޓޭޖުގެ ދެވަނަ ޓީމްގެ ގޮތުގައި ސެމީ އަށްގޮސް ސެމީގައި ވަރުގަދަ އިންޑިއާ އަތުން ބަލިވި ނަމަވެސް ތިންވަނަ ހޮވި މެޗުގައި ރާއްޖޭން ވަނީ ބޫޓާން ބަލިކޮށްފައެވެ. މިއީ ރާއްޖޭގެ ޒުވާން އުމުރުފުރައިގެ ފުޓުބޯޅަ ޓީމަކުން ބައިނަލްއަގުވާމީ މުބާރާތެއްގައި މިހާތަނަށް ހޯދި އެންމެ ބޮޑު ކާމިޔާބީއެވެ.\nގައުމީ ކްރިކެޓް ޓީމުން ވަނީ މެލޭޝިއާ ގައި ކުރިޔަށްދިޔަ މެލޭޝިއާ އިންޓަނޭޝަނަލް ޓްރި-ނޭޝަންސް ޓީ20 ސީރީސް ގައި ވާދަކޮށް ރިހި މެޑަލް ހޯދައިފައެވެ.\nރާއްޖެ އާއި މެލޭޝިއާގެ އިތުރުން ތައިލެންޑް ވާދަކުރި މުބާރާތުގެ ދެވަނަ ރާއްޖޭން ހޯދިއިރު ރާއްޖެ ވަނީ މީގެ ކުރިން އޭޝިއާގެ ކުރިއަރަމުން އަންނަ ގައުމުތަކުގައި ބޭއްވި ދެ މުބާރާތެއްގެ ޗެމްޕިއަންކަން ވެސް ހޯދައިފަ އެވެ. ރާއްޖެ މިހާރު އޮތީ އޭޝިއާގެ މުބާރާތްތަކުގެ ކޮލިފައިން ލެވެލްގަ އެވެ. އޭޝިއާގެ މުބާރާތްތަކަކީ ޓެސްޓް ސްޓޭޓަސް އާއި ވަންޑޭ އިންޓަނޭޝަނަލް ސްޓޭޓަސް އަދި ކްރިކެޓް ވޯލްޑް ކަޕް ނެގުމަށް ފަހު އެންމެ މަތީ ލެވެލެވެ.\nވޮލީބޯޅައިން މިއަހަރު ބައިނަލްއަގްވާމީ ގިނަ މުބާރާތްތަކެއްގައި ވާދަކޮށްފައިވާއިރު މިކުޅިވަރުން ރާއްޖެ އަށް ލިބުނު އެންމެ ބޮޑު ކާމިޔާބީ ލިބިގެންދިޔައީ މިއަހަރު އެވެ. ބަންގްލަދޭޝަގައި މިދިޔަ ހަފްތާގައި ކުރިޔަށްދިޔަ އޭވީސީ ސެންޓްރަލް ޒޯން ވިމެންސް ޗެމްޕިއަންޝިޕްގައި ވާދަކޮށް ރާއްޖޭގެ އަންހެން ވޮލީ ޓީމުން ވަނީ ރިހި މެޑަލް ހާސިލްކޮށްފައެވެ. މި މުބާރާތުގައި ރާއްޖެ ބަލިވެފައިވަނީ ޗެމްޕިއަންކަން ހޯދި ނޭޕާލް އަތުން އެކަންޏެވެ.\nރައީސް އިބްރާހިމް މުހައްމަދު ސާލިހްގެ ސަރުކާރަށް މިއަދު އެއް އަހަރު ފުރިގެންދިޔައިރު، މިއަހަރަކީ ކުޅިވަރުގެ ދާއިރާއިން ރާއްޖެއަށް އެންމެ ކާމިޔާބު އަހަރެވެ. އަދި މިކާމިޔާބީ ދެމެހެއްޓުމަށްޓަކައި ކުޅިވަރާއި ބެހޭ ވުޒާރާއިން އަންނަނީ ރާއްޖޭގެ ކުޅިވަރު އެސޯސިއޭޝަން ތަކާއި ގުޅިގެން ކުޅިވަރު ކުރިއަރުވައި މިހާރަށްވުރެ ބޮޑަށް ބައިނަލްއަގުވާމީ މައިދާނުގައި ދިވެހި އެތްލީޓުން ނެރޭ ނަތީޖާތައް ރަނގަޅުކުރުމަށްޓަކައި ގިނަ ގުނަ މަސައްކަތްތަކެއް ކުރަމުންނެވެ. ރާއްޖޭން ބޭރުގެ މުބާރާތްތަކުގައި ވާދަކުރުމަށް ތަމްރީންތައް އަމިއްލަ ގައުމުގައި ކުރިއަށްގެންދެވޭނެ ފަދަ ވަސީލަތްތަކެއް މިގައުމުގައި ގާއިމްކުރުމަށް ސްޕޯޓްސް މިނިސްޓަރު އަހުމަދު މަހްލޫފް އަންނަނީ ވަރަށް ބޮޑު އިސްކަމެއް ދެއްވަމުންނެވެ. މީގެ އިތުރުން އެތްލީޓުން ތަމްރީނު ކުރުމަށް ވެސް ސަރުކާރުން އަންނަނީ ބޮޑު ހޭދައެއް ކުރަމުންނެވެ.\nކުޅިވަރުގެ މައިދާނުގައި ރާއްޖޭގެ އެތްލީޓުންނަށް ކުރިއަށް އޮތީ އަންނަ ޑިސެމްބަރު މަހުގެ ކުރީކޮޅު ފެށުމަށް ހަމަޖެހިފައިވާ ސައުތު އޭޝިއަން ގޭމްސް އެވެ. ނޭޕާލްގައި ކުރިއަށްދާ ގޭމްސްގައި ރާއްޖޭން ގިނަ ކުޅިވަރުތަކަކުން ވާދަކުރާއިރު މި މުބާރާތަކީ އަދި މިހާތަނަށް ރާއްޖެ އަށް މާބޮޑު ކާމިޔާބީތަކެއް ހާސިލްކުރެވިފައިވާ މުބާރާތެއް ނޫނެވެ.\nއިންޑިއާގައި 2016 ވަނަ އަހަރު ބޭއްވި، ސައުތު އޭޝިއަން ގޭމްސް އިން ރާއްޖެ އަށް މެޑަލް ހޯދައިދިނީ ދުވުންތެރިންނާއި ފެތުންތެރިން އެކަންޏެވެ. އެތުލެޓިކްސް އިން ހަސަން ސާއިދު 100 މީޓަރު ދުވުމުންނާއި 200 މީޓަރު ދުވުމުން ރިހި މެޑަލް ހޯދިއިރު ސްވިމިން އިން ފެތުންތެރިޔާ އައިމިނަތު ސަޖަން ލޯ މެޑެއްޔެއް ހާސިލްކުރި އެވެ. އޭގެ ކުރިން 2010 ވަނަ އަހަރުގެ ގޭމްސްގައު ހަތަރެއް ގުނަ 100 މީޓަރު ރިލޭ އިން ރާއްޖެ ލޯ މެޑަލް ހޯދިއިރު 23 އަހަރުން ދަށުގެ ގައުމީ ފުޓްބޯޅަ ޓީމުން ވެސް ލޯ މެޑެއްޔެއް ހޯދި އެވެ.\nސާފް ގޭމްސްގައި ރާއްޖެ އަށް މިހާތަނަށް މާގިނަ ކާމިޔާބީތަކެއް ލިބިފައިނެތުން ވެގެންދާނީ ކުރިއަށް މިއޮތް ގޭމްސްގައި ނަތީޖާ ނެރެން ދިވެހި އެތްލީޓުންނަށް ލިބިގެންދާނެ ބޮޑު ހިތްވަރަކަށެވެ. ކުޅިވަރަށް ލޯބިކުރާ ދިވެހި ހުރިހާ އެންމެންގެވެސް އުއްމީދަކީ އަައިއޯއައިޖީގައި ލިބުނު ފަދަ ކާމިޔާބީއެއް މިގޭމްސްގައި ވެސް ރާއްޖެ އަށް ލިބި އާއަހަރަކާ ކުރިމަތިލާއިރު މިއަހަރަށްވުރެ ކާމިޔާބު އަހަރަކަށް 2020 ހެދުމަށްޓަކައި ރާއްޖޭގެ ކުޅިވަރު ކޮމިއުނިޓީ އަށް ހިތްވަރު ލިބިގެންދިއުމެވެ.\nކުޅިވަރަށް ވަނީ ސިޔާސީ ކުލަ ވަދެފައި، އަޅާނުލައިފި ނަމަ ކުޅިވަރު މަރުވެދާނެ: ޖާބިރު\nކޮވިޑް-19: ބަންގްލަދޭޝްގެ މަޖިލީސް މެމްބަރު އަދި ކުރީގެ ކްރިކެޓް ކެޕްޓަން ފައްސިވެއްޖެ\nނޮވެމްބަރު 18, 2019 20:05\nތިހަމަ ހުރެފަ އެއްދުވަހުން ވީކަމެއް!\nނޮވެމްބަރު 18, 2019 22:30\nނޮވެމްބަރު 20, 2019 08:31\nތީގެ ހުރިހާ ކުރެޑިޓެއް ލިބޭނީ ކުރީގެ ސަރުކާރަށް.. ބަޔަކު ތައްޔާރުކިރީމަ ފޮނިކޮޅު ބޯލީ..\nނޮވެމްބަރު 21, 2019 22:53\nމިއަހަރު ރަން އަކުރުން ފަވާލެވުމުން އެގޭކަމަކީ ނިމުނު5އަހަރުގެ ދަވްރަކީ ގައުމަށް ކުޅިވަރުގެރޮނގުން ބޮޑު އިންގިލާބެއް ގެނެސްދެވުނު5އަހަރުކަން.\nނޮވެމްބަރު 25, 2019 13:26


ގައިދީންގެ ނުވަތަ ބަންދު މީހުންގެ އަތުގައި ހުންނަ މުދަލާމެދު އަމަލުކުރާނެ ގޮތުގެ ގަވާއިދު (ގަވާއިދު ނަންބަރު 134/2015) - Gaanoon.com\nގައިދީންގެ ނުވަތަ ބަންދު މީހުންގެ އަތުގައި ހުންނަ މުދަލާމެދު އަމަލުކުރާނެ ގޮތުގެ ގަވާއިދު\n(ގަވާއިދު ނަންބަރު 134/2015)\nމިއީ، ޖަލުގައި ބަންދުކުރެވޭ މީހުންގެ އަތުގައި ހުންނަ މުދަލާމެދު އަމަލުކުރާނެ ގޮތް ބަޔާންކުރުމަށާއި، މީހަކު ޖަލުގައި ބަންދުކުރެވޭ ހިނދު، އޭނާގެ އަތުގައި ގާނޫނާއި ގަވާއިދާ ހިލާފު އެއްޗެއްވާނަމަ، އެ އެއްޗަކާމެދު އަމަލުކުރަންވީ ގޮތް ބަޔާންކުރުމަށް ގާނޫނު ނަންބަރު 14/2013 (ދިވެހިރާއްޖޭގެ ޖަލުތަކާއި ޕެރޯލްގެ ގާނޫނު) ގެ 54 ވަނަ މާއްދާގެ ދަށުން ބާރުލިބިގެން އެކުލަވައިލާފައިވާ ގަވާއިދެކެވެ.\n2 ވަނަ މާއްދާ - ގަވާއިދުގެ ނަން\nމިގަވާއިދަށް ކިޔާނީ "ގައިދީންގެ ނުވަތަ ބަންދު މީހުންގެ އަތުގައި ހުންނަ މުދަލާމެދު އަމަލުކުރާނެ ގޮތުގެ ގަވާއިދު" އެވެ.\nމި ގަވާއިދުގެ މަގުސަދަކީ، ޖަލަށް ގެނެވޭ ގައިދީންގެ ނުވަތަ ބަންދުމީހުންގެ އަތުން ތަކެތި އަތުލެވޭނެ އުސޫލުތަކާއި، އަތުލެވޭ ތަކެތީގެ ތެރެއިން، އާއިލާއާ ހަވާލުކުރަންޖެހޭ ތަކެތި ހަވާލުކުރުމާބެހޭ އުސޫލުތައް ކަނޑައެޅުމެވެ.\n4 ވަނަ މާއްދާ - ގަވާއިދު ހިންގާ ފަރާތް\n5 ވަނަ މާއްދާ - އަމަލުކުރަން ފެށުން\n6 ވަނަ މާއްދާ - ތަކެތި އަތުލުވުމުގައި އަމަލު ކުރަންވީ ގޮތް\n(ހ) ގައިދީން ނުވަތަ ބަންދުމީހުން ޖަލުގައި ބަންދުކުރެވޭ ހިނދު، އެމީހުންގެ އަތުގައި ހުންނަ ގާނޫނާއި ގަވާއިދާ ހިލާފު ތަކެއްޗާއި، ޖަލަށް ވެއްދުން މަނާ ތަކެތި އެމީހެއްގެ އަތުން އަތުލަންވާނެއެވެ.\n(ށ) މި މާއްދާގެ (ހ) ގައި ޖަލަށްވެއްދުން މަނާ ތަކެތި ކަމުގައި ބުނެފައި އެވަނީ، ޖަލުގެ ސެކިއުރިޓީ ނިޒާމަށް ބުރޫއަރާފަދަ ކޮންމެ އެއްޗަކާއި، ޖަލުގެ އަމަންއަމާން ކަމަށް ނުރައްކާވެދާފަދަ ކޮންމެ އެއްޗަކާއި، ޖަލުގެ އިމާރާތް، ކުރެވިފައިވާ ގޮތަށް ބަދަލު ގެނެވިދާނެ ކޮންމެ އެއްޗަކާއި، ކުށްވެރިޔާ ބޭނުންކުރަން ގެންގުޅޭ ތަކެތީގެ ތެރެއިން ތަނުގެ ސޭފްޓީއަށް ނުރައްކާ ކުރުވިދާނެފަދަ ކޮންމެ އެއްޗެކެވެ.\n(ނ) މި މާއްދާގެ (ހ) ގައި ބަޔާންކޮށްފައިވާ ގޮތަށް ތަކެތި އަތުލުމަށްފަހު، އޭގެ ތެރެއިން ގާނޫނުތައް ހުއްދަކުރާ، ނަމަވެސް ޖަލަށްވެއްދުން މަނާ ތަކެތި އަތުލިކަމުގެ ސްލިޕް ހަދައި އެސްލިޕް އެ ގައިދީއަކާ ނުވަތަ އެ ބަންދުމީހަކާ ވަގުތުން ހަވާލު ކުރަންވާނެއެވެ. މިގޮތުން ސްލިޕް ހަދަންވާނީ އެ މީހެއްގެ ހާޒިރުގައެވެ.\n(ރ) މި މާއްދާގެ (ނ) ގައި ބަޔާންކޮށްފައިވާ ސްލިޕްގައި ތަކެއްޗާ ހަވާލުވި ޕްރިޒަން އޮފިސަރާއި އެ ތަކެތީގެ ވެރި ފަރާތުގެ ނަމާއި ސޮއި އޮންނަންވާނެއެވެ.\n7 ވަނަ މާއްދާ - އަތުލެވޭ ތަކެތި ސްލިޕްގައި ނޯޓު ކުރުމުގައި އަމަލު ކުރާނެ ގޮތް\n(ހ) ގައިދީގެ ނުވަތަ ބަންދުމީހާގެ އަތުން އަތުލާ ކޮންމެ އައިޓަމެއްގެ ތަފުސީލު ވަކިވަކިން ލިޔެފައި އޮންނަންވާނެއެވެ.\n(ށ) ކޮންމެ އެއްޗެއް ނޯޓު ކުރާއިރުވެސް އެއެއްޗެއް ހުރި/އޮތް ހާލަތެއް ނޯޓު ކުރަންވާނެއެވެ.\n(ނ) އެއްޗެއް ނޯޓު ކުރާއިރު އެ އެއްޗެއް އުފައްދާފައިވަނީ ކޮން އެއްޗަކުންތޯ ނުވަތަ ކޮންކަހަލަ މައުދަނަކުންތޯ ބަޔާންކުރަންވާނެއެވެ. (މިސާލަކަށް: ލަކުޑި، ޕްލާސްޓިކް، ލޯ ނުވަތަ ފޮތި)\n(ރ) އެއްޗެއް ނޯޓު ކުރާއިރު އެ އެއްޗެއްގެ ކުލައާއި އަދި ބްރޭންޑް އެނގޭނަމަ އެ ބްރޭންޑެއްވެސް ނޯޓުކުރަންވާނެއެވެ.\n(ބ) އެއްވެސް ގަހަނާއެއް ނޯޓު ކުރާއިރު އެ ގަހަނާއަކީ ސީދާ ރަން ނުވަތަ ރިހި އެއްޗެއްގެ ގޮތުގައި ނޯޓް ކޮށްގެން ނުވާނެއެވެ. ނަމަވެސް އެފަދަ އެއްޗެއް ނޯޓު ކުރާނީ އެ ގަހަނާއެއްގެ ކުލައަށް ބަލާފައެވެ. މިސާލަކަށް: 01 އަގޮޓި (ރަންކުލައިގެ)، 01 ކެވެލި ކޮޅު (ރިހިކުލައިގެ)\n(ޅ) ކޭޝްކާޑް، އައިޑީކާޑް، ކުރެޑިޓް ކާޑް ނުވަތަ ޕާސްޕޯޓް ފަދަތަކެތި ނޯޓު ކުރާއިރު، އެ ތަކެތީގައި ޖަހާފައިވާ ނަންބަރުވެސް ނޯޓު ކުރަންވާނެއެވެ.\n(ކ) އެއްވެސް ފައިސާއެއް ނޯޓު ކުރާއިރު އެއީ ކޮންގައުމެއްގެ ފައިސާއެއްކަމާއި އަދި އަތުލި ފައިސާގެ އަދަދު ހިސާބު އަދަދުންނާއި ތާނައިން ނުވަތަ އިނގެރޭސި ބަހުން ލިޔަންވާނެއެވެ.\n8 ވަނަ މާއްދާ - އަތުލެވޭ ތަކެތި ބެލެހެއްޓުން\n(ހ) ގައިދީން ނުވަތަ ބަންދުމީހުންގެ އަތުން އަތުލެވޭ ހުރިހާ އެއްޗެއްވެސް ރައްކާތެރިކަމާއެކު ބެލެހެއްޓުމަކީ އެ ތަކެއްޗާ ހަވާލުވާ ފަރާތުގެ ޒިންމާއެކެވެ.\n(ށ) ގައިދީންގެ ނުވަތަ ބަންދުމީހުންގެ އަތުން އަތުލެވޭ ތަކެތި ރައްކާކޮށްފައިވާ ތަނަށް ވަދެވެންވާނީ ހަމައެކަނި އެތަނަށް ވަނުމުގެ ހުއްދަ ދީފައިވާ ނުވަތަ އެ މަސައްކަތާ ހަވާލުވެ ތިބި ފަރާތްތަކަށެވެ.\n9 ވަނަ މާއްދާ - ގާނޫނާއި ގަވާއިދާ ހިލާފު ތަކެއްޗާމެދު އަމަލުކުރާނެ ގޮތް\nގައިދީން ނުވަތަ ބަންދުމީހުން ޖަލަށް ގެންނަ ހިނދު އެމީހެއްގެ އަތުން އަތުލެވޭ އެއްޗަކީ ދިވެހިރާއްޖޭގެ ގާނޫނާއި ގަވާއިދާ ހިލާފު އެއްޗަކަށްވާނަމަ، އެ މައްސަލަ ތަހުގީގުކުރުމަށްޓަކައި އެ އެއްޗެއް، ލިޔުމަކުން މޯލްޑިވްސް ޕޮލިސް ސަރވިސްއާ ހަވާލުކުރަންވާނެއެވެ.\n10 ވަނަ މާއްދާ - އަތުލެވޭ ތަކެތި ހަވާލު ކުރުން\n(ހ) ގައިދީ ނުވަތަ ބަންދުމީހާގެ އަތުން އަތުލާފައިވަ ޖަލަށް ވެއްދުން މަނާ ތަކެތި، އޭނާ ކަނޑައަޅާ ޒިންމާދާރު ބަދަލުވެރިއަކާ 90 (ނުވަދިހަ) ދުވަހުގެ ތެރޭގައި ހަވާލު ކުރަންވާނެއެވެ. މިގޮތުން މީހަކު ކަނޑައަޅައިފިނަމަ ނުވަތަ އޭނާ ކަނޑައަޅާ ޒިންމާދާރު ބަދަލުވެރިއަކު އެ ތަކެއްޗާ ހަވަލުނުވެއްޖެނަމަ، އެ މީހަކު ޖަލުން ދޫކޮށްލާއިރު، އެ ތަކެތި އެ މީހަކާ ލިޔުމުން ހަވާލިކުރަންވާނެއެވެ.\n(ށ) މި މާއްދާގެ (ހ) ގައި ބަޔާންކޮށްފައިވާ މުއްދަތު ހަމަވުމަށްފަހުވެސް ގައިދީގެ ނުވަތަ ބަންދުމީހާގެ އަތުން އަތުލާފައިވާ އެއްޗެއް، އޭނާ ކަނޑައަޅާ ޒިންމާދާރު ބަލަދުވެރިއަކާ ހަވާލުކުރަން ބޭނުންވެއްޖެނަމަ، އެ ތަކެތި އެފަރަތަކާ ހަވާލުކޮށްދިނުމަށް އެދި އެ ތަކެތީގެ ސްލިޕްގެ އަސްލާއެކު ސިޓީއެއް ހުށަހެޅުމުން އެ ތަކެތި އެފަރާތަކާ ހަވާލު ކުރެވިދާނެއެވެ. މިގޮތުން ހުށަހަޅާ ސިޓީގައި އެ ތަކެތި ހަވާލުކުރަންވީ ފަރާތުގެ ފުރިހަމަނަމާއި އެޑްރެހާއި އައި.ޑީ ކާޑުގެ ނަންބަރު އަދި ގުޅޭނެ ފޯނު ނަންބަރު ޖަހަންވާނެއެވެ. މީގެއިތުރުން އެ ސިޓީގައި އެ މީހެއްގެ ފިންގަރ ޕްރިންޓްވެސް ޖަހަންވާނެއެވެ.\n(ނ) ގައިދީގެ ނުވަތަ ބަންދުމީހާގެ އަތުން އަތުލާފައިވާ، ޖަލަށް ވެއްދުން މަނާ ނުކުރާ ތަކެތި، އޭނާ ކަނޑައަޅާ ޒިންމާދާރު ދަލަދުވެރިއަކާ 90 (ނުވަދިހަ) ދުވަހުގެ ތެރޭގައި ހަވާލު ކުރަންވާނެއެވެ. މިގޮތުން މީހަކު ކަނޑަނާޅައިފިނަމަ ނުވަތަ އޭނާ ކަނޑައަޅާ ޒިންމާދާރު ބަލަދުވެރިއަކު އެ ތަކެއްޗާ ހަވާލިނުވެއްޖެނަމަ، އެ މީހަކު ޖަލުން ދޫކޮށްލާއިރު، އެ ތަކެތި އެ މީހަކާއި ލިޔުމުން ހަވާލު ކުރަންވާނެއެވެ.\nx4k_2015-R-134 ގަވާއިދު ނަންބަރ.pdf


Flat ninman pension faisaa beynunkurevenjehey – Iru\nފްލެޓް ނިންމަން ޕެންޝަން ފައިސާ ބޭނުންކުރެވެންޖެހޭ\nހުޅުމާލޭގެ ދެ ވަނަ ފިޔަވަހީގައި އިމާރާތް ކޮށްފައިވާ ހިޔާ ފްލެޓްތަކުގެ ފިނިޝިންގެ މަސައްކަތަށް ރައްޔިތުން ކުރަންޖެހޭ ހަރަދު ކުޑަކުރުމަށް، ޕެންޝަން ފަންޑުގެ ފައިސާ ބޭނުންކުރެވެން ޖެހޭނެ ކަމަށް މާލޭގެ އާ މޭޔަރު ޑރ. މުހައްމަދު މުއިއްޒު މިއަދު ވިދާޅުވެއްޖެ އެވެ.\nމި ސަރުކާރުގެ ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވިދާޅުވެފައިވަނީ ކުރީގެ ރައީސް އަބްދުﷲ ޔާމީންގެ ސަރުކާރުން ނިންމާފައި ވަނީ ފްލެޓްތައް ލިބޭ މީހުން އަމިއްލަ އަށް ފިނިޝިންގެ މަސައްކަތް ނިންމުމަށް ކަމަށެވެ. އެއީ މުއްދަތެއް ހޭދަވާނެ ކަމަކަށް ވާތީ އެ ކަމަށް ތިން މަސް ވަނީ ކަނޑައަޅައިފަ އެވެ.\nމި ސަރުކާރުން ނިންމާފައިވާ ގޮތުން ނަމަ ދެ ކޮޓަރީގެ ފްލެޓްތައް ދޭނީ ފާހާނާގައި ދޮރުފަތް ހަރުނުކޮށެވެ. ސިޓިންރޫމާއި ކޮޓަރިތަކުގައި ތަށިމުށި ވެސް ނުޖަހާނެ އެވެ. ފަންކާ އާއި ލައިޓުތަކާއި ފްލެޓުގައި ކުލަ ލާން ޖެހެނީ ވެސް ފްލެޓު ލިބޭ މީހުން އަމިއްލައަށެވެ.\nހިޔާ ފްލެޓްތަކުގެ ފިނިޝިން ނިންމާނީ އެ ތަންތަން ލިބޭ މީހުން އަމިއްލަ އަށް ކަމަށް ޔާމީންގެ ސަރުކާރުން އެއްބަސްވެފައިވާ ކަމަށް މި ސަރުކާރުން ބުންޏަސް ޔާމީންގެ ސަރުކާރުގެ ހައުސިން މިނިސްޓަރު މުއިއްޒު އެކަން ދޮގުކުރައްވަ އެވެ. އޭނާ ވިދާޅުވެފައި ވަނީ ޔާމީންގެ ސަރުކާރުން އެއްބަސްވެފައި އޮތީ ހިޔާ ފްލެޓްތައް ހަވާލު ކުރާނީ ފިނިޝިންގެ މަސައްކަތް ހިމެނޭ ގޮތުން ހުރިހާ ކަމެއް ނިންމައި ތަންތަން ހަވާލުކުރާ ގޮތަށް ކަމަށެވެ.\nހިޔާ ފްލެޓްތަކާ ގުޅިގެން މުއިއްޒު ކުރެއްވި ޓްވީޓެއްގައި ވިދާޅުވީ، އެ ފްލެޓްތަކުގެ ފިނިޝިން އަށް ރައްޔިތުން ކުރަންޖެހޭ ހަރަދަށް ލުޔެއް ދިނުމުގެ ގޮތުން، އެ މީހުންގެ ޕެންޝަން ފަންޑުގެ ފައިސާ އެކަމަށް ބޭނުންކުރުމުގެ އިހުތިޔާރު އޮންނަން ޖެހޭނެ ކަމަށެވެ.


Iran ge hurihaa miskih thah maadhamaa hulhuvaalanee - vNews.mv\nލޮކްޑައުންއަށް ލުއިދީ އީރާނުގެ ހުރިހާ މިސްކިތްތައް މާދަމާ ހުޅުވާލަނީ\nސައިފް އަޒްހަރު 11 May 2020, 22:40\nއީރާނުގެ ހުރިހާ މިސްކިތްތައް މާދަމާ ހުޅުވާލަން އީރާނު ސަރުކާރުން ނިންމައިފިއެވެ.\nމިއީ، ކޮރޯނާވައިރަސް ފެތުރުން ހުއްޓުވަން އަޅާފައިވާ ފިޔަވަޅުތަކަށް ލުއިދޭން ފެށުމަށް ސަރުކާރުން އެކުލަވާލާފައިވާ ޕްލޭންގެ ދަށުން އަޅާ ފިޔަވަޅެއް ކަމަށް އީރާނުގެ ރަސްމީ ނޫސް އޭޖެންސީ، އައިއާރްއައިބީން ބުނެފައި ވެއެވެ.\nމިސްކިތްތައްވެސް ހުޅުވާލައި، އައި ލޮކްޑައުންއަށް ލުއިދޭން އީރާނުން ފަށާފައިވާއިރު، އީރާނުގެ ބައެއް ސަރަހައްދުތަކުގައި ބަލިޖެހޭ މީހުންގެ އަދަދުތައް އަދިވެސް މަތިވަމުންދާ ކަމަށް އެގައުމުގެ މީޑިއާއިން ރިޕޯޓްކޮށްފައި ވެއެވެ.\nއީރާނުގައި މިހާތަނަށް ކޮވިޑް-19 ބަލީގައި 6،685 މީހުން މަރުވެފައި ވާއިރު، ބަލިޖެހުނު މީހުންގެ އަދަދު 109،286 އަށް އަރާފައި ވެއެވެ.\nބަލީގެ ހާލަތު ރަނގަޅު އީރާނުގެ 180 ސިޓީއާއި، ޓައުންތަކުގައި ހުރި މިސްކިތްތަކުގައި މިދިޔަ ހުކުރު ދުވަހުގެ ހުކުރު ނަމާދުވަނީ ޖަމާއަތުގައި ކޮށްފައެވެ. މިސްކިތްތަކުގައި ހުކުރު ނަމާދު މިކުރީ ދެމަސްދުވަސް ވަންދެން ބަންދުކުރުމަށްފަހުގައެވެ.\nއެހެންނަމަވެސް، ވެރިރަށް ތެހެރާނާއި، އަދި ބޮޑެތި އެހެން ބައެއް ސިޓީތަކުގެ މިސްކިތްތައް ހުޅުވުމުގެ ހުއްދަ އީރާނު ސަރުކާރުން މިދިޔަ ހަފްތާގައި ދީފައެއް ނުވެއެވެ.\nވައިރަސްގެ ނިޝާނެއްނެތް ސަރަހައްދުތަކުން 132 މިސްކިތް ހުޅުވުމުގެ ހުއްދަ ސަރުކާރުން މިދިޔަ ހޯމަދުވަހު ދީފައިވާއިރު، އެ ސަރަހައްދުތަކުގެ ސްކޫލްތައްވެސް އަންނަ ހަފްތާގައި ހުޅުވަން ނިންމާފައިވާ ކަމަށް އީރާނުގެ ރައީސް ހަސަން ރޫހާނީ އިއްޔެ ވިދާޅުވެފައި ވެއެވެ.


India Gai4Meehun Vegen Rape Koh Aniyaa Kuri Meehaa Maruvejje - Vaguthu\n4 ހަފްތާ ކުރިން ( ސެޕްޓެމްބަރު 29, 2020 )\nއިންޑިއާގައި ހަތަރު މީހުންގެ ގްރޫޕަކުން ރޭޕްކޮށް، އަނިޔާ ކުރި އަންހެން މީހާ މަރުވެއްޖެ އެވެ.\nއުއްތަރް ޕްރަދޭޝްއަށް ނިސްބަތްވާ އުމުރުން 20 އަހަރުގެ އެ އަންހެން މީހާ ރޭޕްކޮށް، އޭނާއަށް އަނިޔާކޮށްފައި ވަނީ މީގެ ތިން ވަރަކަށް ހަފްތާ ކުރިންނެވެ. އެއިރުން ފެށިގެން އޭނާއަށް ފުރަތަމަ ފަރުވާދެމުން ގޮސްފައި ވަނީ އުއްތަރް ޕްރަދޭޝްގެ ހޮސްޕިޓަލެއްގައެވެ. އިއްޔެ ފަހުން އޭނާ ވަނީ ދިއްލީ ހޮސްޕިޓަލަށް ބަދަލުކޮށްފައެވެ.\nއެންޑީޓީވީގެ ރިޕޯޓްތައް ބުނާގޮތުގައި، ދިއްލީ ހޮސްޕިޓަލްގައި ފަރުވާދެމުން ދަނިކޮށް، އޭނާ މަރުވީ މިއަދު ހެނދުނު އެވެ.\nއެ އަންހެން މީހާއަކީ ރޭޕް ކުރުމަށްފަހު ދިން އަނިޔާތަކުގެ ސަބަބުން ހާލު ވަރަށް ބޮޑަށް ހާލު ދެރެވިއެވެ. އޭނާގެ ހަށިގަނޑުގެ އެތަން މިތަން ބިންދައިގެން ގޮސް، އޭނާގެ ދޫވެސް ވަނީ ބުރިކޮށްލާފައެވެ.\nމި މައްސަލައާ ގުޅިގެން މިހާރު އެ ހަތަރު މީހުން ވަނީ ޖަލަށް ލާފައެވެ. އަދި އެ މީހުންގެ މައްޗަށް މިހާރު މީހަކު މަރާލި ކަމުގެ ދައުވާ ކުރާނެއެވެ.\nޑިސްޓްރިކްޓް މެޖިސްޓްރޭޓް ޕަރްވީވް ކުމާރް ލަޒްކަރް ބުނެފައިވާވޮތުގައި، އެ ކުއްޖާގެ ދޫ ބުރީކޮށްލީ ނޫނެވެ. އެހެން ނަމަވެސް އޭނާ މަރާލަން، ރޭޕް ކުރި މީހުން އުޅުމުން، އޭނާ އަމިއްލައަށް ދޫގައި ދަތް އެޅުމުގެ ސަބަބުން ބުރިވީ ކަމަށް އޭނާ ބުނެފައި ވެއެވެ.\nމިކަމަކީ 2012 ވަނަ އަހަރު މުޅި އިންޑިއާ ސިއްސުވާލި ނިރްބާޔާ ރޭޕް ކޭސްއާ ވަރަށް އެއްގޮތް ކޭސްއެއްގެ ގޮތުގައި ގިނަބަޔަކު ވަނީ ސިފަކޮށްފައެވެ.\nއެ އަންހެން މީހާ ރޭޕްކޮށް،މަރާލަން މަސައްކަތްކޮށްފައި ވަނީ ސެޕްޓެމްބަރު މަހުގެ 13 ވަނަ ދުވަހުއެވެ. އާއިލާގެ މީހުންނާއި އެކީ ދަނޑުގޮވާން ކޮށަން ވެގެން ގޮސް އުޅެނިކޮށް، އޭނާ ރޭޕްކޮށްލިއިރު، އާއިލާއިން ދަނީ އެ މަރަށް އިންސާފު ހޯދައިދިނުމަށް ގޮވާލަމުންނެވެ.\nސެޕްޓެމްބަރު 29, 2020 20:10\nއަމިއްލަ ޤައުމުގެ ނިކަމެތި ރައްޔިތުން އެ ޤައުމުގެ ރޭޕިސްޓުން މަރާހުސްކުރާ އިރުވެސް މޯދީ އުޅެނި މި ދިވެހިރާއްޖެ ފަހަތުން ނެއްޓެން ނޭނގިގެން.......ޔާ ﷲ އިންޑިޔާގެ ނުބައި ރޭވުން ބާތިލްކޮށްދެއްވާ އެމީހުންގެ އަޅުވެތި ކަމުން މި ދީނާ ޤައުމު ސަލާމަތްކުރައްވާނދޭވެ. އާމީން\nސެޕްޓެމްބަރު 29, 2020 23:52\nސެޕްޓެމްބަރު 30, 2020 02:39


ޔަމަން އަށް ވަމުންދާ ގޮތް އިނގޭތަ؟ – DhiDaily\nޔަމަން އަށް ވަމުންދާ ގޮތް އިނގޭތަ؟\nމުޅި ދުނިޔެ ކޮރޯނާ ވައިރަހުގެ ބަލިމަޑު ކަމާއި ހަނގުރާމަ ކުރަމުން ދާއިރު އެންމެ ބޮޑެތި އަދި މުއްސަނދި ޤައުމުތަކުން ވެސް ދަނީ މި ވައިރަހާ ދެކޮޅަށް ކުރާ ހަނގުރާމާގައި ނާކާމިޔާބު ވަމުންނެވެ. އެގޮތުން މުޅި ދުނިޔޭގެ މައްޗަށް ކުރި ހޯދާފައިވާ، އަދި މާލީ ގޮތުންނާއި އިޤްތިޞާދީ ގޮތުންވެސް އެންމެ ކުރިއަރާފައިވާ އެއް ޤައުމު ކަމަށްވާ އެމެރިކާ ގައި މި ބަލި ކޮންޓްރޯލް ނުވެ ދުވަހަކަށް ވުރެ ދުވަހެއް ދަނީ ހާލަތު ބޮޑު ވަމުންނެވެ. މިއާއެކު ދުނިޔޭގެ ދެ ވަނަ އަށް އާބާދީ އެންމެ ބޮޑު އެއް ޤައުމު ކަމަށްވާ އިންޑިއާ ގައިވެސް މި ބަލި ފެތުރޭލެއް އަވަސްވެ މަރުވާ މީހުންގެ އަދަދު އެތައް ގުނަ އަކަށް ދަނީ އިތުރުވަމުންނެވެ.\nއިޤްތިޞާދީ ގޮތުން ކުރި އަރާފައިވާ ޤައުމު ތަކުގެ ޙާލަތު ދުވަހަކަށް ވުރެ ދުވަހެއް ގޯސް ވަމުން ދާއިރު އިޤްތިޞާދު ހީނަރުވެފައިވާ ޤަޢުމު ތަކުގެ ޙާލަތާމެދު އަޅުގަނޑުމެން ވިސްނާލަން ޖެހެއެވެ.\nއެގޮތުން މި ޕެންޑެމިކް ގެ ސަބަބުން އެންމެ ބޮޑަށް އަސަރު ކުރަމުންދާ އެއް ޤައުމަކީ ޔަމަން އެވެ. 2015 ވަނަ އަހަރުއްސުރެ ޔަމަންގައި ހިނގަމުންދާ ދާޚިލީ ހަނގުރާމައިގެ ސަބަބުން އެ ޤައުމުގެ އިޤްތިޞާދު ވަނީ މުޅިން ފުނޑުފުނޑު ވެފައެވެ. އެގޮތުން މުޅި ދުނިޔެ މިހާތަނައް ދެކިފައިވާ އެންމެ ބޮޑު އިންސާނީ ކާރިސާ ގެ ސަބަބުން އެންމެ ބޮޑު ގެއްލުމެއް ލިބެމުންދަނީ ޔަމަން ގެ ކުޑަކުދިންނަށާއި އަންހެނުންނަށެވެ.\nޔަމަނުގައި ކޯވިޑް19 ހަލުވި ކަމާއެކު ފެތުރެމުން ދިއުމާއެކު ކުރިން އޮތް ނުރައްކާތެރި ދަނޑިވަޅު އިތުރަށް ގޯސްވެ މުޅި ޤައުމުދަނީ ބަނޑުހައި ހޫނު ކަމާއި ހަނގުރާމަ ކުރަމުންނެވެ. އެގޮތުން ސާފު ބޯފެން ނުލިބި އެންމެ ޒަރޫރީ ބޭނުންތައް ނުފުދި ޤައުމުގެ ހާލަތު ދުވަހަކަށް ވުރެ ދުވަހެއް ގޯސްވެ، އިސް ސަފުގައި މަސައްކަތް ކުރަމުންދާ ސިއްހީ ޚިދްމަތްތެރިން އެއްވެސް އުޖޫރަ އަކާ ނުލާ މަސައްކަތް ކުރަން ވަނީ މަޖުބޫރު ވެފައެވެ. މީގެ ތެރެއިން 10.2 މިލިއަން ކުދިންނަކީ އެންމެ ޒަރޫރީ ސިއްޚީ ޚިދުމަތް ތަކުންވެސް މަޚްރޫމް ވެފައިވާ ކުދިންނެވެ. އެތަކެއް މިލިއަން ކުދިން ތަޢުލީމު އުނގެނުމުން މަޚްރޫމް ވެފައިވާއިރު، މި ބަލިމަޑު ކަމާއި ގުޅިގެން ސްކޫލް ތައް ބަންދުކޮށް ކިޔަވައި ދިނުންވަނީ އެއްކޮށް ހުއްޓާލެވިފައެވެ.\nމި ކާރިސާގެ ސަބަބުން ޔަމަންގެ ކުޑަކުދިންގެ މުސްތަޤްބަލް ވަނީ މުޅިން ބަނަވެފައެވެ. ދިރާސާ ތަކުން ދައްކާގޮތުގައި ކުރިއަށް އޮތް6މަސް ތެރޭގައި 30،000 ވުރެ ގިނަ ކުޑަކުދިން ބަނޑުހައިހޫނުކަމުގެ ސަބަބުން މަރުވެދާނެ ކަމަށް ލަފާކުރެވެއެވެ.


Dr, Shaheed ge joke: Trump akee PPM meeheh | Mihaaru\nޚަބަރު / ޑރ. އަހުމަދު ޝަހީދު\nޑރ. ޝަހީދުގެ ޖޯކު "ޓްރަމްޕަކީ ޕީޕީއެމް މީހެއް"\nުކުރީގެ ފޮރިން މިނިސްޓަރު ޑރ. އަހުމަދު ޝަހީދު. ޓްރަމްޕަށް ޖޯކް ޖައްސަވަމުން ޝަހީދު ވިދާޅުވީ ޓްރަމްޕަކީ ޕީޕީއެމް މީހެއް ކަމަށް.\nރިޔާސީ އިންތިހާބުގެ ނަތީޖާއާ މެދު ސުވާލު އުފައްދަވައި، އެމެރިކާގެ ރައީސް ޑޮނަލްޑް ޓްރަމްޕް ދެއްކެވި ވާހަކަތަކާ ގުޅިގެން، ސޯޝަލް މީޑިއާގައި މިހާރު އޮތް ޖޯކު ޖެހުމުގެ އޮއިވަރުގައި ކުރީގެ ފޮރިން މިނިސްޓަރު އަދި އދ. ގެ ސްޕެޝަލް ރެޕަޓުއާއެއްގެ މަގާމުގައި މިހާރު ހުންނެވި ޑރ. އަހުމަދު ޝަހީދު ވެސް ޖެހިވަޑައިގެންފި އެވެ.\nޝަހީދު މިއަދު ކުރެއްވި ޓްވީޓެއްގައި ވިދާޅުވީ، ޓްރަމްޕަކީ ދިވެއްސެއްކަން ވަރަށް އިތުބާރު ހުރި މަސްދަަރަކުން އެނގިވަޑައިގެންފައިވާ ކަމަށާއި އޭނާ އަކީ ޕީޕީއެމްގެ "ރަތްލާޖެހި މެމްބަރެއް" ކަން ވެސް އެނގިވަޑައިގެންފައިވާ ކަމަށެވެ.\n"ވޯޓުގެ ނަަތީޖާއަކަށް ބެލުމެއް ނެތް. އަލުން ބައިބަހަންވީ، އަލުން ވޯޓުލާންވީ" ގަދަ ހުނުންގަނޑު ދައްކައިދޭ އެމޯޖީއާ އެކު ޝަހީދު ކުރެއްވި ޓްވީޓްގައި ވިދާޅުވި އެވެ.\nޝަހީދުގެ ޓްވީޓަށް ޖަވާބުދިން ބައެއް މީހުން ބުނީ އެއީ ދިވެއްސަކަށް ވުމަށް ވުރެ ބޮޑަށް ޕީޕީއެމްގެ ޑީއެންއޭ ހުރުމުން ވާ ގޮތެއް ކަމަށެވެ. އެކަމަކު، އެހެން މީހަކު ބުނީ ބަލި ގަބޫލުނުކުރައްވަން ކުރީގެ ރައީސް މުހައްމަދު ނަޝީދު ވެސް އުޅުއްްވި ކަމަށެވެ. އެ މަނިކުފާނަށް ރިޔާސީ އިންތިހާބު ކާމިޔާބު ނުކުރެއްވުމުން، ވިދާޅުވާން ފެއްޓެވީ "އެސްސީން ( ސުޕްރީމް ކޯޓުން) ހޯދި ވެެރިކަމެކޭ" ކަމަށް އޭނާ ބުންޏެވެ.\nVarah ithubaaru huri masdharakun khabaru libey gothun Raees Donald Trump aky Dhivesseh— PPM ge raiylaajehi membareh! Bali qabool kurumeh neiy! Vote ge natheejaa akah belumeh neiy! “Alun baibahanvee! Alun vote laanvee!” 🤣🤣🤣\n— Ahmed Shaheed (@ahmedshaheed) November 6, 2020\nއެހެން މީހަކު ސުވާލުކުރީ ބަލި ގަބޫލު ނުކޮށްގެން އުޅެނީ އިދިކޮޅު ޕީޕީއެމްގެ ކޮން މެމްބަރެއްތޯ އެވެ. އޭނާ ބުނީ ކުރީގެ ރައީސް އަބްދުﷲ ޔާމީނަށް ރިޔާސީ އިންތިހާބު ކާމިޔާބު ވެވަަޑައިނުގެންނެވުމުން ބަލި ގަބޫލުފުޅު ކުރައްވައި ގައުމާ މުޚާތަބުކުރައްވައި ދެއްވި ޚިތާބު މިހާރު ވެސް ފެންނަން އޮންނާނެ ކަމަށެވެ. ޓްރަމްޕަކީ ކޮމީޑިއަނެއް ކަމަށާއި ޕީޕީއެމް ވެސް އެ އަށް ވުރެ ރަނގަޅުވާނެ ކަމަށް، ޓްވީޓަށް ޖަވާބު ދިން އެހެން މީހަކު ބުންޏެވެ.\nއެމެރިކާގެ ރިޔާސީ އިންތިހާބުގެ ނަތީޖާއާ ބެހޭ ގޮތުން ރައީސް ޓްރަމްޕް ދެއްކެވި ވާހަކަފުޅުތަކާއި އޭނާގެ ކެމްޕެން ޓީމުން ދައްކަމުން ގެންދާ ވާހަކަތަކަށް ސޯޝަލް މީޑިއާގައި ގިނަ ބަޔަކު އަންނަނީ ޖޯކު ޖަހަމުންނެވެ. އެކަމުގައި ބައެއް ގައުމުތަކުގެ އިސް ބޭފުޅުން ވެސް ބައިވެރިވެވަޑައިގެންނެވި އިރު، އެންމެ ފާހަގަކޮށްލެވޭ އެއް ބޭފުޅަކީ އީރާނުގެ ސުޕްރީމް ލީޑަރު އާޔަތުﷲ އަލީ ޚާމަނާއީ އެވެ. އެމެރިކާގެ ޑިމޮކްރަސީއަށް ވެސް އޭނާ ޖޯކް ޖެއްސެވި އެވެ.\nއެމެރިކާގެ ރައީސް ޑޮނަލްޑް ޓްރަމްޕް. ރިޔާސީ އިންތިހާބުގެ ނަތީޖާ އޭނާ ގަބޫލެއް ނުކުރައްވާ\n"މީހަކު ބުނީ މިއީ އެމެރިކާގެ ތާރީހުގައި ވެސް ބާއްވާ އެންމެ އޮޅުވައިލުން ބޮޑު އިންތިޚާބޯ، އެހެން ބުނީ ކާކު؟ މިހާރު ވެރިކަމުގައި ހުންނެވި ރައީސް،" ޓްރަމްޕްގެ ދެއްކެވި ވާހަކައާ ގުޅުވައިގެން އެމެރިކާއަށް ޖޯކު ޖައްސަވައި ޚާމަނާއީ ކުރެއްވި ޓްވީޓެއްގައި ވިދާޅުވި އެވެ.\nމި ފަހަރުގެ ރިޔާސީ އިންތިހާބުގެ ނަތީޖާއާ ބެހޭ ގޮތުން ޓްރަމްޕް ދެއްކެވި ވާހަކަފުޅާ ގުޅިގެން އެމެރިކާގެ ތަސައްވުރު ހަޑިވާ ކަމުގެ ކަންބޮޑުވުން އެގައުމުގެ ބައެއް ބޮޑެތި ނޫސްތަކުން ވެސް ފާޅުކުރި އެވެ. އެކި ގައުމުތަމުގެ ނޫސްތަކުން އެކަމަށް ޖޯކު ޖަހާފައިވާ ކަން ފާހަގަކޮށް، އެމެރިކާގެ މީޑިއާ އިން ކަންބޮޑުވުން ފާޅުކޮށްފައި ވެ އެވެ.\nއެމްޑީޕީ ޑރ. އަހުމަދު ޝަހީދު ޕީޕީއެމް ރާއްޖެ-އެމެރިކާ އެމެރިކާ\n58 ކޮމެންޓް, 130 ރިއެކްޝަންސް\nމީހުންނަށް ޖޯކް ޖަހަން ކަލޭދެންތީ ކާކު. ވޯޓުން ބަލިވެ ވަޑައިގަތަސް ޓްރަމްޕަކީ ދުނިޔޭގެ އެންމެ ބާރުގަދަ ގައުމުގެ 45 ވަނަ ރައީސްކަން ކުރައްވަމުންދާ ބޭފުޅާ. މަށަކަށްވެސް ޓްރަމްޕްގެ ސިޔާސަތު ކަމަކުނުދޭ. އަދި ތިޔަމަޤާމްގައި ހުރެގެން ފާޑްފާޑަށް ޕީޕީއެމްއޭ..ކިޔައިގެން ވާހަކަދަށްކާއިރު ތިމާމީހާ ތިޔަހިސާބަށް ދިޔުމުގެ ފުރުޞަތު ލިބިމުން ﷲއަށް ޝުކުރުކޮށް ޙަމްދުކޮށް އަބަދާއި އަބަދު ޒިކުރުކޮށް ދުޢާކޮށް ނަމާދުކޮށް އުޅެބަލަ<<<<....>>>>.\nޓްރަމްޕަކީ ދެވަ އައްނި\nޓްރަމްޕާއި އަންނި އާއި މޯޑީ އަކީ އެއްފޮތަކުން ކިޔަވައިގެން ތިބި އެއްޕާޓީއެއްގެ ބައެއް.\nޙަމަ އަސްލުވެސް ޕީޕީއެމް މީހެއް.\nއެކަން އެނގޭ އައްޑު އަތޮޅު ދައިމައިގަންނަން ސޯފާ އެގްރީމަންޓް ހިފައިގެން ޓްރަންޕުގެ ވަކީލުން ރާއްޖެއައުމުން ފޫކޮޅުގައި ސައްޕެއް ޖަހާ ފުނުވާނީ ޕީޕީއެމްގެ ވެރިކަމުގައި. އެކަމަކު އެމްޑީޕީގެ ވެރިކަމަށް އައިސް މާރިޔާއްތަ އެމެރިކާއަށް ގެންގޮސް އެއްޗެއްގައި ސޮއިކޮށްފި. އަދި ޓްރަންޕުގެ ވެރިކަން ނިމެން އުޅެނިކޮށް އެމެރިކާގެ ޚާރިޖީ ވަޒީރު އައިސް އެހެން އެއްޗެއްގައި ސޮއި ކޮށްފި. ރަށްޔިތުންނަށް ހުދުކަޅު އަންގާ ނުލާ.\nމީހުންނަށް ޖޯކް ޖަހަން ކަލޭދެންތީ ކާކު. ވޯޓުން ބަލިވެ ވަޑައިގަތަސް ޓްރަމްޕަކީ ދުނިޔޭގެ އެންމެ ބާރުގަދަ ގައުމުގެ 45 ވަނަ ރައީސްކަން ކުރައްވަމުންދާ ބޭފުޅާ. މަށަކަށްވެސް ޓްރަމްޕްގެ ސިޔާސަތު ކަމަކުނުދޭ. އެހެނަސް ރެސްޕެކްޓޭ ކިޔާއެއްޗެއް އެއީ ބާއްވަންޖެހޭ އެއްޗެއް.\nޓްރަމްޕަކީ ކޮންމެ މީހަކަށް ވިޔަސް އެމެރިކާގެ ފަހުގެ އެހެން ރަ އީސުން ފަދަ އިން އިސްލާމީ ގަ އުމެ އް ފުޑުނުކޮ އްލާ ދޯ. މިކަހަލަ ކަންތަ އްވަރަށް ހަޖަމު ނުވާނެ ރީދޫ ހުން ޖެހުނީމަ.\nތީ ޖޯކުޖަހާ ވަރު މީހެއަނޫން.ރާއްޖެއައް ފެއިލިއާއެއްތީވެސް\n2014ގައި މީހަކު އީރާނަށް އަރުވަން އެގައުމުން ދެކޮޅު ހެދީ އެގައުމު މީހުންނަށްވެސް ވަރަށް އިތުބާރު ހުރި މަސްދަރަކުން އެނގުނީ ޔޫއެން ސްޕެޝަލް ރެޕަޓުއަރއަކީ ސީއައިއޭ އަދި އިޒްރޭލްގެ ރަތްލާޖެހި މީހެއްކަން. މައުމޫން ވެރިކަމުގެ ޗީފް ސްޕިން ޑޮކްޓަރކަމަށް އެމްޑީޕީން ކިޔައި އުޅުނު މީހަކު ރިޔާސީ އިންތިޚާބުގައި ބަލިވީމަ ނަޝީދުގެ ވަފާތެރިއަކަށްވެ އެވެރިކަމުގައި މަގާމު ހޯދަމުން ގޮސް ވަކާލާތުކުރަމުން ދިއަ ވެރައިޓީން މީހާގެ އަސްލު ފިކުރު ފާޅުވެގެން ދިއަ.\nޝަހީދު ކީއްވެ ކުރިން ޓްރަމްޕް މޮޔަގޮވި އިރު އަނގައިން ބުނަން ނުކެރިފަހުރީ؟މިހާރު ޓްރަމްޕްގެ ބާރެއްނެތްކަން ޔަޤީން ވީމަ ކުރިން ކުރި ސަޖިދައިގެ މަތިން ހަނދާން ނެތިގެން މާ މަޖާވެގެން އުޅުނަސް ލާދީނީ ކުދިންގެ ފާޑު ނޭނގޭ މީހުންނަށް ހެވޭނީ!ޓްރަމްޕް އުޅޭ ގޮތް ވައްތަރީ ލާދީނީ މީހުން އުޅޭގޮތާ!އެމީހުން ވެސް ރުޅިއަންނަނީ މުސްލިމުންދެކެ.ދެކޮޅުހަދަނީ އިސްލާމީ އުސޫލުތަކާ!އިސްލާމީ ޝަރީއަތޭ ބުނީމަ ހަޖަމެއްނުވޭ. ދެން ވިސްނާ ޓްރަމްޕަކީ ކޮން ޕާޓީއެއްގެ މީހެއްކަން!\nދެލޯ ހުޅުވާ އަމިއްލަ ސިކުނޑިން ރަނގަޅަށް ވިސްނާލީމާ އެނގޭނެ ކަންކަން. ފާހަގަޔޭ ވޯޓް ކަރުދާހޭ ދެންއޮތް އެއްޗެކޭ ނުކިޔަސް. އިލެކްޝަންސްގެ "ބޮޑުމީހާގެ" އޯޑިއޯގަ ބުނެފަ އެއޮތީ ވޯޓް އަނެކަތި ވޯޓް އަނެކަތި.... މީ ކޮންވާހަކައެއް މިބުނަނީ. އަނެއްކާ ފުލުހުން ތަހުގީގު ކުރަމުން ދަނިކޮށް ހުރިހާ ކަރުދާހެއް "ކޮށާލީ" ފާހަގަޔާ ގަލަމާ ވޯޓް ކަރުދާހުގެ ވާހަކައެއް ނުދައްކަން. މީ ހަމަ ރުފިޔާ އަޅައިގެން ވަގަށްނެގި އިންތިޚާބެއް\nއަސްލުވެސ ޓްރަމްޕް އެއީ ހަމަ ރަތްލާޖެހި ޕީ.ޕީ.އެމް. މީހެއް، ޔާމީނުވެސް ބުނީ ބަލަބަލާހުއްޓާ ފާހަގަ ގެއްލެނިއްޔޯ. ފުހެވޭ ގަލަމެކޯ ދިނީ ވޯޓުލާން، މުއާ ބުނީ ހުވާކޮއްފައޭ އެ އަންހެންމީހާ ބުންޏޯ ތިމަން ބަލަންހުއްޓައޯ ވޯޓު ގެއްލުނީ، ދެން ސްޕްރީމް ކޯރޓަށްވެސް ދިއަދޯ، ހެއްވާ ޖޯކް،\nއިރުކޮޅެއްވީމަ ފޮހެވޭ ދެއްޔެއް ހުންނަ ގަލަމެއްގެ ވާހަކަ ދެއްކީ އެމްޑީޕީން، ދެން ބުނީ ގެއިން ގަލަމެއް ހިފައިގެންދާށޭ ވޯޓުލާން. އެވާހަކަ ވައިގައި ހިފާފައި ހުއްޓާ އިންތިޚާބު ނިމި ޕީޕީއެމުން ބޭއްވި އެއްވުމެއްގައި އެވާހަކަ ދެއްކީ ޓީވީމުއާޒު، އޭނައަކީ އަސްލު ޕީޕީއެމް މީހެއްނޫންކަން އެނގެނީ އިންތިޚާބު ނިމުނީމަ ޕީޕީއެމަށް އެއްޗެހި ގޮވާފައި އޭނަ އެތިޔަތަނަކަށް ދިޔައީ.


England Team Ge Furathama Farithakurun Russia Gai Baavvaifi - Vaguthu\nއިނގިރޭސި ޓީމުގެ ފުރަތަމަ ފަރިތަކުރުން ރަޝިޔާގައި ބާއްވައިފި\nއިންގްލެންޑުގެ ފަރިތަކުރުމެއް ކުރިއަށް ދަނީ\nކުރިއަށް އޮތް ވޯލްޑް ކަޕަށް ތައްޔާރުވުމުގެ ގޮތުން އިންގްލެންޑުގެ ޤައުމީ ޓީމުން، ރަޝިޔާއަށް ގޮސް ކުރިއަށް ގެންދިޔަ ފުރަތަމަ ފަރިތަކުރުން މިއަދު ބާއްވައިފިއެވެ. މި ފަރިތަކުރުން އޮތީ މިއަދު ރަޝިޔާގެ ޒެލޮނޯގޯސްކުގައެވެ.\nމިއަދު ހެނދުނުގެ ވަގުތުގައި ކުރިއަށް ދިޔަ ފަރިތަކުރުމުގައި އެޓީމުގެ އެންމެ ވަރުގަދަ އެއް ކުޅުންތެރިޔާކަމުގައިވާ ރަޝްފޯޑު ބައިވެރިވެފައި ނުވެއެވެ. އެއީ ކޮސްޓަރިކާއާ ދެކޮޅަށް ކުޅުނު އެކުވެރިކަމުގެ މެޗުގައި، އޭނާއަށް ލިބުނު އަނިޔާއާ ގުޅިގެންކަމަށް އިނގިރޭސި މީޑިޔާތަކުންވަނީ ރިޕޯޓުކޮށްފައެވެ.\nއެހެންނަމަވެސް، ކޮންމެވެސް ވަރެއްގެ އަނިޔާގައި ހުރި އެރިކް ޑަޔާ، ފަރިތަކުރުމުގައި ބައިވެރިވިކަމަށްވެސް، އެޤައުމުވެ މީޑިޔާތަކުން މިއަދު ވަނީ ރިޕޯޓުކޮށްފައެވެ.\nމި އަހަރުގެ ވޯލްޑް ކަޕުގައި އިންގްލަންޑް ހިމެނެނީ ގްރޫޕް ޖީގައެވެ. ދެން އެގުރޫޕުގައި ހިމެނޭ ޤައުމުތަކަކީ ބެލްޖިއަމް، ޕެނަމާ އަދި ޓިއުނީޝިޔާއެވެ. މުބާރާތުގައި އިންގްލަންޑުގެ އެންމެ ފުރަތަމަ މެޗެއް އޮތީ މި މަހުގެ 18 ވަނަ ދުވަހުއެވެ. އެމެޗުގައި އެޤައުމު ނިކުންނާނީ ޓިއުނީޝިޔާއާ ދެކޮޅަށެވެ.\nއިންގްލެންޑް ޓީމުގެ މިއަހަރުގެ ކޯޗަކީ ގެރެތު ސައުތުގޭޓް އެވެ. މީގެ އިތުރުން، ހެރީ ކޭން، ގެރީ ކޭހިލް އަދި ޖޯ ހާޓް ފަދަ ކުޅުންތެރިންނަކީ، ޓީމުގައި ތިބި ބައެއް މުޙިއްމު ކުޅުންތެރިކަން ފާހަގަކޮށްލެވެއެވެ.


Nalafehi Addu program Ge dhashun 300 Gein Hiley Kuni Nagaifi\n” ސޯލޯމިއޯ ” ގެ ރޯދަ ...\nއައްޑޫސިޓީ ކައުންސިލާއި ވެމްކޯ ގުޅިގެން ރޯދަމަހަށް ހާއްސަކޮށްގެން ކުރިއަށް ގެންދިޔަ ނަލަފެހި އައްޑޫ ޕްރޮގްރާމުގެ ދަށުން މިހާތަނަށް 300 ގެއިން މުޅި ޖުމްލަ 26 ޓަނުގެ ކުނި ނަގައިފިއެވެ.\nރޯދަމަހާ ދިމާކޮށް ގޭގެއިން ބޭރުކުރެވޭ ކުނި ހިލޭ ނަގައިދިނުމުގެ މި ޕްރޮގްރާމުގައި 395 ގެއަކުން ނަންނޯޓު ކުރިއެވެ. އޭގެ ތެރެއިން މިހާތަނަށް 300 ގެއިން ހިލޭ ކުނި ނަގައިދެވިފައިވާއިރު ބާކީ ކުނި ނުނެގި ހުރީ 95 ގެއަކުންނެވެ. އެއީ ހިތަދޫގެ 50 ގެއާއި، މަރަދޫގެ 19 ގެއާއި، މަރަދޫފޭދޫގެ 20 ގެއާއި ފޭދޫގެ6ގެއަކެވެ. ހުޅުދޫ އަދި މީދޫއިން ނަންނޯޓު ކުރި ހުރިހާ ގެއަކުންވަނީ ކުނި ނަގައި ނިމިފައެވެ.\nމިޕްރޮގްރާމުގެ ދަށުން ކުނި ނުނެގި ބާކީ މިހާރު ހުރި 95 ގެއިން ކުނި ނެގުމަށް ހަމަޖެހިފައިވަނީ 18 މޭ ވާ ހޮނިހިރު ދުވަހުއެވެ.\nކުނީގެ މައްސަލައަކީ އައްޑޫއަށް އަބަދުވެސް ބޮޑު މައްސަލައަކަށްވެފައި އާންމުންގެ ޝަކުވާ ގިނައިން ހުށަހެޅޭ ކަމަކަށްވުމާއެކު، ކުނީގެ މައްސަލަ ހައްލުކުރުމަށް ކައުންސިލާއި ވެމްކޯއިން ވަނީ މަސައްކަތް ފަށާފައެވެ. މިގޮތުން ނަލަފެހި އައްޑޫ ޕްރޮގްރާމުގެ ދަށުން ގޭގެއިން ހިލޭ ކުނި ނަގައިދިނުމުގެ އިތުރުން ރޯދަ ވީއްލާ ގަޑިއާ ދިމާކޮށް މިސްކިތްތަކުން އުފެދޭ ކުނި ނަގައިދިނުމުގެ މަސައްކަތްވެސް މިހާރު ވަނީ ފެށިފައެވެ.\nކުނި ނެގުމާއި ކުންޏާ ގުޅޭ ކަންކަމުގައި މަޢުލޫމާތު ހޯއްދެވުމަށް ގުޅުއްވަންޖެހޭ ނަންބަރަކީ 1666 އެވެ.\nސީނު މީދޫ ސަންބީމުއަށް ރޭ ދަންވަރު މީހަކު ވަދެ، އެގޭ ރަމީޒާއާއި ރަމީޒާގެ މަންމަ ފާތުމަތުދީދީ އަނިޔާކޮށްފިއެވެ. މީދޫ ...\nvomadmin March 29, 2019\nކެލާ އިން މީހަކު ކޮވިޑަށް ޕޮޒިޓިވް ވެއްޖެ\nހއ. ކެލާ އިން މީހަކު ކޮވިޑް-19 އަށް ޕޮޒިޓީވް ވެއްޖެއެވެ. ‘ބައެއް މީޑިއާތަކަށް މައުލޫމާތު ދެއްވަމުން ކެލާ ކައުންސިލްގެ ...


SunOnline: Dhe aharu kurin hulhu roave, falhah huri Radhuvaaniaage paateynge addaa akah!\nދެ އަހަރު ކުރިން ހުޅުރޯވެ، ފަޅަށްހުރި ރަދުވާނިއާގެ ޕާޓޭންގެ އައްޑާއަަކަށް!\nއާމިނަތު ބަލްސަމް 10 Oct 2021, 09:42\nމީގެ ދެ އަހަރުކުރިން އަލިފާނުގެ ހާދިސާ ހިނގައި ފަޅަށްހުރި ހ. ރަދުވާނިއާގެ: އެގެއަކީ މިހާރު ޕާޓޭންގެ އައްޑާއެއް --- ސަން ފޮޓޯ/ އަހްމަދު އައިމަން އަލީ\nމީގެ ދެ އަހަރު ކުރީގެ ހަނދާނެކެވެ. ނަމަވެސް އަދިވެސް ގިނަ ބައެއްގެ ހިތްތަކަށް ބިރުވެރިކަމާ ސިހުން ގެނުވައިދޭ ހާދިސާއެކެވެ.\nސެޕްޓެމްބަރު 20، 2019 ވަނަ ދުވަހުގެ ރޭ މުޅި މާލެ ހޭލައްވައިލީ ހެންވޭރު އަބަދަށްފެހިމަގުގައި ހިނގައިދިޔަ އަލިފާނުގެ ހާދިސާއިންނެވެ. އެ ދުވަހަކީ ގިނަ ދިވެހީންތަކަަކަށް މާޔޫސްކަން ގެނުވި ދުވަހެކެވެ. އަބަދަށް ފެހިމަގުގައި ހުރި ކެމިކަލް ގުދަނެއްގައި ރޯވެ ހިނގި އަލިފާނުގެ ހާދިސާއަކީ އަދިއަދަށް ވެސް ފޫ ނުބެއްދޭވަރުގެ ބޮޑެތި ގެއްލުންތަކަކާ އެ ސަރަހައްދުގެ ގިނަ ބަޔަކު ކުރިމަތިލާން ޖެހުނު ކަޅު ދުވަހެކެވެ.\nއެ ހިތާމަވެރި ހާދިސާގައި އެތައް ސަތޭކަ ބަޔަކު ހާލުގައި ޖެހުނުއިރު އެކަކު ވަނީ މިދުނިޔެ ދޫކުރިއެވެ. ގިނަ ގެތަކަކަށް ގެއްލުންތައް ލިބުނު ނަމަވެސް އެންމެ ބޮޑު ގެއްލުމެއް ލިބުނު ގެއަކީ ހ. ރަދުވާނިއާއެވެ. އެެ ހާދިސާގައި މަރުވި ތ. ބުރުނީ، ފެންފިޔާޒުގޭ އާއިޝަތު ޝައުނާ ވެސް ދިރިއުޅުނީ އެ ގޭގައެވެ.\nމި ގެއަކީ އިސްދޫ ދާއިރާގެ ކުރީގެ މެމްބަރު އަހްމަދު ރަޝީދު އިބްރާހިމްގެ އަނބިކަނބަލުން އައިޝަތު ރަޝީދާގެ ގެއެވެ. ހ. ރަދުވާނިއާ ފަޅަށް ހުންނަތާ އަހަރެއްވީ އިރު ވެސް މާލީ ގޮތުން ލިބުނު ގެއްލުންތައް މިއަދާ ހަމަައަށް ވެސް ވަނީ އިޔާދަ ނުކުރެވިފައެވެ.\n"9.7 މިލިއަން ރުފިޔާގެ ބިލްޑިންއެއް އެއީ. އެހުރީ ބޭނުން ނުކުރެވޭ ވަރުވެފައެއްނު،" މާލީ ގޮތުން ލިބުނު ގެއްލުންތައް "ސަން"އަށް ކިޔައިދެމުން އައިޝަތު ރަޝީދާ ވިދާޅުވިއެވެ.\nހ.ރަދުވާނިއާގެއަށް 2019ވަނަ އަހަރު ލިބުނު ގެއްލުން -- ސަން ފޮޓޯ/ އަހްމަދު އައިމަން އަލީ\nގޭގެ ވެރި ފަރާތުގެ އިހުމާލުން އަނދައިގެން ދިޔަ ތަނަކަށް ނުވުމުން ސަރުކާރުން އެ ޒިންމާ ނަގަން އެއްބަސްވިއެވެ. ގެ އަލުން މަރާމާތު ކުރެވޭނެ ގޮތެއް ހަދައިދޭނެކަމަށް ސަރުކާރުން ވަނީ ބުނެފައެވެ. ސަރުކާރުގެ ފަރާތުން އެކަން ރަނގަޅަށް ކުރިއަށް ދިޔަނަމަވެސް މަސައްކަތް ހަވާލުކުރެވުނު ފަރާތުން އެކަން ލަސްކުރަމުން ދާ ދިއުމަކީ ގޭގެ ވެރި ފަރާތުގެ ހައިސިއްޔަތުން ވަރަށް ބޮޑު ކަންބޮޑުވުމެއް ކަމަށްވެސް އޭނާ ފާހަގަ ކުރެއްވިއެވެ. އައިޝަތު ރަޝީދާ އިތުރަށް ވިދާޅުވީ އެތަން ތަޅާލުމަށްޓަކައި ސަރުކާރާއި ޕްލޭނިން މިނިސްޓްރީ އަދި ގޭގޭ ވެރި ފަރާތުން ވާނީ އެއްބަސްވެފައިކަމަށެވެ.\nހ.ރަދުވާނިއާގޭގެ ދެވަނަ ބުރީގައި މަސްތުވާތަކެތި ބޭނުން ކޮށްފައި -- ސަން ފޮޓޯ/ އަހްމަދު އައިމަން އަލީ\n"އަޅުގަނޑުމެން އުއްމީދެއް ނުކުރަން މިފަދަ ބޮޑު ނުރައްކާތެރި ކަމެއް ދިމާވެގެން މިހާ ގިނަ ދުވަސް ނަގާނެކަމަކަށް. ކުރީގަ ކޮވިޑޭ ކިޔާފަ ތަޅާ ނުލާ ތިބީ. މިހާރު ކޮވިޑު ދިޔާމަވެސް ތަޅާލަން އުޅޭ ތަނެއް ނުއެއް ފެނޭ،"\nހ. ރަދުވާނިއާ ފަޅަށް ހުންނަތާ ދެއަހަރު ދުވަސް ވީއެވެ. މިކަން މިގޮތަށް އޮއްވާ މިދިޔަ ހުކުރު ދުވަހު އިވިގެން ދިޔަ ހަބަރަކީ އަނެއްކާވެސް އެތަނުގައި އަލިފާނުގެ ހާދިސާއެއް ހިނގި ހަބަރެވެ. ހަތް ބުރިއަށް ހުންނަ އެ ގޭގެ ހަތަރުވަނަ ބުރީގައި ހުރި ކުނިތަކެއްގައި ރޯވީއެވެ. ކުރީގެ ހާދިސާއާ އެއްވަރުގެ ހާދިސާއަކަށް ވުމުގެ ކުރިން އެއްވެސް މީހަކަށް ގެއްލުމެއް ނުލިބި ސިފައިން ވަނީ އަލިފާންގަނޑު ނިއްވާލާފައެވެ. އަލިފާންގަނޑު ރޯވާން ދިމާވި ވަކި ސަބަބެއް އަދި އެނގިފައި ނުވާ ކަމަށް ސިފައިން މައުލޫމާތު ދެއެވެ.\nއެ ގެއަށް ލިބުނު ގެއްލުންތަކުގެ ސަބަބުން ގޭގެ ވެރިން ދިރިއުޅެމުން އަންނަނީ އެހެން ހިޔާވައްސެއްގައެވެ. ނަމަވެސް އެތާނގެ ވެރިންގެ ހުއްދައަކާ ނުލާ އެހެން ބަޔަކު އެތަނުގެ ހިޔާވަހިކަން އަންނަނީ ހޯދަމުންނެވެ. އެމީހުންގެ އަމިއްލަ ތަނަކަށް އެތަން ވަނީ ހަދާ ނިންމާފައެވެ.\n"މިކަހަލަ ބޮޑު އިމާރާތެއް އެހެން ހުންނަންޏާ މީހުން ވެދެހަދާނެތާ. އެހެންވެ ހުންނާނީ ދަގަނޑު ޓިނު ޖަހާފަ މޮހޮރު ޖަހާފަ. އެކަމު އަބަދު ހަސަތޭކަ ފަސްސަތޭކަ ރުފިޔާ ދީފަ އެތަނަށް ޓިނު ވައްދާކަށް ކޮންމެ ފަހަރަކު ނުދެވޭނެއެއްނު،" ތަނުގެ ވެރިފަރާތުގެ ކަންބޮޑުވުންތައް ބަންޑުން ކޮށްލިއެވެ.\n"މަސްތުވާތަކެތި ބޭނުން ކުރާ މީހުން ބޮޑު އައްޑާއަކައް އެތަން ހަދައިފި،" ނުރުހުންތެރިކަމާއެކު އައިޝަތު ރަޝީދާ ވިދާޅުވިއެވެ.\nމިކަމުގެ ހަގީގަތް ބެލުމަށް "ސަން"ގެ ނޫސްވެރިން އެތަނަށް ވަދެ ބެލި ބެލުމުން އެނގުނީ ގިނަ ބުރިތައް ޒުވާނުން މަސްތުވުމަށް ބޭނުންކުރަމުން އަންނަ ތަނަކަށްވެ ނިމިއްޖެ ކަމެވެ. އެތަނުގެ ތެރޭގައި ނިދާނެ ގޮތް ވެސް ވަނީ ހަމަޖައްސާފައެވެ. "ސަން"ގެ ޓީމުން ބެލި ބެލުމުން ފެނުނީ މަސްތުވާ ތަކެތި ބޭނުން ކޮށްފައި ހުރި ކަމުގެ ނިޝާންތަކެވެ. އެމީހުންގެ އަމިއްލަ ގެއަކަށް އެތަން ހަދާފައިވާ މަންޒަރެވެ.\nއައިޝަތު ރަޝީދާ ވިދާޅުވި ގޮތުގައި އާމްދަނީ ހޯދުމުގެ މަގަކީ ގޭގެ ފަންގިފިލާތައް ކުއްޔައް ދީގެންނެވެ. ނަމަވެސް ހިނގާދިޔަ ހާދިސާއާ ގުޅިގެން އާމްދަނީ ހޯދުމުގެ ދޮރު ބަންދުވީއެވެ. ނަމަވެސް މިކަން ވެގެން ދިޔައީ މަސްތުވަމުން އަންނަ ޒުވާނުންނަށް ހުޅުވުނު ރަނުގެ ދޮރަކަށެވެ.


Bangladesh ge factory ehgai boiler eh govaa 10 meehun maruvehjje\nބަންގްލަދޭޝްގެ ފެކްޓްރީއެއްގައި ބޮއިލަރެއް ގޮވަައި 10 މީހުން މަރުވެއްޖެ\nބަންގްލަދޭޝްގެ ފެކްޓްރީގައި ބޮއިލަރެއް ގޮވި ހާދިސާގައި ޅީދަރިއަކު މަރުވުމުން، އާއިލާގެ މެމްބަރަކަށް ގުޅައިގެން ހުރި މީހަކު ރޮނީ. އިއްޔެ ހިނގި އެހާދިސާގައި 10 މީހުން މަރުވި. ފޮޓޯ: ރޮއިޓާސް\nބަަންގްލަދޭޝްގެ އަންނައުނު އުފައްދާ ކާރުޚާނާއެއްގައި އިސްތިރި ކުރުމަށް ބޭނުންކުރާ ބޮއިލަރެއް ގޮވުމުގެ ސަބަބުން 10 މީހުން މަރުވެއްޖެއެވެ.\nވެރިރަށް ޑާކާގެ ރަށްބޭރުގައިވާ މަލްޓިފެބްސް ލިމިޓެޑް ނަމަކަށް ކިޔާ ކުންފުންޏެއްގެ ކާރުޚާނާއެއްގައި އިއްޔެ ހިނގި އެ ހާދިސާގައި 10 މީހުން މަރުވުމުގެ އިތުރު އެތައް ބަޔަކު ޒަހަމްވެސްވި ކަމަށް ބަންގްލަދޭޝްގެ އޮފިޝަލުންނާ ހަވާލާދީ ރޮއިޓާސް ބުންޏެވެ. ބަންގްލަދޭޝްގެ ފަޔަ ސާވިސްގެ ފަރާތުން ވާހަކަ ދެއްކެވި ޕަލޭޝް ޗަންދުރާ މޮޑަކް ވިދާޅުވެފައި ވަނީ ބޮއިލަރު ގޮވި ވަގުތު ނުވަމީހުން މަރުވި ކަމަށާއި 10 ވަނަ މީހާ މަރުވީ ހޮސްޕިޓަލުގައި ފަރުވާދެމުން ދަނިކޮށް ކަމަށެވެ.\nބަންގަލަދޭޝް އަކީ ދުނިޔޭގެ ގައުމުތަކުގެ ތެރެއިން އަންނައުނު އެންމެ ގިނައިން އުފައްދާ އެއް ގައުމެވެ. ޔޫރަޕްގެ މަޝްހޫރު ބްރޭންޑްތަކުގެ ގިނަ އައްނައުނަކީ އެގައުމުގައި އުފައްދާ އަންނައުނެވެ. އިއްޔެގެ ހާދިސާ ހިނގި ފެކްޓްރީ އަކީ ސްވިޑުން، ޑެންމާކް، ޖަރުމަނު، ރަޝިޔާ، ސްޕެއިންް، ނެދަލޭންޑްސް އަދި ޔޫކޭއަށް ގެންދަން އަންނަައުނު އުފައްދާ ތަނެކެވެ.\nއަގުބޮޑުކޮށް ވިއްކައިގެން ބޮޑު އާމްދަނީއެއް ހޯދާ އަންނައުނު އުފައްދާ މީހުންގެ މަސައްކަތުގެ މާހައުލުގެ ދެރަކަމާއި އެމީހުންނަށް ލިބޭ އުޖޫރަ ކުޑަ ކަމާ ހެދި މަޝްހޫރު ބްރޭންޑްތައް ވިއްކާ ފަރާތްތަކަށް ކުރިން ވަނީ ވަރަށް ބޮޑަށް ފާޑުކިއުން އަމާޒުވެފައެވެ. ފާޑު ކިއުންްތައް އިތުރުވީ ބަންގްލަދޭޝްގެ ދެ ކާރުޚާނާއެއްގައި ހިނގި ވަރަށް ހިތާމަވެރި ދެހާދިސާއަކަށް ފަހުގައެވެ. ފުރަތަމަ ހާދިސާ އަކީ 2012 ވަނަ އަހަރު ބަންގްލަދޭޝްގެ ވެރިރަށް ޑާކާގެ ކާރުޚާނާއެއްގައި ހިނގި އަލިފާނުގެ ހާދިސާއެކެވެ. އެހާދިސާގަައި 112 މީހުން މަރުވިއެވެ. ޖެހިގެން އައި 2013 ވަނަ އަހަރު ޑާކާގައި ހުރި ، ގިނަ ކާރުޚާނާތަކެއް އެކުލެވޭ އިމާރާތެއް ވެއްޓި 1100 އަށް ވުރެ ގިނަ މީހުން މަރުވިއެވެ.


Kolamaafushi Mifco Muvazzafunge Faraathun Taskforce Ah Hadhiya Eh - Vaguthu\n1 އަހަރު ކުރިން ( މެއި 25, 2020 )\nގެމަނަފުށީ މިފްކޯ މުވައްޒަފުން ޓާސްކް ފޯހަށް ހަދިޔާ ކުރި ތަކެތި.\nގއ. ކޮލަމާފުށީގައި މަސައްކަތް ކުރަމުން އަންނަ މިފްކޯގެ މުވައްޒަފުންގެ ފަރާތުން އެ ރަށު ޓާސްކް ފޯހަށް ބައެއް ސާމާނު ހަދިޔާކޮށްފިއެވެ.\n"ވަގުތަށް" ދިން އިންޓަވިއުއެއްގައި މިފްކޯގެ މުވައްޒަފުންގެ ތެރެއިން އިސްކޮށް ހަރަކާތްތެރިވަމުން އަންނަ އަލީ ވަހީދު ބުނީ ޓާސްކް ފޯހާ މި ތަކެތި ހަވާލުކޮށްފައި ވަނީ ރޭގެ ވަގުތެއްގައި ކަމަށެވެ. އެގޮތުން ޓާސްކް ފޯހަށް ދިން ތަކެތީގެ ތެރޭގައި 2000 ފޭސް މާސްކާއި، 1400 އަންގިއާއި، ސެނިޓައިޒަރ، އަތްދޮންނަ ސައިބޯނީގެ އިތުރުން އެޕްރޮން ހިމެނޭ ކަމަށް އޭނާ ބުންޏެވެ.\nމިފަދަ އެހީއެއް ދޭން ބޭނުންވީ އަލީ ވަހީދު ބުނި ގޮތުގައި ޓާސްކު ފޯހުގައި މަސައްކަތް ކުރަމުން އަންނަ އެއްވެސް މީހަކު އަމިއްލަ ސަލާމަތަށް އެއްވެސް ފިޔަވަޅެއް އަޅާ މަންޒަރު ނުފެންނާތީއެވެ. އެގޮތުން އެ ޓާސްކު ފޯސްގައި މަސައްކަތް ކުރާ މީހުންނާއި ވާހަކަ ދައްކައި މި ވަގުތައް އެންމެ ބޭނުންތެރި ތަކެތި އޮޅުން ފިލުވައިގެން ހޯދާފައިވާނެ ކަމަށް ވެސް އަލީ ވަހީ ބުންޏެވެ.\nއަލީ ވަހީދު ބުނި ގޮތުގައި މިކަމުގައި ކޮލަމާފުށި ކައުންސިލާ ވެސް މަޝްވަރާކޮށްފައިވާނެއެވެ.\nކުރިއަށް އޮތް ތަނުގައި މިފަދަ އެހެން ތަކެތި ހަދިޔާކުރުމުގެ ވިސްނުން ހުރި ކަމަށް އަލީ ވަހީދު ބުންޏެވެ.\n"މިފަހަރު ދިނީ ހަމައެކަނި ޓާސްކު ފޯހުގައި މަސައްކަތް ކުރަމުން އަންނަ މީހުންނަށް ބޭނުން ކުރެވޭނެ ވަރަށް ތަކެތި. އެކަމަކު ކުރިއަށް އޮތް ތަނުގައި މިއަށްވުރެ ފުޅާކޮށް މިކަން ކުރުމަށް ވިސްނަމުން މި ދަނީ،" އަލީ ވަހީދު ބުންޏެވެ.\nމިފްކޯއިން މަސްގަތުން ކޮންޓްރޯލްކޮށްފި\nމިފްކޯ މަސްފިހާރަ ފަޅާލައި ގިނަ އަދަދެއްގެ ފައިސާ ވަގަށް ނަގައިފި\nމެއި 25, 2020 18:11\nމިފްކޯއަކީ މިހާރު ކޮލަމާފުށީ މިލްކެއް. ސަހަލު އަކަތިވެސް ނުހުންނާނެ ތިތާކު.\nމެއި 26, 2020 00:05\nކޮލަމާފުށި މީހުންތިބީމަ ކަލޭމެންނަށް ވައްކަން ނުކުރެވޭތީދޯ އެވާހަކަ ތިގޮވަނީ!


މީދޫ އިން ގޯތި ދޫކޮށް ދިނުމަށް އެދި ސަރުކާރުގެ ކަމާއި ބެހޭ ހުރިހާ އިދާރާއެއްގައި އާދޭސްކުރެވިއްޖެ - AO News\nބޭންކް އޮފް މޯލްޑިވްސް ހުޅުމީދޫ ބްރާންޗް ފޮޓޯ: އީމާން\nބޯހިޔާވަހިކަމަކީ އަސާސީ ހައްގަކަށް ވީ ހިދު އެއީ އިޖްތިމާއީ ގިނަ މައްސަލަތަކާއިވެސް ގުޅިފައިވާކަމެކެވެ. ދިރިއުޅުމެއް ފެށުމަށް ފަހު ކޮންމެ އާއިލާއެއްވެސް ވަކިން ދިރިއުޅުމެއްގައި، އުޅުމުގެ ފުރުސަތު ބޭނުންވެއެވެ، އެކަމުގެ ހުވަންތައްވެސް ދެކެއެވެ. އެހެންނަމަވެސް އައްޑޫ ސިޓީ މީދޫ ރައްޔިތުންނަށް އޮތީ ހަމައެކަނި އެކަމަށް އުއްމީދު ކުރުމެވެ. މީދޫ އިން ގޯއްޗަށް އެދި ހުށަހަޅާ ކޮންމެ ފަހަރަކު ލިބިގެންދަނީ މާޔޫސްކަމެވެ. މި މާޔޫސްކަމާއި ޝަކުވާތަކަށް އެއްވެސް ސަރުކާރަކުން އަދި އެއްވެސް ވެރިއަކުވެސް ހައްލު ހޯދައި ދިނުމަށް ބޭނުން ނުވާކަހަލައެވެ.\nކުރީގެ ރައީސް ޔާމީންގެ ވެރިކަމުގެ އެންމެ ފަހު ދުވަސްތަކުގައި، ސަރުކާރުން ބިން ދޫކުރުމަށް ނިންމާ، ގޯއްޗަށް އެދި އެތައް ބަޔަކު އަތުން ބޮޑު ހަރަދުތަކެއް ކޮށް ފޯމު ހުށަހަޅާފައިވާއިރު ސަރުކާރު ބަދަލުވުމާއެކު އެ ފޯމްތައް ބާތިލުކުރިއެވެ. ރައްޔިތުންނަށް ލިބުނު މާޔޫސްކަމަށް، އަނެއްކާވެސް އާ އުއްމީދެއް ލިބިގެން ދިޔައީ މި ސަރުކާރުން 2019 ވަނަ އަހަރު ޖުލައި 25 ވަނަ ގޯތި ދޫކުރުމަށް އިއުލާންކުރުމާއި ގުޅިގެންނެވެ.\nއޭރުގެ އައްޑޫ ސިޓީ ކައުންސިލުން، ގޯތި ދޫކުރުމަށް އިއުލާންކުރިތާ 1 އަހަރު ފަހުން ގޯތި ލިބޭ މީހުންގެ ވަގުތީ ލިސްޓެއްވެސް ވަނީ ނެރުނެވެ. އެހެންނަމަވެސް ގޯތި ދިނުމުގައި ބޭ އިންސާފުން އަމަލުކޮށްފައިވާ ކަމަށް ބުނެ ރައްޔިތުން ވަނީ އިހްތިޖާޖުކޮށްފައެވެ. އަދި ދިވެހިރާއްޖޭގެ ބިމާއި ބެހޭ ޤާނޫންގައި(ޤާނޫން ނަންބަރު:01/2002)ގެ ދަށުން ދިރިއުޅުމަށްޓަކައި ބަންޑާރަ ގޯތި ދޫކުރުމުގެ ޤަވައިދުގެ 13 ވަނަ މާއްދާގެ “ށ”ގައިވާ ގޮތުގެ މަތިން އެ އިއުލާންގައި ގޯތި ދޫކުރުމަށް ނިންމާފައިވާ ސަރަހައްދު ހިމަނާފައިނުވާކަމަށް ބުނެ މި މައްސަލަވަނީ ކޯޓަށްވެސް ހުށަހަޅާފައެވެ. ދިމާވި ގިނަ މައްސަލަތަކާއެކު 50 ގޯތި ދިނުމަށް ނިންމާ އޭތ ކުރި އިއުލާން ބާތިލްކޮށް، އެ ވާހަކަތައް އެހާ ހިސާބުން ނިންމާލީއެވެ.\nއަލަށް އިންތިހާބުވި ކައުންސިލާއި އެކު ރައްޔިތުންގެ އެންމެ ބޮޑު އެއް ކަންބޮޑުވުމަށް ހައްލެއް ލިބި އަލުން ގޯތި ދިނުމަށް އިއުލާންކުރެވިގެންދާނެކަމަށް ގިނަ ބަޔަކު ގަބޫލުކުރިއެވެ. އެހެންނަމަވެސް ކައުންސިލަށް އެއް އަހަރު ވިއިރުވެސް އެކަމުގެ އެއްވެސް އަލިމަގެއް ނުފެނުނެވެ. އެކަމާއި ގުޅިގެން ރައްޔިތުންގެ އުދާސްތައް ބަންޑުންކޮށްލާ ކޮންމެ ފަހަރަކު ބަހަނާއަކަށް ‘ލޭންޑް ޔޫސް ޕްލޭން’ ހަދާފައިވާއިރު، ކައުންސިލުން ‘އެއްވެސް ޕްލޭނެއް’ ނެތިވެސް ބިންތައް ދޫކުރަމުންދާކަމަށް ރައްޔިތުން އަންނަނީ ބުނަމުންނެވެ.\nމީދޫ ރައްޔިތުން ގޯއްޗަށް އެދި އާދޭސްކުރާތާ ފަސް އަހަރަށްވުރެ ގިނަ ދުވަސްވެފައިވާއިރު، އައްޑޫ ސިޓީ މީދޫއަށް ރައީސް އިބްރާހީމް މުހައްމަދު ސޯލިހް ކުރެއްވި ދަތުރުފުޅުގައި މީދޫ ކައުންސިލަރު އާމިނަތު ސޯލިހާ ވަނީ ރައްޔިތުންގެ މި ކަންބޮޑުވުން ރައީސް އާއިވެސް ހިއްސާކުރައްވާފައެވެ. އަދި މިކަމާއި ގުޅޭ ގޮތުން ސަރުކާރުގެ އެކި އިދާރާތަކާއި ރައީސް އަށްވެސް، މީދޫ ކައުންސިލަރު ވަނީ ސިޓީ ފޮނުވާފައެވެ. އެހެންނަމަވެސް މިކަމަށް އެއްވެސް އުއްމީދޫ ޖަވާބެއް ނުލިބުނެވެ. ރައްޔިތުން ޝަކުވާތަކާއި ގުޅިގެން ކައުންސިލަރ ސޯލިހާ ކުރެއްވި ޕޯސްޓެއްގައި ވިދާޅުވީ މީދޫ އިން ގޯތި ދޫކޮށް ދިނުމަށް އެދި ސަރުކާރުގެ ކަމާއި ބެހޭ ހުރިހާ އިދާރާއެއްގައި އާދޭސް ކުރެވިފައިވާކަމަށެވެ. އަދި އެކަން ކުރެވެން އަންނަނީ ވެރިކަމާއި ހަވާލުވެ ހުންނެވި ވެރިއަކު އެކަން ކޮށްދެއްވުމުންކަމަށްވެސް ސޯލިހާ ވަނީ ވިދާޅުވެފައެވެ.\nލާމަރުކަޒީ ގާނޫނުގެ ދަށުން ކައުންސިލްތަކަށް ހުރިހާ ބާރެއް ދޫކޮށްފައިވާކަމައް ބުނެ ވަކާލާތުކުރަމުންދާއިރު، ރައްޔިތުން ތިބެން މި ޖެހުނީ މައި ސަރުކާރާއި ކައުންސިލާއި ދެމެދުގައި ތާށިވެފައެވެ. ރައްޔިތުން އަތުން ފީ އާއި ކުލި ނަގަން އެ ހުންނަ ފޯރި، ރައްޔިތުންނަށް ފައިދާ ހުރި މަސައްކަތްތައް ކުރުމުގައި ވެސް ދައްކަންޖެހޭކަމަށް ގިނަ ބަޔަކު އަންނަނީ ބުނަމުންނެވެ.\nހުޅުމީދޫ ގޯތި ދޫކުރުންއައްޑޫން ގޯތި ދޫކުރުންމީދޫ ދާއިރާގެ މެމްބަރު އާމިނަތު ސާލިޙާ\nކައުންސިލަށް ގޯތިތައް ނުނެގޭނެކަމަށް ހިތަދޫ ކޯޓުން ހުކުމްކޮށްފި\nmeedhoo ga bimmeh nei


ކުޑަދަރިފުޅު ބަލަން އެހެން މީހަކާއި ހަވާލުކުރުން ރަނގަޅެއް ނޫން | Jazeera\tކުޑަދަރިފުޅު ބަލަން އެހެން މީހަކާއި ހަވާލުކުރުން ރަނގަޅެއް ނޫން - Jazeera\nކުޑަދަރިފުޅު ބަލަން އެހެން މީހަކާއި ހަވާލުކުރުން ރަނގަޅެއް ނޫން\nޝަރޫނާ އަބްދުﷲ April 11, 2019 108 views0\nވަޒީފާގައިއުޅޭ އަންހެނަކު ވިހެއުމަށްފަހު ދުއާ ކޮށްކޮށް ތިބޭނެ އެއް ކަމަކީ އެމީހުންގެ މެޓަރނިޓީ ލީވް އަވަހަށް ހުސް ނުވުމަށް އެދިއެވެ. ސަބަބަކީ އެއަށްފަހު ދަރިފުޅު ބެލުމަށް ހޯދަން ޖެހޭނީ އެހެން ގޮތެއް ކަމަށް ވެދާނެތީއެވެ.\nތިމާގެ ކުޑަ ދަރިފުޅަށް އެއްވެސް ގޮތަކުން ގެއްލުމެއް ލިބުމަކީ އެއްވެސް މަޔަކު އެދޭނެ ކަމެއް ނޫނެވެ. އެހެން ނަމަވެސް ވަޒީފާގައި އުޅޭއިރު ދަރިފުޅަށް މާ ގިނަ ވަގުތެއް ނުދެވޭނެއެވެ. ގިނަ ވަޒީފާތަކަކީ ދުވާލުގެ ބޮޑުބައި މަސައްކަތުގައި ހޭދަކުރަންޖެހޭ ވަޒީފާތައް ކަމުގައި ވުމުން، އެފަދަ މައިން އާންމުކޮށް ކުރާ ކަމަކީ އެކުދިން ބަލައިދޭން އެހެން މީހަކާއި ހަވާލު ކުރަނީއެވެ.\nކުދިން ބަލަން އެހެން މީހެއް އަތަށް ދިނުމަކީ މަޔަކަށް އޭނާގެ ދަރިން އަމިއްލައަށް ބެލޭނެ ފެންވަރު ހުރިނަމަ ކުރާނެ ކަމެއް ނޫނެވެ. އަދި ގިނަފަހަރު ބަލަން ހަވާލު ކުރާނީ ގޭތެރެއިން ކޮންމެވެސް މީހަކާއެވެ. އެގޮތުން ވަޒީފާގައި އުޅޭ އަންހެނުންގެ ކުދިން އާންމުކޮށް ބަލާނީ ކުޑަ ދަރިފުޅުގެ މަންމަ ފަރާތު މާމައިންނެވެ. އަދި އަންހެނާގެ މަންމަ ނެތް ހާލަތެއްގައި ކުއްޖާގެ ބައްޕަ ފަރާތު މާމަގެ ގާތުގައިވެސް އެކުދިން ބަލައިދެން ބުނެފާނެއެވެ.\nއާއިލާގެ ތެރޭގައި ކުދިން ބޮޑު ކުރުމަކީ ވަރަށް މަދުން ނޫނީ މައްސަލަތަކެއް ކުރިމަތި ނުވާނެ ކަމެކެވެ. ނަމަވެސް ކޮންމެވެސް ސަބަބަކާއިހުރެ އެކަނި ދިރިއުޅޭ، ދެމީހުންވެސް ވަޒީފާ އަދާކުރާ ދެމަފިރިއެއްގެ ދަރިއަކަށް އެފަދަ ނަސީބެއް ނުލިބެއެވެ. ހިތާއި ދެކޮޅަށް ވިޔަސް މައިމީހާއަށް މަޖުބޫރުވަނީ ކުދިން ބަލައިދޭ ސެންޓަރަކަށް ކުއްޖާ ގެންދިއުމެވެ. ނުވަތަ ދުރު މީހަކު ގެއަށް ގެނެސް ކުއްޖާ ބަލަން ހަވާލު ކުރާށެވެ.\nކުދިން ބަލައިދޭ ތަނަކަށް ތިމާގެ ކުޑަ ދަރިފުޅު ވެއްދުމަކީ ހަގީގަތުގައި ރަނގަޅު ކަމެއް ނޫނެވެ. ސަބަބުތައް ވަރަށް ގިނައެވެ. އެގޮތުން އެއް ކަމަކީ އެތަނުގައި އެހެން ކުދިންވެސް ތިބޭނެ ކަމާއި އެފަދަ ތަންތަނުގައި ކުދިން ބެލުމަށް ތިބޭނީ ދެތިން މީހުން ކަމުގައި ވުމެވެ. އެހެންކަމުން ކުޑަ ދަރިފުޅަށް އެންމެ ކުޑައިރުއްސުރެ ލިބެން ޖެހޭ ލޯތްބާއި އަޅާލުން ލިބިގެންދާނީ ވަރަށް މަދުންނެވެ. ތަނުގައި ވިހި ވަރަކަށް ކުދިން ތިބޭއިރު ކޮންމެ ކުއްޖަކަށް ވަކި ވަކިން ސަމާލުކަމެއް ނުދެވޭނެއެވެ.\nއަނެއްކަމަކީ އެންމެ ޅައިރުއްސުރެ ކުދިންނަށް މައިންބަފައިންގެ ލޯތްބާއި އަޅާލުން އިންތިހާއަށް ބޭނުންވާކަމެވެ. ދުރު މީހަކު އެކުދިންނަށް އެ ލޯބި ދިންކަމުގައި ވީނަމަވެސް އެކުދިންވެސް ދެން އުޅޭ ކުދިންހެން އަމިއްލަ މައިންބަފައިންގެ ގާތުން ބޭނުންވާނެ ކަންތައްތަކެއް ހުންނާނެއެވެ. އަދި އެންމެ ކުޑައިރުއްސުރެ ކުދިންނާއި ދުރުގައި އުޅޭނަމަ އެކުދިންގެ ހިތުގައި ތިބާ އާއި މެދު ނަފުރަތުވެސް އުފެދިދާނެއެވެ.\nކުދިން ބަލައިދޭ ތަންތަނައް ލާފައި ތިބޭ ކުދިންނަށް އެތަނުން ކިތަންމެ ގިނަ އެކުވެރިން ލިބުނު ކަމުގައިވިޔަސް މަޔަކާއި ނުވަތަ ބަފަޔަކާއި ކުއްޖާގެ ދެމެދު އޮންނަންވީ އެކުވެރިކަމާއި ބަދަހިކަމުން ކުދިން މަހުރޫމު ވެގެން ދާނެއެވެ. އެހެންކަމުން މުސްތަގުބަލުގައި ކުދިން އެކުދިންގެ މައިންބަފައިންނަށްވުރެ އިސްކުރާނީ އެކުވެރި މިތުރުންނެވެ.\nގެއަށް މީހަކު ގެނެސްގެން ބަލާއިރުވެސް އޭގައިވާ ފައިދާއަށްވުރެ ގެއްލުން ބޮޑެވެ. އެގޮތުން ކުޑައިރުއްސުރެ ގެންގުޅޭ މީހަކަށް އެކުދިންގެ ހިތުގައިވެސް ލޯބި ޖެހޭނެއެވެ. އަދި ބައެއް ފަހަރު އެތަނުން ކޮބައިތޯ މަންމައަކީ ބުނެދޭންވެސް ކުދިންނަށް ނޭނގިފައި އެބަހުއްޓެވެ. އަދި ކުދިން ބަލައިދޭން އަންނަ މީހާ ކައިރީގައި ނޫނީ ތިބެން ބޭނުންނުވުމާއި އެމީހުންގެ އަތުން ނޫނީ ނުކެއުން ފަދަ ކަންކަމަކީ އެކުދިންގެ ފަރާތުން ފެނިގެންދާ، މައެއްގެ ހިތް ހަލާކު ކޮށްލާފަދަ މަންޒަރުތަކެކެވެ. އެހެންކަމުން ގެއްލުންވަނީ ހަމައެކަނި ކުދިންނަށް އެކަންޏެއް ނޫނެވެ.\nކުދިން ބަލަން ގެއަށް މީހަކު ގެނައުމުގައި ދިމާވާ އެންމެ ބޮޑު އަނެއް ކަމަކީ އެގޮތަށް ގެނެވޭ މީހުން އެކުދިންނަށް އަނިޔާ ކުރުމެވެ. މިފަދަ ކަންތައްތައް ވަރަށް ގިނައިން ދިމާވެފައި އެބަހުއްޓެވެ. ކުދިންނަކީ ބަހެއް ނުބުނެވޭވަރު ކުދިންނަމަ އަދި މި މައްސަލަ ވަރަށް ގިނައެވެ. ގިނަފަހަރު ކުދިންނަށް އަޅާނުލެވި އެމީހުންގެ އަމިއްލަ ކަންކަމުގައި މަސްއޫލުވެ އުޅެނިކޮށް ކުއްޖާ ކަމެއް ބޭނުންވެގެން ރޮއި ހޭރިގަތުމުން އަންނަ ރުޅީގައި ކޮންމެވެސް އަނިޔާއެއް ކުއްޖާއަށް ދޭތަން އާދެއެވެ. ކުދި އަނިޔާތަކުން ފަށައިގެން ކުދިންގެ ފުރާނައަށް ނުރައްކާވާ ހިސާބަށްވެސް އެފަދަ ބައެއް މީހުން އެކުދިންނަށް އަނިޔާ ކޮށްފައި އެބަހުއްޓެވެ.\nއެހެންކަމުން ކުދިން ބެލުމަށް ތިމާގެ ގާތް މީހަކަށް ނޫނީ ދިނުމަކީ އެދެވިގެންވާ ކަމެއް ނޫނެވެ. އެއީ ވަޒީފާއާއި މާލީ ގޮތުން ފުދުންތެރިކަން ނެތްނަމައެވެ. އެންމެ ރަނގަޅު ގޮތަކީ ކުއްޖާގެ ކަންކަން އަމިއްލަ އަތްމައްޗަށް ނެގުމެވެ. ކުދިންނަށް ބޭނުންވާ އަޅާލުމާއި ލޯބި ދިނުމަށް އެންމެ ފުރަތަމަ ކުރަންޖެހޭ ކަމަކީ އެކުދިން ހޯދުމުގެ ކުރިން މާލީ ގޮތުން ފުދުންތެރި ވުމެވެ.\nދަރިން ތަރުބިއްޔަތު ކުރުން\nޔޫކްރޭންގެ ރައީސަކަށް ހޮވުނީ ކޮމީޑިއަންއެއް\nޅައިމަގުގައި ބިދޭސީއަކު ގެއްލިގެން ހޯދަނީ\nފިލިޕިންސް އަށް ބާރުގަދަ ބިންހެލުމެއް އަތުވެއްޖެ\nބޮމުގެ ހަމަލާތައް ދިނީ ލަންކާގެ ޖަމާއަތަކުން\nކޮއްކޯފުޅުގެ ޖަނާޒާއަށް ރައީސް ސޯލިހު ދުބާއީއަށް ފުރާވަޑައިގެންފި\nހިޔާ ފްލެޓް ލިބޭ ފަރާތްތަކުގެ އެއްބަސްވުމުގެ ޑްރާފްޓް އެޗްޑީސީން ހާމަކޮށްފި\nފްލޮރިޝް ފިހާރައިން ވައްކަން ކުރިމީހާ ހޯދަން އާންމުންގެ އެހީއަށް އެދިއްޖެ\nމިލަދޫ ބަނދަރު ތަރައްޤީ ކުރުމުގެ މަސައްކަތުގެ ބޮޑުބައި ނިމިއްޖެ\nއިންތިގެ ބަދަލުގައި 241 ކޮމިޓީއަށް އަނދުން ހުސެއިން\nކައުންސިލްގެ ލަފަޔާއި ނުލައި އެސްޖީން ކަނޑައަޅާ އިސްލާހު އަނބުރާ ގެންގޮސްފި\n241 ކޮމިޓީގެ އިންކުއަރީއަށް މިނިސްޓަރ މާރިޔާ ހާޒިރުކޮށްފި\nމެންބަރު އީސަގެ އަޑުއެހުން ކެންސަލް!


Suu Kyi ge dhogu thakaa hedhi refugee in rulhigadha vejje | Mihaaru\nދުނިޔެ / ރޮހިންޖާ\nބަންގްލަދޭޝްގެ ރެފިއުޖީ ކޭމްޕެއްގައި ތިބި ރޮހިންޖާ ރެފިއުޖީންގެ ބަޔަކު ސޫކީ ޓީވީން ފެނުމުން ރުޅިގަދަވެފައި. --ފޮޓޯ:ރޮއިޓާސް\n12 ޑިސެމްބަރ 2019 - 13:44\nކޮކްސް ބާޒާރު (ޑިސެމްބަރު 12) - މިއަންމާގެ ރަކީން ސްޓޭޓުގައި ރޮހިންޖާ މުސްލިމް ރެފިއުޖީންނާ ދެކޮޅަށް ސިފައިން ހިންގި ޖަރީމާތައް ދިފާއު ކުރައްވައި ބައިނަލްއަގުވާމީ ޖިނާއީ ކޯޓުގައި އަން ސަން ސޫކީ އިއްޔެ ވާހަކަ ދައްކަވަން ފެށުމާ އެކު ބަންގްލަދޭޝްގެ ކޭމްޕްތަކުގައި ތިބި ރޮހިންޖާ ރެފިއުޖީން ރުޅިގަދަވެއްޖެ އެވެ.\n"މިއަންމާ ސިފައިން މުސްލިމުންނާ ދެކޮޅަށް ބޮޑެތި ޖަރީމާތައް ހިންގި ކަމަށް ދުނިޔެ ހެކިވާނެ،" އަރާކާން ރޮހިންޖާ ސޮސައިޓީ ފޯ ޕީސް އެންޑް ހިއުމަން ރައިޓްސްގެ ރައީސް މުހައްމަދު މުހިއްދީން ވިދާޅުވި އެވެ. "ވަގަކު އެއްބަހެއް ނުވާނެ އެއީ ވަގެއް ކަމަށް. އެކަމަކު ހެކީގެ އެހީގައި އިންސާފަށް ވާސިލް ވެވޭނެ. ދުނިޔެ އަށް ވަނީ ގަތުލްއާއްމުގެ ހެކި ލިބިފައި."\nއޭނާ ވިދާޅުވީ ބައިނަލްއަގުވާމީ ކޯޓުގައި ސޫކީ ދޮގު ހެއްދެވި ނަމަވެސް އޭނާއާ ހަމައަށް އިންސާފު އަރާ ހަމަކުރާނެ ކަމަށެވެ. އަދި ސޫކީއާ ދެކޮޅަށް ދުނިޔެ އިން ފިޔަވަޅު އަޅާނެ ކަމަށް އޭނާ ވިދާޅުވި އެވެ.\nމިއަންމާ ސިފައިން ރަކީން ސްޓޭޓުގައި 2017 ވަނަ އަހަރު ހިންގި އަނިޔާވެރި އަމަލުތަކުގައި ރޮހިންޖާ އެތައް ހާސް ބަޔަކު މަރާފައިވެ އެވެ. އަދި 700،000 އަށް ވުރެ ގިނަ މީހުން ވަނީ އަވަށްޓެރި ބަންގްލަދޭޝް އަށް ހިޖުރަކޮށްފަ އެވެ.\nMuslimunnah kuri aniyaa UN. ge court gai Suu Kyi dhifaau kuravvaifi\nއދ.ގެ ކޯޓަށް ހުށަހެޅި މައްސަލައިގެ ދިފާއުގައި ވާހަކަ ދައްކަވަމުން ސޫކީ ވިދާޅުވީ އެ މައްސަލަ ފުރިހަމަނުވާ ކަމަށާއި އެއީ "ގޯސް" ތުހުމަތުތަކެއް ކަމަށެވެ. އަދި ރަކީން ސްޓޭޓުގެ އާއްމުން މަރާ، އަންހެނުން ރޭޕްކޮށް، ގެތަކުގައި ހުޅުޖެހި ވާހަކަތައް ސޫކީ ވަނީ ދޮގު ކުރައްވައިފަ އެވެ.\nއެކަމަކު ބަންގްލަދޭޝްގެ ރެފިއުޖީ ކޭމްޕްތަކުގައި ތިބި ރޮހިންޖާ ރެފިއުޖީން އެ ވާހަކަތައް ގަބޫލެއް ނުކުރެ އެވެ.\n"މިއަންމާ ސިފައިން ވަނީ އާއްމު ރައްޔިތުން ބަންދުކޮށް، ބަޑި ޖަހައި ފަހަރަކު މީހަކު މަރާފައި. ސޫކީ ދެއްކި ވާހަކަތައް ކިހިނެއް ގަބޫލް ކުރާނީ؟" ކޮކްސް ބާޒާރުގެ ރެފިއުޖީ ކޭމްޕެއްގައި އުޅޭ ނޫރް ކަމާލް ބުންޏެވެ.\nރޮހިންޖާ އެހެން ރެފިއުޖީއެއް ކަމަށްވާ ނޫރުލް އާލަމް ބުނީ ބައިނަލްއަގުވާމީ ކޯޓަށް ސޫކީ ދިޔައީ ދޮގު ހަދައިގެން ނަމަވެސް މިއަންމާގެ އާއްމު ރައްޔިތުންގެ ތާއީދު ހޯދަން ކަމަށެވެ. ބޭނުމަކީ އަންނަ އަހަރުގެ އިންތިޚާބު ކާމިޔާބު ކުރުން ކަމަށް ވެސް އޭނާ ބުންޏެވެ.\nފަންސާސް ހަތް ގައުމު ހިމެނޭ އޮގަނައިޒޭޝަން އޮފް އިސްލާމިކް ކޯޕަރޭޝަން (އޯއައިސީ)ގެ ފަރާތުން، ރޮހިންޖާ މުސްލިމުންގެ މައްސަލަ އދ.ގެ ކޯޓަށް ހުށަހެޅީ ހުޅަނގު އެފްރިކާގައި މުސްލިމުންގެ އަޣުލަބިއްޔަތު އޮންނަ ކުޑަ ގައުމެއް ކަމަށްވާ ގެމްބިއާ އިންނެވެ.\nމިއަންމާގެ އަސްކަރީ ވެރިކަމާ ދެކޮޅަށް ކުރި މަސައްކަތަށް ސޫކީ އަށް 1991 ވަނަ އަހަރު ވަނީ ނޯބެލް ސުލްހައިގެ އިނާމު ދީފަ އެވެ.\nއައުން ސަން ސޫ ޗީ ރޮހިންޖާ މިއަންމާ\nކީއްވެބާ ދުނުޔޭގައިވާ އެންމެބޮޑު ޓެރަރިސްޓް ކަމައްވާ ނަތަންޔާހޫއަށް މިގޮތައް ފިޔަވަޅުނޭޅެންވީ ހަމަ އެއްގޮތަކަށްވެސް ނުވާނެ ކަމެއްބާ؟\nތިހެން ރުޅި ގަދަ ވިޔަސް ކަމެއް ނުކުރެވޭނެ\nކާކު މީނައަށް ނޯބަލް ސުލްހައިގެ އިނާމްދިނީ


SunOnline: Bill aai Melinda Gates ge kaiveni 27 aharu fahun nimumakah\nބިލް އާއި މެލިންޑާ ގޭޓްސްގެ ކައިވެނި 27 އަހަރު ފަހުން ނިމުމަކަށް\nރުގިއްޔާ މުހައްމަދު މޫސާ 04 May 2021, 12:43\nބިލް އާއި މެލިންޑާ ގޭޓްސްގެ ކައިވެންޏަށް 27 އަހަރުވެފައި ވަނިކޮށް ވަރިވާން ވަނީ ނިންމާފަ -- ފޮޓޯ: އޭޕީ\nވޮޝިންޓަން (މެއި 4): ދުނިޔޭގެ އެންމެ ބޮޑު ސޮފްޓްވެޔާ ކުންފުނި، މައިކްރޯސޮފްޓްގެ ބާނީ ބިލް ގޭޓްސް އާއި އަންހެނުން މެލިންޑާ ވަރިވާން ނިންމާފައިވާކަން އިއުލާންކޮށްފި އެވެ.\nބިލް އާއި މެލިންޑާ ގޭޓްސް ޓުވިޓާ މެދުވެރިކޮށް ބުނި ގޮތުގައި ދެ މީހުން ވަކިވާން ނިންމާފައި ވަނީ އެކަމާ ބެހޭ ގޮތުން ވަރަށް ފުންކޮށް ވިސްނުމަށް ފަހު އެވެ. އަދި ކައިވެނީގެ ގޮތުން ގުޅިފައިވާ ދެ މީހުންގެ ގޮތުގައި ދެން ކުރިއަށް ދެވެން ނެތުމުންނެވެ.\n"އަޅުގަނޑުމެންގެ ގުޅުން ދެމެހެއްޓުމަށް ވަރަށް ބޮޑަށް މަސައްކަތްކޮށް، އެކަމާ ބެހޭ ގޮތުން ވަރަށް ފުންކޮށް ވިސްނުމަށް ފަހު، އަޅުގަނޑުމެން ވަނީ ކައިވެނި ރޫޅާލަން ނިންމާފަ،" ގޭޓްސްގެ ޓުވީޓުގައިވެ އެވެ.\nއެ ދެ މީހުން އެންމެ ފުރަތަމަ ދިމާވީ 1980އިގެ އަހަރުތަކުގައި މެލިންޑާ، މައިކްރޯސޮފްޓުގައި މަސައްކަތް ކުރަން ފެށުމުންނެވެ. އޭގެ ފަހުން 1994ގައި ކައިވެނިކޮށް، އެ ދެ މީހުންނަށް ވަނީ ތިން ކުދިން ލިބިފަ އެވެ. އަދި ފަގީރުކަމާއި ބަލިމަޑުކަމާ ދެކޮޅަށާއި ހަމަހަމަ ކަމަށް މަސައްކަތް ކުރާ ބިލް އެންޑް މެލިންޑާ ގޭޓްސް ފައުންޑޭޝަން ހިންގަނީ މި ދެމަފިރިން ގުޅިގެންނެވެ. އެ ފައުންޑޭޝަން ހިންގުމުގައި ބިލް އާއި މެލިންޑާ އަދިވެސް ކުރިއަށް ދާނެ ކަމަށް ގޭޓްސް ފައުންޑޭޝަނުން ވަނީ ބުނެފަ އެވެ.\nރޮއިޓާސްއިން ރިޕޯޓު ކުރި ގޮތުގައި ބިލް އާއި މެލިންޑާގެ ވަރިއަށް ފަހު އެސެޓުތައް ބަހާނެ ގޮތާ ބެހޭ ގޮތުން ދެ މީހުން އެއްބަސްވެ، އެ އެއްބަސްވުން ވަނީ ކޯޓަށް ހުށަހަޅާފަ އެވެ. ނަމަވެސް އެ އެއްބަސްވުމާ ބެހޭ ތަފްސީލެއް އަދި އާއްމުކޮށްފައި ނުވެ އެވެ.\nބިލް ގޭޓްސް އަކީ މިހާރު ދުނިޔޭގެ ހަތަރު ވަނައަށް އެންމެ މުއްސަނދި މީހާ އެވެ. އަދި އޭނާގެ މިލްކިއްޔާތުގެ އަގު 130.5 ބިލިއަން ޑޮލަރަށް އަރާ ކަމަށް ފޯބްސްގައިވެ އެވެ.\nމީގެ ކުރިން 2019 ގައި، ދުނިޔޭގެ އެންމެ މުއްސަނދި މީހާ ކަމަށްވާ ޖެފް ބޭޒޯސް އާއި އަންހެނުން މެކެންޒީ ސްކޮޓް ވަނީ އެމީހުންގެ 25 އަހަރުވީ ކައިވެނި ރޫޅާލާފަ އެވެ. އަދި ވަރިއަށް ފަހު ސްކޮޓްއަށް ލިބުނު އެމެޒޯންގެ 35 ބިލިއަން ޑޮލަރަށް ވުރެ އަގު ހުރި ހިއްސާއާ އެކު އޭނާ ދުނިޔޭގެ އެންމެ މުއްސަނދި އަންހެނަކަށްވި އެވެ. އޭގެ ފަހުން މިދިޔަ އަހަރުގެ ތެރޭގައި ސްކޮޓް ވަނީ ނަސްލީ އިމްތިޔާޒާއި ފަގީރުކަމާ ދެކޮޅަށް ކުރާ މަސައްކަތްތަކަށް 5.7 ބިލިއަން ޑޮލަރު ހަދިޔާކޮށްފަ އެވެ.\nބިލް ގޭޓްސްގެ ތަހުގީގެއް މައިކްރޯސޮފްޓުން ކުރިއަށްގެންދިޔަ\nބިލް އާއި މެލިންޑާ ގޭޓްސް ވަރިވަނީ\nކޮވިޑް ވެކްސިނަށް ގޭޓްސް ފައުންޑޭޝަނުން 70 މިލިއަން ޑޮލަރު


Raajje ah ehee nulibenee Sarukaaruge sababun: MP Adam Shareef\nއެހީ ނުލިބެނީ ސަރުކާރުގެ ސަބަބުން: އާދަމް ޝަރީފް\nބޭރުގެ ގަައުމުތަކުން ރާއްޖެއަށް އެކަށީގެންވާ އެހީތެރިކަން ނުލިބެނީ ސަރުކާރުގެ ސިޔާސަތު އޮޅި، ހަމަހަމަކަން ގެއްލިފައިވާތީ ކަމަށް ކުރީގެ ޑިފެންސް މިނިސްޓަރު އަދި މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެ އެވެ.\nކޮވިޑްގެ ސަބަބުން ރާއްޖެއަަށް އިގްތިސޯދީ ބޮޑެތި މައްސަލަތައް ވަނީ ކުރިމަތިވެފަ އެވެ. އަދި ގިނަ ބަޔަކަށް އެ ބަލި ޖެހިފައިވާއިރު ދައުލަތުން ބޮޑު ހޭދައެއް ވެސް ވަނީ ކުރަން ޖެހިފަ އެވެ.\nއެހެން ކަމުން ގައުމުތަކުގެ އެހީތެރިކަން ހޯދުމަށް ސަރުކާރުން ދަނީ މަސައްކަތްތަކެއް ކުރަމުންނެވެ.\nމެންބަރު އާދަމް ޝަރީފް މިއަދު ވިދާޅުވީ ކޮވިޑް-19 އިގެ ބަލިމަޑުގެ ސަބަބުން ރާއްޖެއަށް ދިމާވެފައިވާ އިގްތިސޯދީ މައްސަލަތަކާއި ގުޅިގެން ބޭރު ގައުމުތަކުން އެކަށީގެންވާ އެހީތެރިކަން ނުލިބެނީ ސަރުކާރުގެ ސިޔާސަތު އޮޅި، ހަމަހަމަކަން ގެއްލިފައިވާތީ ކަމަށެވެ. އަދި ރާއްޖެއަށް އެންމެ ބޮޑަށް އެހީތެރިވާ ގައުމުތަކަށް ސަރުކާރުގެ ވެރިން ކުރަމުންދާ ތުހުމަތުތައް ހުއްޓާލަން ޖެހޭ ކަމަށް ވެސް އޭނާ ވިދާޅުވިއެވެ.\nއެގޮތުން ސައުދީ ސަރުކާރަށް ކުރާ ޓެރަރިޒަމްގެ ތުހުމަތާއި ޗައިނާ އަށް ޖެއްސުން ކުރުން ހުއްޓާލަން ޖެހޭ ކަމަށް ޝަރީފް ވިދާޅުވިއެވެ.\nމިދިޔަ އަހަރުތަކުގައި ރާއްޖޭގެ ވަރަށް ގާތް ބައިވެރިއެއްގެ ގޮތުގައި އޮތް ޗައިނާ އަދި ސައުދީގެ ގުޅުމަށް ވަނީ ހީނަރުކަން އައިސްފައެވެ. އެހެން ދިމާވީ އެ ދެ ގައުމަށް ސަރުކާރުގެ ބައެއް އިސްވެރިން ކުރާ ތުހުމަތުތަކުގެ ސަބަބުން ކަމަށް އިދިކޮޅު ވާދަވެރިން ވިދާޅު ވެއެވެ.\nމީގެ އިތުރުން އިންޑިއާ ރުއްސުމަށް ސަރުކާރުގެ ވެރިން ދައްކަމުންދާ ވާހަކަތަކާއި ޗައިނާއާ ގުޅުވައި ކުރާ ތުހުމަތުތަކުގެ އަސަރުވެސް ރާއްޖެ-ޗައިނާ ގުޅުން ގޯސްވުމުގެ ސަބަބަކަށް ވެފައި ވެއެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހު + އާދަމް ޝަރީފު އުމަރު ފިނޭންސް މިނިސްޓްރީ އިބްރާހިމް އަމީރު ކޮރޯނާ ވައިރަސް ކޮވިޑް-19 ބޭރުގެ އެހީ ބައިނަލްއަގުވާމީ ގުޅުންތައް


Pllice bord ge Raees akah Faiz, Naib ah fayaaru inthihaabu koffi | ThePress\nޕޮލިސް ބޯޑުގެ ރައީސަކަށް ފާއިޒު، ނައިބަކަށް ފަޔާޒު އިންތިހާބު ކޮށްފި\n21 April 2021, 19:44\nއެގޮތުން ޕޮލިސް ބޯޑުގެ ރައީސްކަމަށް އިންތިހާބުކޮށްފައިވާ މއ. މަނާގެ އަލީ ފާއިޒު (ކ) އަދި އެ ބޯޑުގެ ނާއިބް ރައީސް ކަމަށް އިންތިހާބުކޮށްފައިވާ މ. ހަޒާރީވިލާ، އަހްމަދު ފަޔާޒް ހަސަން\nދިވެހި ފުލުހުންގެ ހިދުމަތުގެ އާ ގާނޫނުގެ ދަށުން އެކުލަވާލި ޕޮލިސް ބޯޑުގެ ރައީސްކަމާއި ނާއިބު ރައީސް ކަމަށް ބޭފުޅުން އިންތިހާބު ކޮށްފިއެވެ.\nއެގޮތުން ޕޮލިސް ބޯޑުގެ ރައީސްކަމަށް އިންތިހާބު ކޮށްފައި ވަނީ މއ. މަނާގެ އަލީ ފާއިޒެވެ. އަދި އެ ބޯޑުގެ ނާއިބް ރައީސް ކަމަށް އިންތިހާބު ކޮށްފައި ވަނީ މ. ހަޒާރީވިލާ، އަޙްމަދު ފަޔާޒް ހަސަނެވެ.\nދިވެހި ފުލުހުންގެ ހިދުމަތުގެ ގާނޫނުގެ 75 ވަނަ މާއްދާގެ (ހ) ގައިވާ ގޮތުގެ މަތިން، "ޕޮލިސް ބޯޑު" އެކުލަވައި ލައްވައިފައި ވަނީ މި މަހުގެ9ވަނަ ދުވަހެވެ.\nއެ ބޯޑުގައި ހިމެނެނީ ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހް އައްޔަން ކުރައްވާ ދެ މެންބަރުންނާއި، ފަންނީ ދާއިރާއިން ތައުލީމާއި ތަޖުރިބާ ލިބިފައިވާ ތިން މެންބަރުންނާއި، އާންމުކޮށް ހުޅުވާލެވިގެން ހޮވާ އާންމު ރައްޔިތުންގެ ތެރެއިން ދެ މެންބަރެކެވެ.\nޕޮލިސް ބޯޑުގައި ހިމެނޭ މެންބަރުން:\nއަހްމަދު ފަޔާޒް ހަސަން، މ. ހަޒާރީވިލާ\nއައިޝަތު ނޫރާ މުހައްމަދު، ހ. ނޫމުތީ\nއަލީ ފާއިޒު، މއ. މަނާގެ\nއަހްމަދު ނާޝިދު، މއ. ގޯލްޑަންމޫން\nއާދަމް އިބްރާހީމް، ގ. ޑިމްލައިޓް\nހާމިދު އަބްދުލްޣަފޫރު، ހ. ޝޭޑީކޯނާ\nސަފާ ޝަރީފް، ދެތަޑިމާގެ / ސ. ހުޅުދޫ\nޕޮލިސް ބޯޑުގެ މަސްއޫލިއްޔަތު ތަކުގެ ތެރޭގައި ކޮމިޝަނަރާއި އެހެނިހެން އޮފިސަރުންނަކީ މަގާމަށް އެކަށޭނެ ބައެއްތޯ ވަޒަން ކުރުމަށް ކުރަން ޖެހޭ ކަންތައްތައް ކުރުމާއި ލަފާދޭން ޖެހޭ ކަންކަމުގައި ވަޒީރަށާއި ގާނޫނުގައި ލަފާ ދިނުމަށް ކަނޑައަޅާފައިވާ ފަރާތްތަކަށް ލަފާ ދިނުން ހިމެނެއެވެ.\nގިނަ ބައެއްގެ ފާޑުކިއުންތައް އަމާޒުވި ޕޮލިސް ބޯޑާއި ފުލުހުންގެ ބިލަކީ ފެބްރުއަރީ 7، 2012 އަށް އަމާޒު ކޮށް ހެދި ބިލެއް ކަމަށް ގިނަ ބަޔަކު ބުނާއިރު ފުލުހުން ބުނެފައި ވަނީ އެ ބިލަކީ، ފުލުހުންގެ މަޝްވަރާއާ އެއްގޮތަށް އޮތް ބިލެއް ކަމަށެވެ.\nއެ ބިލާ ގުޅޭ ގޮތުން، ފުލުހުންގެ ތަރުޖަމާން ޗީޕް ސްޕްރިންޓެންޑެންޓް އޮފް ޕޮލިސް ޔޫނުސް ސޮބާހު ވިދާޅުވީ، އެއީ ފުލުހުންގެ ފަރާތުން ވަރަށް ބޮޑަށް ތަރުހީބުދޭ ބިލެއް ކަމަށާއި ފުލުހުންގެ މުައްސަސާއަކީ ރައްޔިތުންގެ އިތުބާރު ލިބިފައިވާ މުއައްސަސާއަކަށް ހެދުމަށްވެސް އެ ބިލުން ފުރުސަތު އޮތް ކަމަށެވެ.\nހަބަރު އިބްރާހިމް މުހައްމަދު ސޯލިހް ޕޮލިސް


Firihen dharieh beynunvaathee 8 faharu abortion hadhaifi\nފިރިހެން ދަރިއެއް ބޭނުންވާތީ އަށް ފަހަރު އެބޯޝަން ހަދައިފި\nއިންޑިއާ މީހުން ފިރިހެން ދަރިންގެ ބޭނުމުގައި އަނބިމީހާގެ އެބޯޝަން ހެދުން ވަރަށް އާންމު\nފިރިމީހާ އާއި އޭނާގެ އާއިލާއިން ބޭނުންވަނީ ފިރިހެން ދަރިއެއް ކަމުން ބަލިވެ އިންނަ ކޮންމެ ފަހަރަކު ޖިންސު ބަލާފައި އަންހެން ކުއްޖެއް ކަން އެނގުމުން އެބޯޝަން ހައްދަމުން ގޮސް މިހާރު ޖެހިޖެހިގެން އަށް ފަހަރު އެބޯޝަން ހަދައިފި ކަމަށް ބުނެ އިންޑިއާގެ މުމްބައީގެ އަންހެނަކު ފުލުހުންނަށް ޝަކުވާ ހުށަހަޅައިފި އެވެ.\nއަންހެން މީހާ ބުނަނީ ހުރިހާ ފަހަރަކު ވެސް އެބޯޝަން ހަދާފައި ވަނީ ގަދަކަމުން މަޖުބޫރު ކުރުވައިގެން ކަމަށެވެ.\nޓައިމްސް އޮފް އިންޑިއާގައިވާ މި ޚަބަރުގައި ބުނެފައިވާ ގޮތުގައި މި އަންހެން މީހާ އަކީ ރިޓަޔަ ވެފައިވާ ޖަޖެއްގެ ދަރިއެކެވެ.\nމި އަންހެން މީހާ ފުލުހުންނަށް ހުށަހެޅި ޝަކުވާގައި ބުނެފައިވަނީ ލޯޔަރެއްގެ ގޮތުގައި މަސައްކަތް ކުރާ ފިރިހެން މީހާ އާއި އޭނާގެ ކައިވެނި ކުރުވާފައިވަނީ 2007 ވަނަ އަހަރު ކަމަށެވެ. ކައިވެންޏަށް އެތައް އަހަރެއްވީއިރު ވެސް ފިރިހެން ދަރިއަކު ނުލިބުމުން ފިރިމީހާ އަނިޔާކުރަން ފެށި ކަމަށްވެސް އަންހެން މީހާ ބުނެފައިވެ އެވެ.\nމި އަންހެން މީހާ ފުރަތަމަ ވިހެއީ 2009 ގައެވެ. އެ ފަހަރު އޭނާ އަށް ލިބުނީ އަންހެން ކުއްޖެކެވެ. އޭގެ ފަހުން 2011 ގައި އޭނާ ދެ ވަނަ ފަހަރަށް ބަލިވެ އިނުމުން ފިރިމީހާ އާއި އާއިލާގެ މީހުން ގަދަކަމުން ކުއްޖާގެ ޖިންސު ބަލާފައި އަންހެން ކުއްޖެއްކަން އެނގުމުން އެބޯޓްކުރުވީ އެވެ. އެގޮތަށް ފާއިތުވީ ދުވަސް ތަކުގައި އޭނާގެ ނުގަބޫލުގައި އަށް ފަހަރު އެބޯޝަން ހަދާފައިވާ ކަމަށް ދާދަރް ޕޮލިސް ސްޓޭޝަނަށް އެމީހާ ހުށަހެޅި ޝަކުވާގައި ބުނެފައިވެ އެވެ.\nއެންމެ ފަހުން ފިރިހެން ދަރިއަކު ނުލިބިގެން އަންހެން މީހާ ގޮވައިގެން ބޭރު ގައުމަކަށް ގޮސް އެތައް ޓެސްޓެއް ހަދައި ހޯމޯން އަދި ސްޓެރޮއިޑް އިންޖެކްޝަންގެ 1500 އިންޖެކްޝަން ވެސް އޭނާގެ ގަޔަށް ޖެހިކަމަށް އަންހެން މީހާ ބުނެ އެވެ. މި ފަދަ ޓެސްޓް ކުރުމާއި ފަރުވާތައް އިންޑިއާގައި މަނަލެވެ.\nފުލުހުން ބުނެފައިވަނީ އަންހެން މީހާގެ ޝަކުވާއަށް ބަލައި މައްސަލަ އިތުރަށް ބަލަމުންދާ ކަމަށެވެ.


Raajje Ah 600,000 Lakka Fathuruverin Aisfi – adduLIVE\nރާއްޖެއަށް 600،000 ފަތުރުވެރިން އައިސްފި\nJul 29, 2021, 19:47 ހަސަން ރަޝީދު\nމިއަހަރުގެ މިހާތަނަށް 600،000 އަށް ވުރެ ގިނަ ފަތުރުވެރިން ރާއްޖެ އައިސްފިއެވެ.\nޓޫރިޒަމް މިނިސްޓްރީގެ ތަފާސްހިސާބުތައް ދައްކާގޮތުން އިއްޔެގެ ނިޔަލަށް 600،252 ފަތުރުވެރިން ވަނީ ރާއްޖެ އައިސްފައެވެ. 2020 ވަނަ އަހަރުގެ މިމުއްދަތުގައި ރާއްޖެ އައިސްފައި ވަނީ 384,190 ފަތުރުވެރިންނެވެ.\nތަފާސްހިސާބުތައް ދައްކާގޮތުން ޖެނުއަރީ މަހު ރާއްޖެއަށް 92,103 ފަތުރުވެރިން އައިސްފައިވާއިރު، ފެބްރުއަރީ މަހު އައިސްފައި ވަނީ 96,881 ފަތުރުވެރިންނެވެ. އަދި މާޗު މަހު 109،585 ފަތުރުވެރިން ރާއްޖެ ޒިޔާރަތްކުރި އޭޕްރީލް މަހު ވަނީ 91،200 ފަތުރުވެރިން ރާއްޖެ އައިސްފައެވެ. އަދި މޭ މަހު 64،613 ފަތުރުވެރިން ރާއްޖެ އައިސްފައިވާއިރު، ޖޫން މަހު 56،166 ފަތުރުވެރިން އަދި މި މަހުގެ މިހާތަނަށް ވަނީ 89،000 އަށް ވުރެ ގިނަ ފަތުރުވެރިން އައިސްފައެވެ.\nމިނިސްޓްރީގެ ތަފާސްހިސާބުތައް ދައްކާގޮތުން އިއްޔެ ނިޔަލަށް ރާއްޖެއަށް އެންމެ ގިނަ އަދަދެއްގެ ފަތުރުވެރިން އައިސްފައި ވަނީ ރަޝިޔާ އިންނެވެ. އެގައުމުން ރާއްޖެއައި ފަތުރުވެރިންގެ 23.5 އިންސައްތަ ހިއްސާކުރާއިރު، ދެވަނަ އަށް އެންމެ ގިނަ އަދަދެއްގެ ފަތުރުވެރިން އައި އިންޑިއާ އިން ހިއްސާކުރަނީ 16.6 އިންސައްތައެވެ.\nއަދި އިއްޔެގެ ނިޔަލަށް ރާއްޖޭގެ 162 ރިސޯޓެއް އޮޕަރޭޓްކުރާއިރު، ރިސޯޓްތަކުގައި ފަތުރުވެރިންނަށް ހިދުމަތްދިނުމަށް 38،168 އެނދު ދަނީ އޮޕަރޭޓްކުރަމުންނެވެ. މިހާތަނަށް 712 ހޮޓަލަކާއި ގެސްޓްހައުސް އެއް 160 ސަފާރީއެއްގައި 2986 އެނދު ދަނީ އޮޕަރޭޓްކުރަމުންނެވެ.


Munifoohi filevumuge aa streaming app "Dhiraagu Play" launch koffi\n07:35am | Monday, 01 June 2020\nމުނިފޫހިފިލުވުމުގެ އާ ސްޓްރީމިން އެޕް "ދިރާގު ޕްލޭ" ލޯންޗުކޮށްފި\n"ދިރާގު ޕްލޭ"ގެ ނަމުގައި މުޅިން އާ މުނިފޫހިފިލުވުމުގެ ސްޓްރީމިން މޮބައިލް އެޕްލިކޭޝަނެއް ދިރާގުން މިއަދު ތައާރަފުކޮށްފި އެވެ.\nމި އެޕްލިކޭޝަނަކީ ތަފާތު ވައްތަރުގެ ގިނަ ކޮންޓެންޓް ހެޔޮ އަގެއްގައި އެއްތަނަކުން ބަލާލަން ބޭނުންވާ ފަރާތްތަކަށް ހާއްސަކޮށްގެން ތައާރަފުކޮށްފައިވާ ހިދުމަތެކެވެ.\nމި ދުވަސްވަރަކީ ގިނަ ބަޔަކު ގޭގައި، ލޮކްޑައުންގެ ހާލަތުގައި ނުވަތަ އިޖުތިމާއީ ގައިދުރުކޮށްގެން ތިބެންޖެހިފައިވާ ދުވަސްވަރެއްކަމުގައި ވުމުން، މުނިފޫހިފިލުވުމަށް އޮންލައިން ސްޓްރީމިން ހިދުމަތްތަކުގެ ބޭނުން ވަނީ ވަރަށް ބޮޑަށް ޖެހިފަ އެވެ. ދިރާގުން އަލަށް ތައާރަފުކުރި މި އެޕްލިކޭޝަން މެދުވެރިކޮށް ކަސްޓަމަރުންނަށް ފަސޭހަކަމާއެކު ލައިވް ޓީވީ އަދި ވީޑިއޯ އޮން ޑިމާންޑްގެ ތަފާތު ގިނަ ކޮންޓެންޓް މޯބައިލް ޑިވައިސްތަކުން ކޮންމެ ވަގުތަކު، ކޮންމެ ތާކު ބަލާލެވޭނެ އެވެ.\nދިރާގު ޕްލޭގައި ކަސްޓަމަރުން މުނިފޫހިފިލުވުގެ މުޅިން އާ އަދި ތަފާތު އެތަށް ފީޗަތަކެއް އެކުލެވިގެންވެ އެވެ. އެގޮތުން:\nމަލްޓިޕްލް ސްކްރީންސް: އެންމެ ސަބްސްކްރިޕްޝަނަކުން އެއްފަހަރާ އެކި ޑިވައިސްތަކުން ދިރާގު ޕްލޭ އެޕް ބޭނުން ކުރެވޭނެ\nރިކޯޑިން: މި ފީޗަ އިން ޕްރޮގުރާމްތައް ރިކޯޑްކޮށް، ކުރީބައިގައި ރިކޯޑް ކުރުމަށް ޝެޑިއުލްވެސް ކުރެވޭނެ\nކެޗްއަޕް: މި ފީޗަ މެދުވެރިކޮށް ހަދާންނެތިގެން ބޭނުންވާ ޕްރޮގުރާމެއް ބަލާނުލެވިއްޖެ ހާލަތެއްގައި އަލުން އެ ޕްރޮގުރާމެއް ބަލާލެވޭނެ\nރީސްޓަޓް: މި ފީޗަ މެދުވެރިކޮށް މިހާރު ބަލަމުން ގެންދާ ޕްރޮގުރާމެއް ބަލަމުން ދާއިރު އަލުން އެ ޕްރޮގުރާމެއް ފަށައިގެން ބަލާލެވޭނެ\nދިރާގު ޕްލޭ މިހާރު ހުޅުވާލާފައިވަނީ ދިރާގު މޯބައިލް ކަސްޓަމަރުންނަށް އެކަންޏެވެ. ޕެކޭޖް ސަބްސްކްރިޕްޝަނަކާއެކު ބޭނުން ކުރެވޭ މި އެޕްގައި އިންޓްރޮޑަކްޓަރީ އޮފައެއްގެ ގޮތުން "ޕްލޭ" ޕެކޭޖް މުޅިން ހިލޭ އެއް މަސްދުވަހަށް ލިބިގެންދާނެ އެވެ.\nމި ޕްކޭޖް ހިލޭ އެކްޓިވޭޓް ކުރެވޭނީ 15 ޖޫން 2020 ގެ ނިޔަލަށެވެ. އެއަށް ފަހު ކަސްޓަމަރުންނަށް މި ޕެކޭޖް މަހަކު އެންމެ 30 ރުފިޔާ އަށް ބޭނުންކުރެވޭނެ އެވެ. މި ޕްކޭޖްގައި ކަސްޓަމަރުންނަށް މިހާރުވެސް 23 ޗެނަލް ބަލާލެވޭނެވެ. ޕެކޭޖްގެ ވެލިޑިޓީ އަކީ އެކްޓިވޭޓް ކުރާތާ 30 ދުވަހެވެ.\nދިރާގުޕްލޭ މިހާރުވެސް ޕްލޭ ސްޓޯރުންނާއި އެޕް ސްޓޯރުން ހިލޭ ޑައުންލޯޑްކޮށްލެވޭނެ އެވެ.\n"ދިރާގުން އަބަދުވެސް މަސައްކަތްކުރަމުން ދަނީ ދިރާގުން ކަސްޓަމަރުންނަށް ފޯރުކޮށްދޭ މުނިފޫހިފިލުމުގެ ހިދުމަތްތައް އިތުރަށް ފުރިހަމަކޮށް މުއްސަނދިކުރުމަށެވެ. އެގޮތުން ޚަބަރު، ކުޅިވަރު އަދި ލައިފްސްޓައިލް ކޮންޓެންޓް ފަސޭހަކާއެކު ކަސްޓަމަރުންނަށް ފޯރުކޮށްދިނުމަށް ގިނަ މަސައްކަތްތަކެއް ދަނީ ކުރަމުންނެވެ. ދިރާގަކީ އިނޮވޭޝަނާއި ޓެކްނޮލޮޖީ ބޭނުންކޮށްގެން ކަސްޓަމަރުންގެ ތަޖްރިބާ ކޮންމެ ތާކު، ކޮންމެ ވަގުތެއްގައި ވިޔަސް ފުރިހަމަ ކުރުމަށް އަބަދުވެސް މަސައްކަތް ކުރަމުން އަންނަ ކުންފުންޏެކެވެ،" ދިރާގުން ނެރުނު ބަޔާނެއްގައި ބުންޏެވެ.


vnews - Azmeen: Mee faaithuvi 17 aharu kurevunu massaikathuge natheejaa\nއަޒްމީން: މިއީ ފާއިތުވި 17 އަހަރު ކުރެވުނު މަސައްކަތުގެ ނަތީޖާ\nއަޒްމީނަށް ރައީސް އިނާމް ދެއްވަނީ: ފޮޓޯ: ރައީސް އޮފީސް\nހަބަރާއި މައުލޫމާތު ފެތުރުމުގެ ދާއިރާއިން، މައުލޫމާތު ފެތުރުމުގެ ރޮނގުން ހިތްވަރު ދިނުމުގެ ގައުމީ އިނާމު ލިބުމުން އުފާވާ ކަމަށާއި އަދި މިއީ ފާއިތުވި 17 އަހަރު ކުރެވުނު މަސައްކަތުގެ ހައްގު ނަތީޖާއެއް ކަމަށް މަޝްހޫރު ކުޅިވަރު ނޫސްވެރިޔާ އަދި ކޮމެންޓޭޓަރު އަބްދުﷲ އަޒްމީން ބުނެފި އެވެ.\nޖުމްހޫރީ ދުވަހުގެ މުނާސަބަތުގައި ދަރުބާރުގޭގައި ރޭ ބޭއްވި ޖަލްސާގައި އަޒްމީނަށް އިނާމް ދެއްވީ ރައީސް އަބްދުﷲ ޔާމީނެވެ.\nކުޅިވަރު ނޫސްވެރިއެއްގެ ގޮތުގައި މީގެ ކުރިން ވީމީޑިއާގައި ވެސް މަސައްކަތް ކުރެއްވި އަޒްމީނަށް މިއިނާމް ލިބުމަށްފަހު ވީނިއުސްއަށް ދެއްވި އިންޓަވިއުގައި އޭނާ ބުނީ، މިއިނާމް ލިބުމުގައި ވަރަށް ގިނަ ބައެއްގެ އެހީތެރިކަން ލިބިފައިވާ ކަމަށެވެ. އަދި ވެސް މިހުރީ ހަބަރާއި މައުލޫމާތު ފެތުރުމުގެ ދާއިރާއިން ކުރިއަށްދާން ތައްޔާރަށް ކަމަށް ވެސް އަޒްމީން ބުންޏެވެ.\n"އަހަރެންނަށް މިއެވޯޑް ލިބުމުން ވަރަށް އުފާވެއްޖެ. މިއެވޯޑް ލިބުމުގައި އަހަރެންގެ ފަހަތުގައި ގިނަ ބަޔަކު އެބަތިބި. އޭގެ ތެރޭގައި އަހަރެން މަސައްކަތް ކުރި ޓީވީ ސްޓޭޝަންތަކުގެ ވެރިންނާއި އެކުގައި މަސައްކަތް ކުރި ކުޅިވަރުގެ ނޫސްވެރިންގެ އިތުރުން އެކިއެކި ކުޅިވަރުތައް ކުޅޭ އެތުލީޓުން ވެސް ހިމެނޭ. އަދި އާއިލާ މެންބަރުން ވެސް މިކަމުގައި ހިމެނޭ. އަދި ހާއްސަ ކޮށް ބޮރޮޑް ކޮމްގެ ރައީސް ޝަހީބް އާއި ވީމީޑިއާގެ ސީއޯއޯ މުހައްމަދު އާސިފް ގެ އިތުރުން މިހާރުގެ މޫސާ ލަތީފް ފާހަގަ ކޮށްލެވޭ. " 2004 ވަނަ އަހަރު ހަވީރު ނޫހުގައި ވެސް މަސައްކަތް ކުރި އަޒްމީން ބުންޏެވެ.\nޒުވާނުންގެ ގައުމީ އިނާމް 2013 ވަނަ އަހަރު ހާސިލްކޮށްފައިވާ އަޒްމީން ވަނީ ނޫސްވެރިއަކުގެ ދާއިރާ އިން މެލޭޝިއާ އިންނާއި ރާއްޖޭގެ ގައުމީ ޔުނިވާސިޓީން މަތީ ތައުލީމް ވެސް ހާސިލްކޮށްފައެވެ. އަދި މީގެ އިތުރުން އޭނަ ވަނީ އޭނަގެ މަދަރުސީ ދައުރުގައި ވެސް ނޫސްވެރިއެއްގެ ރޯލް އަދާކޮާށްފައެވެ. އެގޮތުން އޭނާ\nމާލޭ އިންގްލިޝް ސްކޫލް (އެމްއީއެސް) ގައި ކިޔަވަމުން ދިޔަ ދުވަސްވަރު ކުޅިވަރު ނޫސްވެރިކަމުގެ ތެރެއަށް ވަން އަޒްމީން އެންމެ ފުރަތަމަ ލިއުނީ އާފަތިސް ނޫހާއި ފިއެސް މަޖައްލާ އަށެވެ.\nނޫސްވެރިކަމުގެ ދާއިރާގައި އަޒުމީންގެ ޚިދުމަތް ރަތްޔިތުންނަށް އެންމެ ފުރަތަމަ ލިބެންފެށީ 2002 ވަނައަހަރު އެވެ. އޭނާ އެންމެ ފުރަތަމަ ލިޔުއްވާފައިވަނީ 2002 ވަނަ އަހަރުގެ ކަޕް ވިނާސް ކަޕްގައި ވިކްޓްރީ އާއި ވެލެންސިޔާ ކުޅުނު ފައިނަލް މެޗާ ބެހޭގޮތުންނެވެ. އޭގެ ފަހުން ސްކޫލް ނިންމުމަށް ފަހު ހަވީރު ނޫހުގެ އެދުމުގެ މަތީން އެނޫހާ ގުޅި އޭނާ ވަނީ ގިނަ އަދަދެއްގެ ކުޅިވަރު މުބާރާތްތައް ކަވަރުކޮށް، ތާޒާކަމާއެކު މައުލޫމާތު ގެނެސްދެއްވާފަ އެވެ. މި ގޮތުން 2005 ވަނަ އަހަރުގެ ދިވެހި ލީގު އެންމެ ރަނގަޅަށް ކަވަރުކުރި ނޫހަކަށް ހަވީރު ނޫސް ހޮވުނުއިރު އެންމެ މޮޅަށް ލީގު ކަވަރުކުރި ނޫސްވެރިއަކަށް ހޮވުނީ ވެސް އޭނާ އެވެ.\nކުޅިވަރުކުޅުމުގެ ފުރުޞަތު ނުލިބުނު ކަމުގައިވިޔަސް އަޒުމީން ވަނީ ކުޅިވަރާއި ހާއްސަކޮށް ފުޓްބޯޅައިގެ މައުލޫމާތު އޭނާގެ ވަރަށް ޅަ އުމުރުގައި އެއްކުރަން ފަށައިފައެވެ. ނަތީޖާއެއްގެ ގޮތުން މިއަދު ކުޅިވަރު ކުޅުންތެރިންނާއި ކޯޗުން އަދި އިދާރާތަކުން ބޭނުންވާ މައުލޫމާތު އެކަކަށް އެންމެ ފަސޭހައިން އެންމެ ފަރިތަކޮށް ވަގުތުން ވަގުތަށް ދެއްވޭނެ ހަމައެކަނި ބޭފުޅަކީ ވެސް އޭނާއެވެ. ހާއްސަކޮށް ފުޓްބޯޅަ ކުޅުންތެރިންގެ ވަކިވަކި މައުލޫމާތާއި ފުޓްބޯޅައިގެ ތާރީހާއި ތަފާސް ހިސާބު އެންމެ ގިނަ އަދަދަކަށް އެއްކޮށް، ރައްކާކޮށްފައިވާ މީހަކީ ވެސް އޭނާ އެވެ.\nކުޅިވަރު ނޫސްވެރިއެއްގެ އިތުރުން އަޒުމީނަކީ ފުޓްބޯޅަ ކޮމެންޓްރީ ދިނުމާއި ފުޓްބޯޅަ ޕްރެޒެންޓަރެއް ވެސްމެއެވެ. ކޮމެންޓްރީ ދިނުމުގެ މަސައްކަތް އޭނާ ފެއްޓެވީ ވެސް ސްކޫލު ދައުރުގައެވެ. 2003 ވަނަ އަހަރުގެ ދިވެހި ލީގުގައި ހުއްރިއްޔާ އާއި ވެލެންސިއާ ކުޅުނު މެޗުން އޭނާ ފެއްޓެވި މި މަސައްކަތް މެދުނުކެނޑި މިއަދާ ހަމައަށް ވެސް ކުރައްވާފައިވަނީ އެކަމަށް ހުރި ޝައުގެއްގެ ބޮޑުކަމުންނާއެކު ގައުމީ ހިދުމަތެއްކަމަށް ބަލައިގެން ހިލޭ ސާބަހަށެވެ. މިއަދު އޭނާ އަކީ ރާއްޖޭގައި އެންމެ ގިނަ އަދަދަކަށް ޓީވީ ފުޓްބޯޅަ ކޮމެންޓްރީ ދެއްވާފައިވާ ފަރާތެވެ.\nއަޒުމީން ވަނީ ކޮމެންޓްރީ ދެއްވުމުގެ ތެރެއިން ދިވެހި ތާރީހުން ވެސް ޖާގަ ހޯދައިފަ އެވެ. 2005 ވަނަ އަހަރުގެ އޭއެފްސީ ކަޕުގައި ރާއްޖޭގެ ނިއުރޭޑިއަންޓާއި ޖޯޑަންގެ އަލް ފައިސަލީ އައްމާން އިންޓަނޭޝަނަލް ސްޓޭޑިއަމުގައި ކުޅުނު ސެމީ ފައިނަލް މެޗު ވަގުތުން އޭނާ ގެނެސް ދެއްވާފައިވަނީ އަގުބޮޑު ރޯމިން ހިދުމަތުގެ އެހީގައި މޮބައިލް ފޯނެއް ބޭނުންކޮށްގެންނެވެ. މިއީ ރާއްޖޭން ބޭރުން ރޯމިން ހިދުމަތް ބޭނުންކޮށްގެން ދީފައިވާ ފުރަތަމަ ފުޓްބޯޅަ ކޮމެންޓްރީ ކަމަށްވާތީވެ އޭނާ ބޭނުންކުރި ނޮކިއާ6600ގެ ފޯނު ދުވަހު ނޫސް ހަވީރުން ވަނީ އާސާރުކޮށްފައެވެ. މީގެ އިތުރުން ރާއްޖެއަށް އެންމެ ފުރަތަމަ ފުޓްބޯޅައިން ތައްޓެއް ލިބުނު ފަހުރުވެރި ފައިނަލް މެޗު ލަންކާގެ ސުގަތަދާސަ ސްޓޭޑިއަމުން ގެނެސްދެއްވީވެސް އަޒުމީނެވެ.\nމީގެ އިތުރުން ޓީވީ މޯލްޑިވްސްގެ ވޯލްޑް ކަޕް 2006ގެ ކަވަރޭޖްގެ ހަމައެކަނި ޕްރެޒެންޓަރަކީ ވެސް އަޒުމީނެވެ. މިއީ އެއް މަސް ދުވަހަށް ދިގުދެމިގެންދާ ދުނިޔޭގެ އެންމެ ބޮޑު ފުޓްބޯޅަ މުބާރާތް އެކަކު އެކަނިމާއެކަނި ގެނެސްދިން ފުރަތަމަ ފަހަރެވެ.\nކުޅިވަރުގެ ތެރެއިން ފުޓްބޯޅަ އަށް ހާއްސަވި ނަމަވެސް އަޒުމީން ވަނީ ވޮލީ އާއި ބާސްކެޓް އަދި ނެޓްބޯޅަ އާއި ކްރިކެޓް ފަދަ ކުޅިވަރުތަކުގެ ކޮމެންޓްރީ އާއި ހަބަރާއި މައުލޫމާތުތައް ތާޒާކަމާއެކު ގެނެސްދީފަ އެވެ. އަދި އޭނާ އަކީ ކުޅިވަރުގެ ތެރޭގައި ހުރި ގައުމީ ބޮޑެތި މައްސަލަތަކަށް ޖެހިލުންވުމެއްނެތި ލިޔުއްވާ މަދު ނޫސްވެރިންގެ ތެރެއިން އެއްބޭފުޅެކެވެ. އަދި އަރަމުން އަންނަ ޒުވާން ނޫސްވެރިން އެމަގު އިހްތިޔާރުކުރުމަކީ ވެސް އޭނާ ބޭނުންވާ ގޮތެކެވެ.\nއަޒްމީން ވަނީ ރާއްޖޭގެ ގިނަ މީޑިއާ ތަކުގައި މަސައްކަތް ކޮށްފައެވެ. އެގޮތުން އަވަސް އޮންލައިން އާއި ސަން އޮންލައިންގެ އިތުރުން ވީނިއުސް އާއި ޓީވީއެމްގަިއ ވެސް ވަނީ މަސައްކަތް ކޮށްފަައެވެ.\nމައުލޫމާތު މުއްސަނދި ކޮމެންޓޭޓަރެއްގެ ގޮތުގައި ގިނަ ބައެއްގެ މަގުބޫލްކަން ހޯދާފައިވާ އަޒްމީން ވަނީ ގައުމީ ޓީމާއި ރާއްޖޭގެ ކްލަބްތައް ރާއްޖޭން ބޭރުގައި ކުޅުނު މެޗުތަކުގެ ކޮމެންޓްރީ ދީފަ އެވެ. އަދި ވޯލްޑް ކަޕް ފަދަ މުބާރާތްތަކުގެ ހާއްސަ ޝޯ ތައް އޭނާ ވަނީ ހުށަހަޅައިދީފައެވެ.\nމީގެ ކުރިން ކުޅިވަރު ނޫސްވެރިންގެ ތެރެއިން ގައުމީ އިނާމް ހާސިލްކުރި މީހުގެ ތެރޭގައި ކުރީގެ ނޫސް (ހަވީރު ނޫހުގެ) މުހައްމަދު ޝަހީބާއި މިހާރު ނޫހުގެ މޫސާ ލަތީފާއި ވީމީޑިއާގެ އެޑިޓާއިން ޗީފް އިމާދު ލަތީފް އަދި ޕީއެސްއެމްގެ ކުޅިވަރު ނިއުސް ހެޑް ހަފްސީ އަބްދުﷲ ހިމެނެއެވެ.


އެޑްމިން – Page 60 – Liyuntheringe Gulhun\nVisitors online  304:users  0guests  266bots  38The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\n25 މާޗް 20151 ޚިޔާލުބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1857\nއަބޫބަކުރު އާދަމް ސިލްވަރބީޗް ނ.މަނަދޫނޫނު މިއަތޮޅުގައި އޮތީ މީހުން ދިރިއުޅޭ ތޭރަ ރަށް ނޫނުއަތޮޅު ބެހިފަވަނީ ޗާޓުން ބަލާއިރު ދެބަޔަކަށް\nއިރު ހުޅަނގު ބިތުގައި އަތޮޅު ރަށްތައްވަނީ ތަރުތީބުކޮށް އިހުޒަމާނުންސުރެ ބަހާލެވިފައި އިދާރީ އޮނިގަނޑަށް ސަންޑޭ (9)\n24 މާޗް 2015ބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2923\n( 17 މާރިޗު 2015 (އަންގާރަ) ދުވަހު ޝާއިޢުކުރި ބަޔާ ގުޅޭ)\n“އަހަރެން އެއްވެސް އެއްޗެއް ކާކަށް ބޭނުމެއް ނޫން. އަހަންނަށް ކާންދޭން ބޭނުމިއްޔާ، އަހަރެންގެ އުފާތަކަށް ހުރަސްއަޅާ ސަބަބު އޮޅުންފިލުވައިދީ…..” ޝިޒްނާ ރޮއިރޮއިފައި ވާހަކަ ދެއްކީ، އޭނާގެ މަންމައާއެވެ. އެމީހުން ވާހަކަ ދައްކަން ތިބީ ޝިޒްނާގެ ކޮޓަރީގައެވެ. ޝިޒްނާގެ މަންމަ އެކޮޓަރިއަށް އައިސް ހުރީ ޝިޒްނާއަށް ޖޫސް ތަށްޓެއް ހިފައިގެންނެވެ.\nދޮންފަނު ދޮން އައިސަ\n23 މާޗް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1616\nދޮންފަނު މުޙަންމަދު ޔޫސުފު\nމޫސާ މަލިމަޔަށް ހުވަފެނުގައި ދޮން އައިސަ ދޮންފަނު ފެނުނޯ މިކަމާ މެދަށް ވިސްނާ ވިސްނާ ކުރިޔަށް މަގެއް އާކޮށިޔޯ، މޫސާ މަލިމަޔަށް މަޢުލޫމާތު ހޯދަނީ ކީއްކުރާން؟\n22 މާޗް 2015ޢާއްމު މަޢުލޫމާތު, ޢާއްމުބައިއެޑްމިން\nމަޢުލޫމާތު ހޯދައި ލިބިގަތުމުގެ ޙައްޤު މިއަދު ޤާނޫނަކުން މިވަނީ ކަށަވަރުވެފައެވެ. އެހެންނަމަވެސް މި މުހިއްމު ޙައްޤުގެ ބޭނުން ފުރިހަމައަށް ހިފޭތޯ އަޅުގަނޑުމެން ވިސްނައިލާން އެބަޖެހެއެވެ. މުޖުތަމަޢުގައި ތަފާތު ވާހަކަތައް ތުންތުންމަތީން ފެތުރިގެންދާ ނަމަ، އެކަމުން ދޭހަވަނީ ޞައްޙަ މަޢުލޫމާތު ހޯދުމަކީ އަދި ވެސް ގިނަ ބަޔަކަށް ސަމާލުކަން ނުދެވޭ ކަމެއް ކަމެވެ. މުޖުތަމަޢުގެ ކޮންމެ ފަރުދަކީ ޞައްޙަ މަޢުލޫމާތު ހޯދާން އިސްކަން ދޭ މީހެއް ނަމަ، އެއް ކަމަކާ ގުޅޭ ގޮތުން ތަފާތު ވާހަކަތައް ފެތުރުމުގެ ފުރުޞަތު ހަނިވީހެވެ.\n21 މާޗް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1553\nޝަރަފުއްދީން އަބޫބަކުރު، ހއ.ދިއްދޫ މިއީ އެއްޗެއް ދެވޭ އެއްޗެއް ހިފާއެއްޗެއް\nމިއީ ގޯހެއް އެދޭ އެއްޗެއް ނުބައި އެއްޗެއް\nމިއީ ސިއްރެއް މިއީ މަކަރެއް މިއީ ގުޅުމެއް\nނުވާ ފައިދާ ޙަޤީޤަތުގައި ނުބައި އެއްޗެއް\nނޭނގެއެވެ. (2) – ތަގޭ އައްޕަ ކޮބައިހެއްޔެވެ؟\n20 މާޗް 20151 ޚިޔާލުބަހާއި އަދަބު, ވާހަކައެޑްމިން\nކިޔާފައިވާ ޢަދަދު: 2737\nތަގޭ އައްޕަ ކޮބައިހެއްޔެވެ؟\nފާޠިމަތު ސަރީރާ ޢަލީ ޝަރީފު\nއަނެއްކާވެސް އަހަރެންގެ އުމުރުން3އަހަރު ފުރުމުގެ ކުރީގެ ހަނދާނެކެވެ. އާނއެކެވެ. ހަމަ ހަނދާނެކެވެ. އޭރުވެސް އުޅެނީ މަންމަ ދިރިއުޅޭ ރަށުގައެވެ. މަންމަ ގާތުގައެވެ. ބައްޕަ ފެންނަ ހަނދާނެއް ނުވެއެވެ. ބޮޑެތި މީހުން ތިބެގެން ކުޑަކުދީންނާ ދިމާކޮށް، ހާރުވައި، ރޮއްވައިހެދުމަކީ އެއީ އާދައިގެ ކަމެކެވެ. އެހެރަފެންނަ ކަންކަމަކީ އެއްގޮތަކަށްވެސް ކުޑަކުދީންނަށް “އަނިޔާ”ކުރުންކަމަކަށް އެވެރިންނެއް ނުދެކެތެވެ. އެހެރަ ހުންނަނީ ހަމަ ހިތްއުހައުކޮށްލައި، މަޖާކޮށްލުމަށް ކޮއްލާ ކަންކަމެކެވެ. އެހެން ނޫންނަމަ އެކަމަކާ ނުއެއް ހޭނެތާއެވެ. އަދި ކޮންމެވެސް ބަޔަކު އެކަން ހުއްޓުވަންވެސް އުޅޭނެތާއެވެ.\n20 މާޗް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 2196\nއާދަމް ނަޞީރު އިބްރާހިމް ޝާޢިރެއްގެ ޝުޢޫރުތައް ގުގުމާލިޔޭ އާފާޤުގާ ޢާލަމަށް ފުރަ މެންދަމަކު ދިން ހަނދުވަރުގެ ޖަޒުބާތުގާ މެދު އުޑުން ދައްކާލި ދަރުބާރެއްގެ ހުރި މޫރިތިކަމުން، ނިދި ފިލައި އޭނާގެ ދޫ ވީއްލިއްޖެޔޭ ތާރީފުގާ އިސްލާމް ދީނާއި ޢިލްމާނިއްޔަތު (4)\n19 މާޗް 20151 ޚިޔާލުމުޢާމަލާތު, ދީނާއި ދުނިޔެއެޑްމިން\nދެބަޔެއްގެ ދެމެދުގައި ބަހުސެއް ކުރެވޭނަމަ އެ ބަހުސް ކުރެވޭ މައުޟޫޢު ވަރަށް ރަނގަޅަށް އެނގެންޖެހޭނެއެވެ. އެބަޔަކު ބޭނުންހާ ގޮތަކަށް މާނަ ނުކުރެވޭނީ އޭރުންނެވެ. އެހެންކަމުން ބަހުސް ކުރާ މަފްހޫމުތަކުގެ އިންތައްވެސް ވަކިކޮށް ދެނެގަންނަން ޖެހެއެވެ. މި ބަހުސް ފެށުނީންސުރެ ވެސް ދެ މަފްހޫމެއްގެ ވާހަކަ އަހަރެމެން އެބަ ދައްކަމެވެ. އެއިން އެއް މަފްހޫމަކީ އިސްލާމް އެވެ. ދެވަނަ މަފްހޫމަކީ ޢިލްމާނިއްޔަތު މިއެވެ. ވާހަކަ ދައްކަން ބޭނުން އެހެން މަފްހޫމްތައްވެސް އެބަހުއްޓެވެ. މިސާލަކަށް ބުނާނަމަ “ޝަރީޢަތް” ، “ކުރިއެރުން” މިއީވެސް އެއާ ބެހޭގޮތުން ވާހަކަ ދައްކަން ބޭނުން މަފްހޫމުތަކެވެ.\n18 މާޗް 2015ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 1366\nމަޑުމަޑުން ނެތެމުން، ނުފެނިގޮސް ހަމަ މުޅީން ގެއްލިއްޖެއޭ\nފަނޑުވަމުން ގޮސް އޭގެ އަސަރާ ރޫޙު ވެސް ގެއްލިއްޖެއޭ\nއިޙުތިރާމާ އޮތް ކަމޭހިތުމާ ވެވޭ ކަންކަމުތެރޭ\nއިހު އެދުށް މާތް ރީތި ސިފަ ހަމަގައިމުވަކިވެ ހިނގައްޖެއޭ\nއިންސާނީ ޙައްޤުތައް ރައްކާތެރިކުރުން، އިންސާނީ ވާޖިބެއް (7)\n17 މާޗް 2015ޢާއްމު މަޢުލޫމާތު, ޢާއްމުބައިއެޑްމިން\nކިޔާފައިވާ ޢަދަދު: 2272\nމަދަނީ ސިޔާސީ ޙައްޤުތަކުގެ ބައިނަލް އަޤްވާމީ މުޢާހަދާއަކީ އޭގެ ޠަބީޢަތުގައި ލެޖިސްލޭޓިވް އާލާތެކެވެ. އެހެންކަމުން މި މުޢާހަދާގައި އައިސްފައިވާ ޙައްޤުތަކުގެ ލިސްޓަކީ މި މަޟްމޫނުތަކުގެ ސްކޯޕަށްވުރެ މާ ފުޅާ ދާއިރާއެއްގައި އައިސްފައިވާ ޙައްޤުތަކެކެވެ. އެހެންކަމުން އެ ޙައްޤުތަކުގެ ތަފްޞީލަށް ދާން ޤަޞްދުކޮށްފައެއް ނެތެވެ. މި މައުޟޫޢުގައި ކޮންމެހެން ގެންނާންވެއްޖެ ކަމަށް ފެންނަ ބައެއް ނުކުތާތަކަށް އަލިއަޅުވާލައި ފާހަގަކޮށްލާނަމެވެ.


Addu in miadhu ithuru7meehaku covid ah positive vejje - Hali News\nއައްޑޫ އިކެއެޓޯރިއަލް ހޮސްޕިޓަލް\nއައްޑޫއިން މިއަދު7މީހުން ކޮވިޑަށް ޕޮޒިޓިވް ވެއްޖެ\nތިން މީހަކު ވަނީ ބަލިން ފަސޭހަވެފައި\nމިއަދު ހަވީރު 6:00 ގެ ފަހުން އައްޑޫ ސިޓީން އިތުރު7މީހަކު ކޮވިޑް-19 އަށް ޕޮޒިޓިވް ވެއްޖެއެވެ.\nއައްޑޫ އިމަޖެންސީ އޮޕަރޭޝަން ސެންޓަރުން ވިދާޅުވީ މި7މީހުންގެ ތެރެއިން5މީހުންނަކީ މީދޫން އިއްޔެ ފެނުނު އައު ކްލާސްޓަރ އާ ގުޅުންހުރި މީހުން ކަމަށެވެ. ދެން ތިބި ދެމީހުންގެ ތެރެއިން އެކަކީ އެމްޓީސީސީ ކްލާސްޓަރ އާ ގުޅުންހުރި މީހެކެވެ. ދެން ހުރީ ފޭދޫގައި ހޯމް ކަރަންޓީނުގައި ހުރި މީހެކެވެ.\nމިއަދު ފެނުނު7މީހުންގެ ތެރެއިން3ކޭސް އަކީ ކުޑަ ކުދިންނެވެ. ކަމާބެހޭ ފަރާތްތަކުން ގެންދަނީ އެމީހުންގެ ކޮންޓެކްޓް ޓްރޭސިން ހަދަމުންނެވެ. މިއަދު ހަވީރު 6:00 ގެ ކުރިން އައްޑޫ އިމަޖެންސީ އޮޕަރޭޝަން ސެންޓަރުން ވިދާޅުވެފައިވަނީ އިތުރު3މީހަކު ބަލިން ފަސޭހަވެފައިވާ ކަމަށެވެ. ބަލި ފަސޭހަވެފައިވަނީ ހިތަދޫން ދެ މީހަކާއި ފޭދޫ މީހެކެވެ.\nއެ ތިން މީހުންނާއެކު އައްޑޫއިން ބަލި ފަސޭހަވި މީހުންގެ ޖުމްލައަކީ 29 އެވެ. މިއަދު އަލަށް ޕޮޒިޓިވްވި7މީހުންނާއެކު އައްޑޫގެ އެކްޓިވް ކޭސްތަކުގެ އަދަދަކީ 47 އެވެ. މީގެ ތެރެއިން އެކަކަށް ފަރުވާ ދެމުން ގެންދަނީ ހޮސްޕިޓަލުގައެވެ. އައްޑޫއިން މިއަދުވަނީ ޖުމްލަ 257 ސާމްޕަލް ނަގައިފައެވެ.\nއައްޑޫއިން މިހާރު ވެސް ގެންދަވަނީ ރެންޑަމް ސާމްޕަލްތައް ނަގައި ޓެސްޓް ކުރަމުންނެވެ. މިބަލިން ސަލާމަތްވުމަށްޓަކައި އެޗުޕީއޭއިން ވަނީ އައްޑޫގައި ހަރުދަނާ ފިޔަވަޅުތަކެއް އަޅުއްވައިފައެވެ.\nއިތުރު ލިޔުންތައް ކޮވިޑް 19 އައްޑޫ ސިޓީ


Covid19 Operation Akee Fahuge Thaareekhehggai Raajje Gai Hinga Ehmme Bodu Operation: MNDF | Hathaavees\nކޮވިޑް19 އޮޕަރޭޝަނަކީ ފަހުގެ ތާރީހެއްގައި ރާއްޖޭގައި ހިންގާ އެންމެ ބޮޑު އޮޕަރޭޝަން: އެމްއެންޑީއެފް\nކޮވިޑް19 އާ ގުޅިގެން ނޭޝަނަލް އެމަޖެންސީ އޮޕަރޭޝަންސް ސެންޓަރުގައި މަސައްކަތްތައް ރައީސް ބައްލަވާލައްވަނީ: ފޮޓޯ / ރައީސް އޮފީސް\nކޮވިޑް19 އާ ގުޅިގެން މިހާރު ރާއްޖޭގައި ކުރިޔަށް މިގެންދާ އޮޕަރޭޝަންތަކަކީ މި ފަހުގެ ތާރީހެއްގައި ރާއްޖޭގައި ކުރިޔަށް ގެންދިޔަ އެންމެ ބޮޑު އޮޕަރޭޝަން ކަމަށް މޯލްޑިވްސް ނޭޝަނަލް ޑިފެންސް ފޯސް (އެމްއެންޑީއެފް) އިން ބުނެފިއެވެ.\nމިއަދު ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޗީފް އޮފް ޑިފެންސް ފޯސް މޭޖާ ޖެނެރަލް އަބްދުﷲ ޝަމާލް ވިދާޅުވީ މި އޮޕަރޭޝަން ކުރިޔަށް ގެންދަނީ ވަރަށް ގިނަ މުއައްސަސާތައް ގުޅިގެން ކަމަށެވެ. ޝަމާލް ވިދާޅުވީ ހުރިހާ މުއައްސަސާތަކެއް އެއްތަންވެ މިކަމާއި ގުޅުންހުރި މަސައްކަތްތަކާއި ސްޓްރެޓެޖީތައް ހެދުމާއި މިފަދަ ކަންކަމަށް ބަލާ، މި އޮޕަރޭޝަނަކީ މިފަހުގެ ތާރީހެއްގައި ރާއްޖޭގައި ހިންގާ އެންމެ ބޮޑު އޮޕަރޭޝަން ކަމަށެވެ.\nއެ އޮޕަރޭޝަންގެ ލޮޖިސްޓިކްސްގެ އެންމެ ބޮޑު ބައެއް އޮތީ އެމްއެންޑީއެފްއަށް ކަމަށް އޭނާ ފާހަގަކުރެއްވިއެވެ. އެމްއެންޑީއެފް އިން އަންނަނީ މި ނޫނަސް ގިނަ މަސައްކަތްތަކެއް މި ހާލަތުގައި ކުރަމުންނެވެ. އެގޮތުން އެ މުއައްސަސާއިން އިއްޔެ ވަނީ މުޅި މާލެ ސިޓީ ޑިސްއިންފެކްޓު ކުރުމުގައި މާލެސިޓީ ކައުންސިލަށް އެހީތެރިކަން ފޯރުކޮށްދީފައެވެ.\nރާއްޖޭގައި ކޮވިޑް19 ފެނިފައިވުމާއި ގުޅިގެން ސަރުކާރުން ވަނީ ދަރުބާރުގޭގައި ނޭޝަނަލް އެމަޖެންސީ އޮޕަރޭޝަންސް ސެންޓަރެއް ގާއިމްކޮށްފައެވެ. އެ ސެންޓަރުގައި އަންނަނީ ސައުވީސް ގަޑިއިރު ސަރުކާރުގެ އެކި އިދާރާތަކުން މަސައްކަތް ކުރަމުންނެވެ.\nރާއްޖެއިން ކޮވިޑް19 އަށް 13 މީހަކު ޕޮޒިޓިވްވެފައިވާއިރު އޭގެތެރެއިން ފަސް މީހަކު މިހާރު ވަނީ ބަލިން ރަނގަޅުވެފައެވެ.


Peru ge kureege raees amilla hashikolhah badijahai avahaara vejje\nޕެރޫގެ ކުރީގެ ރައީސް އަމިއްލަ ހަށިކޮޅަށް ބަޑިޖަހައި އަވަހާރަވެއްޖެ\nޕެރޫގެ ކުރީގެ ރައީސް އަލަން ގާޝިއާ\nރިޝްވަތު ނެގިކަމުގެ ތުހުމަތުގައި ހައްޔަރު ކުރަން އުޅުމުން ޕެރޫގެ ކުރީގެ ރައީސް އަލަން ގާޝިއާ އަމިއްލަފުޅަށް ބޮލަށް ބަޑި ޖަހައި މަރުވެއްޖެ އެވެ.\nޕެރޫގެ އިންޓާނަލް އެފެެއާޒް މިނިސްޓަރު ކާލޮސް މޮރާން ނޫސްވެރިންނަށް އެ މައުލޫމާތު ދެއްވަމުން ވިދާޅުވަނީ ރައީސް ގާޝިއާ ހައްޔަރު ކުރަން ފުލުހުން އެ ގެއަށް ފޮނުވުމުން އެ މަނިކުފާނު އެދިލެއްވީ ފޯނުކޯލެއް ކުރައްވަން ވަގުތުކޮޅެއް ދެއްވުމަށް ކަމަށެވެ.\nއަދި ވިދާޅުވީ ފޯނު ކޯލް ކުރައްވަން ކަމަށް ވިދާޅުވެ ކޮޓަރިކޮޅަށް ވަދެވަޑައިގެން ދޮރުލެއްޕެވިތާ ކުޑަ ވަގުތު ކޮޅެއްގެ ތެރޭގައި ބަޑީގެ އަޑު އިވުނު ކަމަށާއި ފުލުހުން ގަދަކަމުން ކޮޓަރިއަށް ވަދެ ބެލިއިރު ފެނުނީ ގޮނޑިއެއްގައި އިންނަވައިގެން ރައީސް ގާޝިއާ އަމިއްލަފުޅަށް ބޮލަށް ބަޑި ޖައްސަވައި އަވަހާރަވެފައި ވަނިކޮށް ކަމަށެވެ.\nއޭގެ ފަހުން ރައީސް ގާސިއާ، ލީމާ ގައި ހުންނަ ކަސިމިރޯ އުއްލޯ ހޮސްޕިޓަލަށް ގެންދެވުނެވެ. އެ މަނިކުފާނަށް ތާއީދު ކުރާ އެތައް ބަޔަކު އެ ހޮސްޕިޓަލް ކައިރިއަށް ޖަމާވި އެވެ. ރައީސް ގާސިއާ އަވަހާރަވެފައިވާކަން ޕެރޫގެ މިހާރުގެ ރައީސް މާޓިން ވިޒްކައްރާ ވެސް ވަނީ ކަށަވަރު ކޮށްދެއްވާފަ އެވެ.\nމޭ 23، 1949 ގައި އުފަންވެފައިވާ ގާޝިއާ ޕެރޫގައި އެންމެ ފުރަތަމަ ވެރިކަން ކުަރައްވާފައި ވަނީ 1985 އިން 1990 އަށް ޕެރޫގެ އެންމެ އުމުރުން ހަގު ރައީސްގެ ގޮތުގަ އެވެ. އޭގެ ފަހުން އެ މަނިކުފާނު ވަނީ 2006 އިން 2011 އަށް ވެރިކަން ކުރައްވާފަ އެވެ.\nގާޝިއާގެ މައްޗަށް ކޮށްފައިވާ ރިޝްވަތު ނެގިކަމުގެ ތުހުމަތަށް ވަނީ އިންކާރު ކުރައްވާފަ އެވެ. އަދި އެ އުރުގުއޭއިން ހިމާޔަތް ހޯއްދަވަން ކުރެއްވި މަސައްކަތް ނާކާމިޔާބުވެފައިވާއިރު ގާޝިއާ ވިދާޅުވަމުން ގެންދެވީ އޭނާގެ މައްޗަށް ކުރާ ތުހުމަތުތަކަކީ ސިޔާސީ ރޭވުމެއް ކަމަށެވެ.\nޕެރޫގެ ރައީސް އެ ގައުމުގެ ކޮންގްރެސް އުވާލައިފި\nއެންމެ ގިނަ ކުދިން މެރި އިންސާނީ ގުރުބާން!\nރައީސް ގާސިއާ އަވަހާރަވީ ސިޓީއެއް ލިޔުއްވާފައި\nވެނެޒުއޭލާގެ ރައީސަކީ އިދިކޮޅު ލީޑަރުކަމަށް އެމެރިކާ ބަލައިގެންފި